vnews - Suvaalu kurumeh, thahugeegeh hingumeh nethi Adeeb ah dhauvaa kuran ACC in ninmaifi\nސުވާލުކުރުމެއް، ތަހުގީގެއް ހިންގުމެއްނެތި އަދީބަށް ދައުވާ ކުރަން އޭސީސީން ނިންމައިފި\nކުރީގެ ނާއިބް ރައީސް އަހުމަދު އަދީބް-- ފޮޓޯ: ޔޫސުފް ސޮފްވާން (ސޮއްޕެ)\nވިލާ ގުރޫޕަށް ދޫކުރި ހުރިހާ ރަށެއްގެ މައްސަލަ ސްޕްރީމްކޯޓުން ވިލާއާ އެއްކޮޅަށް ނިންމާފައިވަނިކޮށް، އެންޓި ކޮރަޕްޝަން ކޮމިޝަނުން ވިލާގެ ސެޓުލްމަންޓް އެގްރީމަންޓްތަކާއި ގުޅުވައިގެން ކުރީގެ ނާއިބު ރައީސް އަހުމަދު އަދީބުގެ މައްޗަށް ދައުވާކުރަން ނިންމައިފިއެވެ.\nތިން ރަށަކާއި ދެ ފަޅަކާ ގުޅޭގޮތުން ހަދާފައިވާ ސެޓްލްމަންޓް އެއްބަސްވުންތަކާއި ގުޅޭގޮތުން މީގެ ކުރިން އޭސީސީން ވަނީ އަދީބާއި ސުވާލުކުރުމަށް މަސައްކަތްކޮށްފައެވެ. ނަމަވެސް އެމަނިކުފާނު މިވަގުތު ދޫނިދޫގައި ހައްޔަރުކޮށްފައި ބަހައްޓާ ބެހެއްޓުމަކީ ގާނޫނާއި ޚިލާފު ކަމެއްކަމަށްވާތީ، ހެދިފައިވާ ގާނޫނާއި ގަވާއިދުތަކާއި އެއްގޮތަށް އެ ކޮމިޝަނަށް ހާޒިރުކުރުމުން އެއްބާރުލުން ދެއްވާނެކަމަށް ވިދާޅުވެ އެދުވަހު އަދީބު ވަނީ ސުވާލުތަކަށް ޖަވާބު ދެއްވުމަށް އިއުތިރާޒުކުރައްވާފައެވެ.\nއަދީބުގެ ވަކީލު މޫސާ ސިރާޖު ވިދާޅުވީ އަދީބު ގަބޫލުކުރައްވާގޮތުގައި އޭސީސީގެ މި އަމަލަކީ ޖުމްހޫރީ ޕާޓީގެ ލީޑަރު އަދި ވިލާ ގުރޫޕްގެ ޗެއާމަން ގާސިމް އިބްރާހިމަށް އިތުރު ގޯނާތަކެއް ކުރުމުގެ ނިޔަތުގައި ދައުލަތުން ހިންގާ ޖަރީމާއެއްކަމަށެވެ. އަދި ވިލާއާއިއެކު ދައުލަތުން ހަދާފައިވާ އެއްބަސްވުންތަކަކީ ހެދިފައިވާ ގާނޫނާއި، ގަވާއިދުތަކާއި އެއްގޮތަށް ރަނގަޅަށް، ސައްހަގޮތުގައި ހެދިފައިވާ އެއްބަސްވުންތަކެއްކަމަށްވެސް އަދީބު ވިދާޅުވެފައިވާކަމަށެވެ.\nސެޓްލްމަންޓް އެއްބަސްވުންތަކާއި ގުޅޭގޮތުން ސުވާލުކުރުމެއް، ތަހުގީގެއް ހިންގުމެއްނެތި އަދީބަށް ދައުވާ ކުރަން ޕީޖީ އޮފީހަށް ފޮނުވުމަށް އޭސީސީން ނިންމާފައިވާއިރު، މިކަމާއި ގުޅިގެން ދައުލަތަށް 110 މިލިއަން ޑޮލަރުގެ ގެއްލުމެއް ވެފައިވާކަަމަށް ބުނެ ވިލާގެ އަތުން އެ ފައިސާ ހޯދުމަށް އެންގުމަށްވެސް އޭސީސީން ވަނީ ނިންމާފައެވެ.\nމިކަމާއި ގުޅިގެން އަދީބުގެ އަނބިކަނބަލުން މަރިޔަމް ނަޝްވާ ވިދާޅުވީ މި މައްސަލާގައި އަދީބު އެދިފައިވަނީ މައްސަލައަށް ޖަވާބުދާރީވުމަށް އޭސީސީއަށް ހާޒިރުކޮށްދިނުމަށާއި، މައްސަލައާއި ގުޅިގެން ވަކީލުންނާއި ބައްދަލްކުރުމަށް ފުރުސަތު ދެއްވުމަށްކަމަށެވެ.\nނަޝްވާ ވަނީ އިންސާފުވެރި ތަހުގީގެއް ނުހިންގާ މިމައްސަލާގައި ދައުވާކުރަން މިގޮތަށް ނުފޮނުވޭނެކަމަށް ވިދާޅުވެފައެވެ.\nއޭސީސީގެ ރައީސް ހަސަން ލުތުފީގެ ނަޒާހަތްތެރިކަން ގެއްލިފައިވާކަމަށް ގިނަ ބަޔަކު ބުނަމުންދާއިރު، ފެބުރުއަރީ މަހުގެ 1 ވަނަ ދުވަހު ސުޕްރީމް ކޯޓުން ނެރުނު އަމުރާއި ގުޅިގެން އޭނާ ފުލުހުންނަށް ދީފައިވާ ބަޔާނުން އެއީ މިނިވަން މުއައްސަސާއެއްގެ އިސް މަގާމުގައި ހުރުން އެކަށީގެންވާ ބޭފުޅެއް ނޫންކަން ވަނީ ހާމަވެފައެވެ.\nތިން ރަށަކާއި ދެ ފަޅަކާ ގުޅޭގޮތުން ހަދާފައިވާ ސެޓްލްމަންޓް އެއްބަސްވުން ދައުލަތުން އުވާލި މައްސަލާގައި ސުޕްރީމް ކޯޓުގައި އޭޕްރީލް މަހުގެ 18 ވަނަ ދުވަހު ކުރިއަށް ގެންދިއަ އަޑުއެހުމުގައި، އެކޯޓުން ވަނީ، ވިލާއަށް ދޫކުރި ރައްތައް ސަރުކާރުން އަތުލި މައްސަލަގައި ހައިކޯޓުން ވިލާއާއި ދެކޮޅަށްކުރި ހުކުމްތައް ބާތިލްކޮށް، އެ ތަންތަން އަތުލީ ޤާނޫނާއި ޚިލާފަށް ކަމަށް ކަނޑައަޅާފައެވެ. ހައިކޯޓުގެ ނިންމުން ބާތިލްކަމަށް ސްޕްރީމްކޯޓުން ކަނޑައަޅާފައި މިވަނީ، އެރަށްތަކާއި ފަޅުތަކުގެ މައްސަލަ ސިވިލް ކޯޓުން ވިލާއާ އެއްކޮޅަށް ނިންމާފައި ވަނިކޮށް، ހައިކޯޓުން 2015 ވަނަ އަހަރު ސިވިލް ކޯޓުގެ ހުކުމް ބާތިލްކޮށް ވިލާއާ ދެކޮޅަށް މައްސަލަތައް ނިންމާފައިވަނިކޮށެވެ.\nވިލާގެ ތިން ރަށާއި ދެ ފަޅުގެ މައްސަލާގައި ސުޕްރީމް ކޯޓުން ވަކި ގޮތެއް ނިންމުމުގެ މަރުހަލާ ކުރިއަށް ދަނިކޮށް، މިރަށްތަކާއި ފަޅުތަކުން ލިބެންޖެހޭ ކުއްޔާއި ޖޫރިމަނާ ކަމަށް ބުނެ 188 މިލިއަން ޑޮލަރު ނުވަތަ 2.9 ބިލިއަން ރުފިޔާ ހޯދުމަށް ދައުލަތުގެ ފަރާތުން، މޯލްޑިވްސް އިންލެންޑް ރެވެނިއު އޮތޯރިޓީ (މީރާ) އިން ވަނީ ވިލާއާ ދެކޮޅަށް ސިވިލް ކޯޓުގައި ދައުވާކޮށްފަ އެވެ. ވިލާގެ ތިން ރަށާއި ދެ ފަޅުގެ މައްސަލާގައި ވިލާ އިން އެއްވެސް ފައިސާއެއް ދެއްކުމަށް މިހާތަނަށް އެއްވެސް ކޯޓަކުން ވިލާގެ މައްޗަށް ހުކުމްކޮށްފައި ނުވި ނަމަވެސް ވިލާ އިން ދައުލަތަށް ފައިސާތަކެއް ދައްކަންޖެހޭ ކަމަށް ބުނެ މީރާއިން ވަނީ ވިލާގެ އެކައުންޓްތައް ފްރީޒްކޮށްފަ އެވެ.


Raees Yameen ah vote hoadhan masakaiy kurumakee hedhunu gaoheh,...\nރާއްޖެ - މެންބަރު އަބްދުﷲ ސިނާން\nރައީސް ޔާމީނަށް ވޯޓް ހޯދަން މަސައްކަތްކުރުމަކީ ހެދުނު ގޯހެއް، ކައްފާރާ މި ދައްކަނީ ފުރާނައިން: ސިނާނު\nމިއަދު ތަޖުރިބާ ކުރަނީ ފަސް އަހަރު ކުރިން އަމިއްލަ އަތުން ހެދުނު ގޯހުގެ ހިތި ރަހަ\nއަނިޔާވެރިކަމާއި ބޭއިންސާފުގެ ކުރިމަތީ ކަނދުރާ ތިރި ނުކުރާނަން\nކ. މާލެ 19 ސެޕްޓެންބަރ 2018 | ބުދަ 18:34 7,691\nމައްޗަންގޯޅި ދެކުނު ދާއިރާގެ މެންބަރު އަބްދުﷲ ސިނާނު - މުހައްމަދު ޝަރުހާން\nރައީސް އަބްދުﷲ ޔާމީނު އިންތިހާބު ކުރުމަށް މަސައްކަތް ކުރުމަކީ ހެއްދެވުނު ބޮޑު ގޯހެއް ކަމަށް ފާހަގަކުރައްވައި، މައްޗަންގޯޅި ދެކުނު ރައްޔިތުންގެ ކިބައިން އެ ދާއިރާގެ މެންބަރު އަބްދުﷲ ސިނާނު މައާފަށް އެދިވަޑައިގެންފިއެވެ.\nޖަލު ބަންދުގައި ހުންނެވި ސިނާނު ބުދަ ދުވަހު ނެރުއްވި ބަޔާނެއްގައި ވިދާޅުވީ މިއަދު ތަޖުރިބާ ކުރަންޖެހިފައި ވަނީ މީގެ ފަސް އަހަރު ކުރިން ލީ ވޯޓުގެ ހިތި ރަހަ ކަމަށާއި ރައީސް ޔާމީނަށް ތާއީދު ހޯއްދެވުމަށް މައްޗަންގޯޅި ދެކުނަށް ނިސްބަތްވާ ރައްޔިތުން ކައިރިއަށް ވަޑައިގަތީ އޭނާ ކަމަށެވެ.\n"އެ ދުވަހު މައްޗަންގޯޅި ދެކުނު ރައްޔިތުންނަށް ސިޔާސީ ހެޔޮ މަގު ދެއްކުމުގެ ބިޔަ، އަދި ބޮޑު ޒިންމާ ކޮނޑުއަޅައިގެން ނިކުމެ ހުރި މީހަކީ ނިކަމެތި އަޅުގަނޑެވެ. އެ ދުވަހު ވެސް އަޅުގަނޑުގެ ނިޔަތް ރަނގަޅެވެ. އަދި އަޅުގަނޑުގެ މަގްސަދުވެސް މަތިވެރިއެވެ." ސިނާނު ވިދާޅުވެފައިވެއެވެ.\nމައްޗަންގޯޅި ދެކުނަށް ނިސްބަތްވާ ރައްޔިތުންގެ ކިބައިން މައާފަށް އެދިވަޑައިގަންނަވަމުން ސިނާނު ވިދާޅުވީ މާފުށީ ކުޑަގޮޅީގައި ބޭއިންސާފާއި އަނިޔާވެރިކަމުގެ ދުވަސްތައް ފާއިތުކުރައްވަމުން ގެންދަވާއިރު، ހިތާމަކުރައްވަނީ އެންމެ ކަމަކާ ގުޅިގެން ކަމަށެވެ. އެއީ "ރަހުމެއް ނެތް ސަރުކާރުގެ އަނިޔާވެރިކަމުގެ ޝިކާރައަކަށް" ރައްޔިތުން ވުމަށް މެދުވެރި ސަބަބަކީ އޭނާ ކަމަށް ގަބޫލުކުރެވޭތީ ކަމަށެވެ.\n"މިއަދު މި އަނިޔާވެރިކަމުގައި މި ހަމަހިމޭން މާފުށީ ކުޑަގޮޅީގައި، އަނިޔާވެރިކަމާއި ބޭއިންސާފުގެ ދުވަސްތައް ފާއިތުވަމުންދާއިރު، އަޅުގަނޑުގެ ސިންގާއެއް ފަދަ ވަރުގަދަ ހިތަށް ދަތިކުރުވާ އޮތީ ހަމަ އެންމެ ކަމެކެވެ. އަޅުގަނޑުގެ ދެރަވަނީވެސް ހަމަ އެންމެ ކަމެއް އަޅުގަނޑަށް އިހުސާސް ކުރެވޭ ހިނދުގައެވެ،" ސިނާނު ވިދާޅުވެފައި ވެއެވެ.\nމިއަދު އޭނާގެ ހާލު ހުރި ގޮތުގެ ވާހަކަ ދެއްކުމުގެ ބޭނުމެއް އެބައޮތްތޯ ސުވާލު ކުރައްވަމުން ސިނާނު ވިދާޅުވީ ރައީސް މައުމޫން އަބްދުލްގައްޔޫމާއި މެދު އަމަލުކުރަމުންދާ ގޮތް ވަޒަން ކޮށްލުމުން އޭނާއާ މެދު ކަންހިނގާނެ ގޮތް ތަސައްވަރުކުރަން ފަސޭހަވާނެ ކަމަށެވެ. އެހެން ނަމަވެސް އަނިޔާވެރިކަމާއި ބޭއިންސާފުގެ ކުރިމަތީގައި ހިތްވަރު ކުރައްވާނެ ކަމަށް ސިނާނު ވިދާޅުވެފައި ވެއެވެ.\n"އެހެން ކަން އޮތް ނަމަވެސް މި އަނިޔާވެރިކަމާއި ބޭއިންސާފުގެ ކުރިމަތީ އަޅުގަނޑު ހިތްވަރު ކުރާނަމެވެ. ތިޔަލޮބުވެތި ރައްޔިތުންގެ ހައްގު ހޯދުމަށް އަޅުގަނޑު މިކުރާ މަސައްކަތުގައި ދެގޮތެއްނުވެ ސާބިތުވެ ހުންނާނަމެވެ. އަނިޔާވެރިކަމާއި ބޭއިންސާފުގެ ކުރިމަތީ ދުވަހަކު ވެސް ކަނދުރާ ތިރި ނުކުރާނަމެވެ،" ސިނާނު ވިދާޅުވެފައި ވެއެވެ.\nސިނާނު ވިދާޅުވީ ރައީސް ޔާމީނަށް ތާއީދު ހޯއްދެވުމަށް މަސައްކަތް ކުރައްވައި ހެއްދެވުނު ގޯހުގެ ކައްފާރާ ދައްކަމުން ގެންދަނީ އޭނާގެ ފުރާނައިން ކަމަށާއި އެހެން ނަމަވެސް މި ގޯހުގެ ސަބަބުން އުފަންވި ސަރުކާރުގެ ޝިކާރައަކަށް އެއްވެސް ރައްޔިތަކު ވުމަށް އެދިވަޑައިނުގަންނަވާ ކަމަށެވެ.\n"... މި ގޯހުގެ ބަނޑުން އުފަންކުރުވި ރައީސް ޔާމީނުގެ އަނިޔާވެރި ސަރުކާރުގެ ޝިކާރައަކަށް، މައްޗަންގޯޅި ދެކުނުގެ ހަމަ އެއްވެސް ރައްޔިތަކު ވުމަކީ އަޅުގަނޑުގެ ހިތްތަކަށް ކެތްކުރެވޭނެ ކަމެއް ނޫނެވެ. އަޅުގަނޑަށް އެކަމަށް ރުހި ގަބޫލެއް ނުވެވޭނެއެވެ." ސިނާނު ވިދާޅުވެފައި ވެއެވެ.\nމިއަދު އަނިޔާއާ ކުރިމަތިލައްވަމުން ގެންދަވަނީ އޭނާ ކަމަށް ފާހަގަކުރައްވައި ސިނާނު ވަނީ އޭނާގެ އަޑު އަބަދަށް ކަނޑުވާލުމަށް ފަހު ދެން އަނިޔާވެރިކަމުގެ ޝިކާރައަކަށް ވާނީ ކާކުތޯ ސުވާލު ކުރައްވާފައެވެ.\n"އެކަމުގެ ޝިކާރައަކަށް ވާނީ ތިޔަ ލޮބުވެތި ރައްޔިތުންގެ ލޯބިވާ ބައްޕައިންނާއި ބޭބެއިންނެވެ. ލޯބިވާ ކޮއްކޮ އިންނާއި ދައްތައިންނެވެ. ލޯބިވާ ފިރިންނާއި ދެލޯ ފަދަ ދަރީންނެވެ." ސިނާނު ވިދާޅުވެފައިވެއެވެ.\nސިނާނު ވިދާޅުވީ މި އަނިޔާވެރިކަމަށް ނޫނެކޭ ބުނަންޖެހޭ ކަމަށާއި 2013 ވަނަ އަހަރު ހެދުނު ބޮޑު ގޯސް އިސްހާލުކުރަން ތަނަވަސް ފުރުސަތެއް މިއަދު ފަހިވެފައިވާ ކަމަށެވެ. ބުއްދިވެރިންނަކީ މާޒީން އިބްރަތް ހާސިލްކޮށް މުސްތަގުބަލް ބިނާކުރާ މީހުން ކަމަށް ފާހަގަކުރައްވަމުން ސިނާނު ވަނީ ގުޅިފައިވާ ސިޔާސީ ޕާޓީތަކުގެ ރިޔާސީ ކެނޑިޑޭޓް އިބްރާހިމް މުހައްމަދު ސޯލިހަށް ވޯޓް އަޅައިދިނުމަށް އެދިވަޑައިގަންނަވާފައެވެ.\nސަރުކާރު ވައްޓާލަން އުޅުމުގެ ތުހުމަތުގައި ސިނާނުގެ މައްޗަށް ޓެރަރިޒަމުގެ ދައުވާކޮށް ޝަރީއަތް ދަނީ ހިންގަމުންނެވެ.


Baka ge muhhimukan eyna saabithu kohdheefi | Mihaaru\nބޫޓާނާ ދެކޮޅަށް ކުޅުނު މެޗުގެ ތެރެއިން ބަކާ (ކ)--. ފޮޓޯ:ނިޝާން އަލީ/މިހާރު\nބަކާގެ މުހިއްމުކަން އޭނާ ސާބިތުކޮށްދީފި\n30 މާޗް 2018 - 12:07 11 comments\nއޭޝިއަން ކަޕް ކޮލިފައިންގައި އަންގާރަ ދުވަހުގެރޭ ބޫޓާން އަތުން 7-0 އިން ރާއްޖެ މޮޅުވި މެޗުގައި، ދެ އަހަރަށް ފަހު ގައުމީ ޓީމަށް އެނބުރި އައި ތަޖުރިބާކާރު މިޑްފީލްޑަރު މުހައްމަދު އާރިފް (ބަކާ) ދެއްކި ކުޅުމާ އެކު ގައުމީ ޓީމުގެ ޖާގައެއް އޭނާ އަށް ހައްގުކަން މިވަނީ ސާބިތުކޮށްދީފަ އެވެ. ޒުވާން ޓީމެއް ބިނާކުރަން އެފްއޭއެމުން ކުރަމުން އަންނަ މަސައްކަތުގައި، އުމުރުން 32 އަހަރުގެ ކުޅުންތެރިޔާ އަށް މުހިއްމު ދައުރެއް އަދާކޮށްދެވިދާނެކަން އޭނާ މިވަނީ ދައްކުވައިދީފަ އެވެ.\nބަކާ އަށް ގައުމީ ޓީމުން ފުރުސަތު ގެއްލުނީ 2016 ވަނަ އަހަރު އޭރު ގައުމީ ކޯޗަކަށްހުރި ނިއު ޒީލެންޑުގެ ރިކީ ހާބަޓްގެ ކޯޗުކަމުގައި ޖެހިޖެހިގެން ތިން މުބާރާތުގެ ސެމީ ފައިނަލުން ރާއްޖެ ކެޓުމުން، އެކަމަށް ބަކާ ފާޑުކިޔުމާ ގުޅިގެންނެވެ. ބަކާ އޭރު ބުނީ އާ ކުޅުންތެރިންނަށް ފުރުސަތުދެނީ ކަމަށް ބުނެ ހާބަޓްގެ ކޯޗުކަމުގައި ނަތީޖާ ނުނެރެވުމަކީ ބަލައިގަނެވޭނެ ކަމެއް ނޫން ކަމަށެވެ.\nހާބަޓްގެ ނަޒަރުގައި ބަކާ އޭނާ އަށް ފާޑުކީ ޓީމުން ޖާގަ ނުލިބޭތީ އެވެ. އޭރު ހާބަޓް ބުނީ ގައުމީ ޓީމަށް ކުޅޭ ވަަރަށް ބަކާ ފިޓެއް ނޫން ކަމަށެވެ. އެހެން ނަމަވެސް ހާބަޓް ދެއްކި ވާހަކައިގައި ހަގީގަތެއް ނެތްކަން އެނގުނީ މިދިޔަ ސީޒަނުގައި މާޒިޔާ އަށް ކޯޗުކޮށްދިން މަރުޔާން ސެކުލޮސްކީ ބަކާއާ ބެހޭގޮތުން ދެއްކި ވާހަކަައިގެ ސަބަބުންނެވެ.\nreally impressed by the way Baka playing tonight afteralong break for the national side 🙏\n— Ali Umar (@AIiUmar) March 27, 2018\nބަކާގެ ކުޅުމަށް ތައުރީފްކޮށް އެފްއޭއެމްގެ އެކްސްކޯ މެމްބަރު އަލީ އުމަރު ކުރެއްވި ޓްވީޓް.\nހާބަޓްގެ އިރުޝާދުގެ ދަށުން 2015 ވަނަ އަހަރު ފަހު ކޮޅުގައި އޮތް ސާފް ސުޒުކީ ކަޕަށް ބަކާ ދިޔައީ އެ އަހަރު މިޔަންމާގެ ކޭބީޒެޑަށް ކުޅުމަށް ފަހު އެވެ. ބަކާ ކޭބީޒެޑަށް ކުޅުނުއިރު، ސެކުލޮސްކީ ހުރީ މިޔަންމާގެ އަޔެޔަވާދީ ޔުނައިޓެޑުގަ އެވެ. ސެކުލޮސްކީ ބުނީ އޭރު މިޔަންމާ ލީގުގައި ކުޅުނު އެންމެ މޮޅު ބިދޭސީ މިޑްފީލްޑަރުންގެ ތެރޭގައި ބަކާ ހިމެނޭނެ ކަމަށެވެ. އަދި އޭނާ އަކީ އިދިކޮޅު ޓީމުގެ އެޓޭކްތައް ހުއްޓުވަން އެންމެ ކުޅަދާނަ އެއް މިޑްފީލްޑަރު ކަމަށް ވެސް ބުނެފައިވެ އެވެ.\nގައުމީ ޓީމުން ޖާގަ ގެއްލުނު ފަހުން ބަކާގެ ކުޅުން ދަށްވެގެންދިޔަ އެވެ. އެކަމަކު ވެލެންސިއާއާ ގުޅުމަށް ފަހު ބަކާ ވަނީ 2016 ވަނަ އަހަރުގެ އެފްއޭ ކަޕް ފުޓްބޯޅަ މުބާރާތް ކާމިޔާބު ކޮށްފަ އެވެ. އެ ހިސާބުން އޭނާ އަލުން ރަނގަޅު ފޯމަކަށް އެޅުނެވެ.\nމިދިޔަ އަހަރު ވިކްޓަރީ ސްޕޯޓްސް ކްލަބަށް ބަދަލުވެ، އަލީ ސުޒޭންގެ އިރުޝާދުގެ ދަށުން ބަކާ މޮޅު ކުޅުމެއް ދެއްކި އެވެ. އޭރު ގައުމީ ޓީމުގެ ކޯޗަކަށް ހުރި އޮސްޓްރޭލިއާގެ ޑަރެން ސްޓެވާޓްގެ ޓީމުން ބަކާ އަށް ފުރުސަތު ނުދޭތީ އެކަމާ އެންމެ ބޮޑަށް ސުވާލު އުފެއްދި އެކަކަކީ ސުޒޭން އެވެ.\nއެސްޓީއޯ މާލޭ ލީގުގައި އީގަލްސްގެ ބަކާ (ކ) ވިކްޓަރީގެ އިޝާމް ކައިރިން ބޯޅަ ހިފައިގެންދަނީ. -- ފޮޓޯ: ނިޝާން އަލީ/ މިހާރު\nމިދިޔަ ސީޒަނުގައި ވިކްޓަރީ އަށް ދިވެހި ޕްރިމިއާ ލީގުން ފުރުސަތު ނުލިބުމުން ބަކާ ގުޅުނީ މާޒިޔާއާ އެވެ. މި އަހަރު ކްލަބް އީގަލްސްއާ ގުޅުމަށް ފަހު ބަކާ އަންނަނީ އެ ޓީމުގައި އޮތް ޒުވާން ޓީމުގައި ލީޑަރެއްގެ ރޯލު ވަރަށް ރަނގަޅަށް އަދާކުރަމުންނެވެ. އެކަން އެ ޓީމުގެ ޒުވާން ކުޅުންތެރިން ވެސް ފާހަގަކުރެ އެވެ.\nވޯލްޑް ކަޕް ކޮލިފައިންގައި 2001 ވަނަ އަހަރު އިންޑޮނީޝިއާ އިން ރާއްޖެ ކޮޅަށް ފަސް ލަނޑު ޖެހި ފަހުން އޭޝިއާގެ މެދު ފަންތީގެ ގައުމެއް ރާއްޖެ އަތުން އެންމެ ތަފާތު ބޮޑުކޮށް މޮޅުވީ މިދިޔަ އަހަރެވެ. އޮމާނުން ރާއްޖެ ކޮޅަށް ފަސް ލަނޑު ޖެހިއިރު، ފަލަސްތީން ވަނީ 8-1 އިން ރާއްޖެ ބަލިކޮށްފަ އެވެ. ފަލަސްތީން މެޗުގައި ތަފާތު ބޮޑުވީ އެ މެޗަށް ދިޔައީ ދިގު ދަތުރެއް ކޮށްފައި ކަމަށް ގައުމީ ޓީމަށް އެ މެޗުގައި އިރުޝާދުދިން ސްޓެވާޓް ބުންޏެވެ.\nއެކަމަކު މި ދެ މެޗުގައި ރާއްޖެ ކޮޅަށް ގިނަ ލަނޑު ވަނީ ތަޖުރިބާކާރު މިޑްފީލްޑަރެއް ނެތިގެންނެވެ. މިއީ ބަކާ ފަދަ ކުޅުންތެރިއަކު ނެތްތަން އެންމެ ބޮޑަށް ދެއްކި ދެ މެޗެވެ.\nވޯލްޑް ކަޕް ކޮލިފައިންގައި ބޫޓާނުގެ ޗެންޗޯ (ކ) ކައިރިން ރާއްޖޭގެ ބަކާ ބޯޅަ ހޯދަނީ. -- ފޮޓޯ: އެފްއޭއެމް\n"މިދިޔަ އަހަރު އެންމެ ބޮޑަށް ފާޑުކީ އޮމާނާއި ފަލަސްތީން އަތުން ރާއްޖެ ބޮޑު ތަފާތަކުން ބަލިވެގެން. އޭރު ވެސް އެނގުނު އެއްޗަކީ މަދުވަނީ ވަރުގަދަ މިޑްފީލްޑަރެއްކަން. އެއީ ޑިފެންސަށް ލޯޑު ބޮޑުވަނީ މެދުތެރެ އެހެން އޮތީމަ. ޑިފެންސްް ވެސް ރަނގަޅު ކުރަން ޖެހޭ. މިހާރު އުއްމީދެއް ލިބިއްޖެ. އެއީ ބަކާ އަލުން އައިސް ޓީމުގައި އެ ދެއްކި ތަފާތުން،" ފުރަތަަމަ ޑިވިޝަނުގެ ކޯޗަކު "މިހާރަ"ށް ބުންޏެވެ.\nގައުމީ ޓީމާ ދާދި ފަހުން ހަވާލުވި ޕީޓާ ސެގާޓްގެ ކޯޗުކަމުގައި ކުޅުނު ފުރަތަމަ މެޗުގައި ސިންގަޕޫރާ ދެކޮޅަށް ބަކާ އަށް ފުރުސަތު ނުލިބުނު ނަމަވެސް ބޫޓާން މެޗުގައި ފުރުސަތު ދިނެވެ. އޭގެ ބޭނުން ހިފައި ބަކާ އެ މެޗުގައި ޒުވާން ކުޅުންތެރިންނަށް ނަމޫނާ ދެއްކުމުގެ އިތުރުން، ގައުމީ ޓީމުގެ ޖާގައެއް ބަކާ އަށް ހައްގުވާކަން ސާބިތުކޮށްދީފި އެވެ. ބަޔެއްގެ ނުފޫޒުން ވިޔަސް ނުވަތަ އެހެން ގޮތަކުން ވިޔަސް ދެ އަހަރު ވަންދެއް އޭނާ ގައުމީ ޓީމާ ދުރުގައި ބެހެއްޓުމަކީ ގޯހެއްކަން އެއޮތީ ފެންނާށެވެ.


Nufoozu Oiy haa hindhaku Aviation dhaairaa kuriakah nudhaane: Aisha\nނުފޫޒު އޮތް ހާ ހިނދަކު އޭވިއޭޝަން ދާއިރާ ކުރިއަކަށް ނުދާނެ: އައިޝާ\nއުސޫލުތަކުގެ ތެރެއިން ކަންކަން ކުރުމުގެ ބަދަލުގައި ބާރާއި ނުފޫޒު ބޭނުންކޮށްގެން އޭވިއޭޝަން ދާއިރާގެ މުސްތަގްބަލް ރަނގަޅު ނުކުރެވޭނެ ކަމަށް ޓްރާންސްޕޯޓް މިނިސްޓަރު އާއިޝަތު ނަހުލާ ވިދާޅުވެއްޖެ އެވެ.\nމިއަދު ފާހަގަކުރާ ދުނިޔޭގެ އޭވިއޭޝަން ދުވަހުގެ މުނާސަބަތުގައި މިނިސްޓަރު އައިޝާ ދެއްވި ހިތޯބުގައި ވިދާޅުވީ، ވައިގެ ދަތުރުފަތުރުގެ ދާއިރާ ރަނގަޅުކޮށް، ހިދުމަތުގެ ފެންވަރު ރަނގަޅުކުރުމަށްޓަކައި ގަވާއިދުތަކުގެ ތެރެއިން މަސައްކަތް ކުރުން އާދައަކަށް ހަދަންޖެހޭ ކަމަށެވެ. އުސޫލުތަކުގެ ތެރެއިން ކަންކަން ކުރުމުގެ ފުރުސަތު ކޮންމެ ފަރާތަކަށް ވެސް އޮންނަ އިރު، ނުފޫޒުގެ ބޭނުންކޮށްގެން ކަންކަން ކުރަން ހިފާހިފުން މުޅިން ތައްތާލަންޖެހިފައިވާ ކަމަށް ވިދާޅުވި އެވެ. އަދި ވިދާޅުވީ، މިކަންކަން ރަނގަޅު ކުރުމަށް އާ ސަރުކާރުން ހަރުދަނާ މަސައްކަތްތަކެއް ކުރާނެ ކަމަށެވެ.\nރާއްޖޭގެ ފަތުރުވެރިކަމުގެ ދާއިރާ ފުޅާވަމުން އަންނަ އިރު، އެއާޕޯޓްތަކުގެ މުހިއްމުކަން ފާހަގަކުރައްވަމުން މިނިސްޓަރު އައިޝާ ވިދާޅުވީ، އޭވިއޭޝަން ދާއިރާ ތަރައްގީ ކުރުމަށްޓަކައި ޑޮމެސްޓިކް އެއާޕޯޓްތައް ނަފާވާ ވިޔަފާރިތަކަކަށް ބަދަލުކުރުމަށް މިހާޜު މަސައްކަތް ކުރަންޖެހިފައިވާ ކަމަށެވެ. ގިނަ އެއާޕޯޓްތައް އިތުރުކޮށް، ދާއިރާގެ ހިނގުން ހަރުދަނާވެ، ހިދުމަތް ފުރިހަމަވެގެންދާނީ އޭރުން ކަމުގައި ވެސް ވިދާޅުވި އެވެ.\n"ކުރިއަށް އޮތް ދުވަސްތަކުގައި ސިވިލް އޭވިއޭޝަން އޮތޯރިޓީން ސްޓްރެޓެޖިކް ޕޮލިސީތަކާއި ޕްލޭންތައް ތައާރަފްކުރެވިގެންދާނެ. މި މަސައްކަތްތައް އޮތޯރިޓީން ކުރަމުންގެންދާނީ ސިނާއަތުގެ ބައިވެރިންގެ މަޝްވަރާއާ ހިޔާލު ހޯދައިގެންނެވެ،" އައިޝާގެ ހިތޯބުގައި ވިދާޅުވި އެވެ.\nރާއްޖޭގެ ވައިގެ ދަތުރުފަތުރުގެ ދާއިރާ ތަރައްގީކުރުމަށްޓަކައި މިހާރު ހިދުމަތްދޭ 12 އެއާޕޯޓްގެ އިތުުން އިތުރު އެއާޕޯޓްތައް އެޅުމުގެ މުހިއްމުކަން މިނިސްޓަރު ފާހަގަކުރެއްވިއެވެ. އަދި ވެލާނާ އެއާޕޯޓް ތަރައްގީކުރުމަށް މިހާރު ކުރިއަށްދާ މަސައްކަތްތައް ވީހާވެސް އަވަހަށް ނިންމައި ހިދުމަތް ރަނގަޅުކުރުމުގެ މަސައްކަތް ކުރާނެ ކަމަށް ވިދާޅުވި އެވެ.\nމިނިސްޓަރު އައިޝާ ވަނީ، އާ ސަރުކާރުގެ 100 ދުވަހުގެ އޭވިއޭޝަން ދާއިރާއާ ގުޅުންހުރި ބައެއް ވައުދުތައް ފާހަގަކޮށް އެކަންކަން އެ މުއްދަތުގެ ތެރޭގައި ކޮށް ނިންމަވާނެ ކަމުގެ ޔަގީންކަން ދެއްވާފަ އެވެ. އެގޮތުން އެއާޕޯޓް، ހުޅުމާލެ ފެރީގެ ހިދުމަތް އެހެން ސަރަހައްދަކަށް ބަދަލުކޮށް، އެއާޕޯޓް މުވައްޒަފުންނަށް ހާއްސަ ޕާކިން އޭރިއާއެއް ފުރަތަމަ 100 ދުވަހުގެ ތެރޭގައި ގާއިމްކޮށް ނިންމާނެ ކަމަށް ވެސް ވިދާޅުވި އެވެ.\nދަތުރުފަތުރުގެ ދާއިރާ ޒަމާނީކޮށް، ރަށްތައް ގުޅާލުމަކީ ރައީސް އިބްރާހިމް މުައްމަދު ސޯލިހްގެ ވައުދުފުޅެކެވެ.\nތޫމް ރެސްޓޯރަންޓުގައި އަލިފާނުގައި ހާދިސާއެއް ހިނގައިފި\nދިއްފުށީ ހަމަނުޖެހުންތަކާ ގުޅިގެން މީހަކު ހައްޔަރުކޮށްފި\nހުއްދަ ނެތި ވެލި ބަރުކޮށްގެން ދިޔަ ބޯޓެއް ހުއްޓުވައިފި\nދިއްފުށީގައި ރޯކޮށްލީ ވައްކަމާ ގުޅުމެއް ނެތް ޑިންގީއެއް


India'in hadiyaakuri 100,000 dose mi mas thereygai jai nimaaleveyne: Maimoona | Jazeera\tމިމަސް ތެރޭ އެއް ލައްކަ ޑޯޒް ޖަހައި ނިންމާލަނީ - Jazeera\nއިންޑިއާއިން ހަދިޔާކުރި 100،000 ޑޯޒް މި މަސް ތެރޭގައި ޖަހައި ނިންމާލެވޭނެ: މައިމޫނާ\nޢަލީ ސަމާހު February 4, 2021 281 views0\nކޮވިޑް ވެކްސިން ޖެހުމަށް، ސިއްހީ ހިދުމަތްތެރިޔަކު ތައްޔާރުވަނީ -- ފޮޓޯ: ރައީސް އޮފީސް\nއިންޑިއާއިން ރާއްޖެ އަށް ހަދިޔާކުރި ކޮވިޝީލްޑްގެ ވެކްސިން މި މަސް ތެރޭގައި ޖަހައި ނިންމާލެވޭނެ ކަމަށް ޑިރެކްޓާ ޖެނެރަލް އޮފް ޕަބްލިކް ހެލްތް މައިމޫނާ އަބޫބަކުރު ވިދާޅުވެއްޖެއެވެ.\nއިންޑިއާއިން ރާއްޖެ ހަދިޔާކުރި 100،000 ޑޯޒްގެ ވެކްސިނެވެ. މި ޑޯޒްތަކުން ވެކްސިން ޖެހޭނީ 50،000 މީހުންނަށެވެ. އެންމެ ފުރަތަމަ އިސްކަމެއް ދެނީ ސިއްހީ ހިދުމަތްތެރިންގެ އިތުރުން ބައްޔަށް ހުށައެޅުމުގެ ނުރައްކާ ބޮޑު މީހުންނަށެވެ.\nސިއްހީ ހިދުމަތްތެރިންނަށް ވެކްސިން ޖަހާއިރު ބަލަން ޖެހޭ މުހިއްމު ކަންތައްތަކެއް ހުރިކަން މައިމޫނާ ފާހަގަކުރެއްވިއެވެ.\nހެލްތް ކެއާ ވޯކަރުންނަކީ ބަލި މީހުންނަށް އެޓެންޑް ކުރަމުން އެ މީހުން ބަލަމުން މަސައްކަތުގައި އުޅޭ މީހުން. މީގެ ސައިޑް އިފެކްޓްސް ވެސް ދިމާވާނެ. އެހެންވީމާ ޑިއުޓީތަކަށާއި، މި ހުރިހާ ކަމަކަށްވެސް ބަލަމުން ވެކްސިންދެމުން މި ގެންދަނީ\nމައިމޫނާ ވިދާޅުވި ގޮތުގައި ފުރަތަމަ އަމާޒުކޮށްފައި އޮތީ ސިއްހީ ހިދުމަތްތެރިންނަށް 10 ދުވަސް ތެރޭގައި ވެކްސިން ޖަހައި ނިންމާލެވޭނެ ކަމަށެވެ. ވެކްސިންގެ އެންމެ ބޮޑު އަމާޒަކީ ކޮވިޑުގެ ނުރައްކާތެރިކަން ކުޑަކުރުން ކަމަށްވާއިރު ސިއްހީ ހިދުމަތްތެރިންނަށް ވެކްސިން ޖަހަމުންދާއިރު ނުރައްކަލަށް ހުށައެޅޭ ހައިރިސްކު ކެޓަގަރީ ގައި ހިމެނޭ އެހެނިހެން ފަރާތްތަކަށްވެސް ވެކްސިން ދިނުން ކުރިޔަށްދާނެކަން ފާހަގަކުރެއްވިއެވެ.\nޑިރެކްޓާ ޖެެނެރަލް އޮފް ޕަބްލިކް ހެލްތް މައިމޫނާ އަބޫބަކުރް\nފޮޓޯ: ހެލްތް މިނިސްޓްރީ\nމާލޭގައި މިއަދު ވަނީ 65 އަހަރުން މަތީގެ މީހުންނަށް ވެކްސިން ދޭން ފަށާފައެވެ.\nވެކްސިން ޖެހުން މާލޭގައި ކުރިޔަށްދާނީ ސޯޝަލް ސެންޓަރުގައެވެ. އަދި ހުޅުމާލޭގައި ވެކްސިން ޖަހަމުން ދާނީ ހުޅުމާލޭ ވެކްސިނޭޝަން ސެންޓަރުގައެވެ.\nމައިމޫނާ ވިދާޅުވި ގޮތުގައި މިހާރު ހުރި ވެކްސިން ޑޯޒް ޖަހައި ނިންމާލެވޭނެ ކަމުގެ ޔަގީންކަން އެބައޮތެވެ.\nލަފާކުރެވޭ ގޮތުގައި މިހާރު ކުރިޔަށް މިގެންދާ އަދަދު މި މަސް ނިމޭއިރު ނިންމާލެވޭނެ. ވަރަށް ބޮޑު ޔަގީންކަމެއްް އެބައޮތް\nކޮމިޓީގައި މައިމޫނާ ވަނީ އެޗްޕީއޭއިން އަޅާފައިވާ ފިޔަވަޅުތަކަށް ބޯލަނބައި ހުރިހާ ފަރާތްތަކުން ވެކްސިން ޖަހަން އިލްތިމާސްކޮށްފައެވެ.\nރާއްޖޭގައި ވެކްސިން ޖަހަން ފަށާފައިވަނީ މި މަހުގެ އެއްވަނަ ދުވަހުއެވެ. ވެކްސިން ޖަހަން ފެށި ދަނޑިވަޅަކީ ކޭސްތައްވެސް އިތުރުވަމުން އަންނަ ދަނޑިވަޅަކަށްވާތީވެ މާލޭގައި އަޅަފައިވާ ފިޔަވަޅުތައް ވަނީ ހަރުކަށި ކޮށްފައެވެ.\nމައިމޫނާ އަބޫބަކުރު، ޑިރެކްޓަރ ޖެނެރަލް އޮފް ޕަބްލިކް ހެލްތު\nމިމަސް ތެރޭ އެއް ލައްކަ ޑޯޒް ޖަހައި ނިންމާލަނީ


ޢިލްމުވެރިއަކު ސިއްރުގައި ކުރެއްވި ޞަދަޤާތެއް\nޖިއްދާގައި ދިރިއުޅުނު މީހެކެވެ. އޭނާގެ ދަރިފުޅަށް ބޭސްފަރުވާކުރުމަށްޓަކައި ރިޔާޟަށް ދިޔައެވެ. އަދި ރިޔާޟުގައި އޭނާގެ ދަރިފުޅުގެ ފަރުވާ ކުރަމުން ގެންދިޔައެވެ. މީހާއަކީ އަތްމަތި ދަތި މީހެކެވެ.<?xml:namespace prefix = "o" ns = "urn:schemas-microsoft-com:office:office" />\nދީން އުނގެނޭ ކުއްޖަކަށް މިމީހާގެ ޚަބަރު އެނގިގެން، މުއްސަނދި މީހެއްގެ ގާތަށް ގޮސް އެމީހާއަށް އެހީއެއް ވުމަށް އެދުނެވެ. އެހިނދު އެމީހާ އެކަމަށް އެއްބަސްވިއެވެ.\nއަދި އެއްކަލަ މީހާގެ ގެއަށް ދިޔައެވެ. އަދި ސަލާމް ކުރުމަށްފަހު އޭނާއަށް ބުންޏެވެ. ތިމަންނައަކީ ﷲގެ ރަޙްމަތުން ފައިސާ ހުރި މީހަކީމެވެ. އެހެންކަމުން ތިބާއަށް ކޮންމެވެސް އެހީއެއް ދިނުމަށް ބޭނުމެވެ.\nޖަވާބުގައި އޭނާ ބުންޏެވެ. އަހަރެންނަށް ބޭނުންވާ ހުރިހާއެއްޗެއް ލިބެއެވެ. ކޮންމެ ދެތިން ދުވަހުން އެއްދުވަހަކު، ތިމަންނަ ފަތިސްނަމާދަށް ނިކުންނަ އިރު، ގޭގެ ދޮރުމަތީގައި ކާބޯތަކެތި ބަހައްޓާފައި ހުރެއެވެ. އެބަހައްޓަނީ ކާކުކަން ތިމަންނައަށް ނޭނގެއެވެ. ކޮންމެ ގޮތެއްގައި ވިޔަސް، ﷲ އޭނާއަށް ހެޔޮ ޖަޒާ ދެއްވާށިއެވެ!\nވިޔަފާރިވެރިޔާ ހިތަށް އެރިއެވެ. އެއީ ކާކުކުރާ ކަމެއްތޯ ބަލާނަމެވެ. އެހެން ހިތާ އެރޭ ސިއްރުން އެހިސާބުގައި ފޯރިއަށް ހުއްޓެވެ. އެހެންނަމަވެސް އެމީހަކު ނައެވެ. ޖެހިގެން އައިރޭ ފަތިސްވާން ކައިރިވެފައިވަނިކޮށް، ކާރެއް އައިސް އެއްކަލަ މީހާގެ ގޭގެ ކައިރިއަށް މަޑުކޮށްލިއެވެ. އަދި މުސްކުޅި ފިރިހެނަކު ކާރުން ފައިބައިގެން އައިސް ކާރުގެ ޑިކީއިން ކާބޯތަކެތި ނެރެ އެގޭގެ ދޮރުމަތީ ބެހެއްޓުމަށްފަހު ހިނގައްޖެއެވެ.\nވިޔަފާރިވެރިޔާ މަޑުމަޑުން އެކާރުގެ ފަހަތުން، އެއީ ކޮން މުސްކުޅިއެއްތޯ ބެލުމަށް ދިޔައެވެ. އޭނާ ބުންޏެވެ. ތިމަންނަ އަށް އެނގުނީ އެއީ ސުޢޫދީ ޢަރަބިއްޔާގެ މަޝްރޫހު ދީނީ ޢިލްމުވެރިއެއް ކަމަށްވާ ސަމާޙަތުއްޝައިޚް އަލްޢައްލާމާ ޢަބްދުﷲ ބުނު ޢަބްދުއްރަޙްމާން އަލްޖިބްރީން (ރަޙިމަހުﷲ) ކަމެވެ.\nޝައިޚް އިބްނު ޖިބްރީން (ރަޙިމަހުﷲ) އަކީ، ސުޢޫދީ ޢަރަބިއްޔާގެ ބޮޑެތި ދަންނަބޭކަލުންގެ ތެރޭގައި ހިމެނޭ ބޭކަލެކެވެ. އަވަހާރަވީ 20 ރަޖަބު 1430 ގައެވެ.\nނޯޓް: މިއީ މަޝްހޫރު ދާޢީ އައްޝައިޚް ޢަރީފީ ދަރުސެއްގައި ވިދާޅުވެ ދެއްވާފައިވާ ވާހަކައެކެވެ.


ކަރީނާގެ އިންސްޓަގްރާމްގައި ސިއްރުން ފުރިގެންވާ ސްޓޭޓަސްއެއް\nކަރީނާގެ މާނައިން ފުރިގެންވާ އިންސްޓަރގްރާމް ޕޯސްޓް\nސާރާ އަލީ ހާން ވެސް ޑްރަގް ބޭނުން ކުރި ކަމަށްވޭ\nރިއާ ޗަކްރަބޮރްތީ މިވަނީ އޭނާ ޑްރަގް ބޭނުންކުރިކަމަށް އެއްބަސްވެފަ\n16 ސެޕްޓެންބަރ 2020 | ބުދަ 23:47\nކަރީނާގެ އިންސްޓަގްރާމްގައި ސިއްރުން ފުރިގެންވާ ސްޓޭޓަސްއެއް ހިއްސާކޮށްފިއެވެ.\nކަރީނާ ކަޕޫރުގެ އިންސްޓަގްރާމްގައި ސިއްރުން ފުރިގެންވާ ސްޓޭޓަސްގައި ފުރަގަހަށް އެނބުރި، މޫނު އަރިމައްޗަކުން ފެންނަން އިންނަ މި ފޮޓޯ ގައި ބުނެފައިވަނީ ބައެއް ފަހަރު އެންމެ ބޭނުން ވާނީ އުންމީދެއް ކަމަށެވެ. (ސަމްޓައިމްސް އޯލް ޔޫ ނީޑް އިސް އަ ލިޓްލް ރޭ އޮފް ހޯޕް)\nސާރާ އަލީހާންގެ ދޮންމަންމަ ކަރީނާ މިހެން ބުނެފައިމިވަނީ ސުޝާންތުއާއެކީ ސާރާ އާއި ރާކުލް ޕްރީތު ސިންގު އަދި ސިމޯނެ ކަމްބައްޓާ ވެސް މަސްތުވާތަކެތި ބޭނުން ކުރި ކަމަށް ރިއާ އެއްބަސްވެފައިވާ ދަނޑިވަޅެއްގައެވެ. މި މެސެޖާއެކު މިއީ ކަރީނާ ސާރާއަށް ނިސްބަތްކޮށް ދީފައިވާ ސިއްރު މެސެޖުތަކެއް ކަމަށް ބައެއް މީހުން ދަނީ ބުނަމުންނެވެ.\nކަރީނާގެ އިންސްޓަގުރާމް ޕޯސްޓްގައި އިން ފޮޓޯ\nބޭބޯ ގެ ނަމުން ނަން ދެވިފައިވާ މި އެކްޓްރެސް އިންސްޓަގްރާމަށް ތައާރަފްވި ފަހުން ވަރަށް ގިނަ ފޮޓޯ އާއި ވީޑިއޯތައް ދަނީ ޝެއަރ ކުރަމުންނެވެ. ބޭބޯ ވަނީ އޭނަ އާއި ސައިފްއަށް ދެވަނަ ދަރިއަކު ލިބެން އުޅޭ ކަމަށް މިދިޔަ މަހު ބުނެފައެވެ. ބޭބޯގެ ފިލްމީ ހަޔާތައް ބަލާއިރު ދެން އެންމެ އަވަހަށް ފެނިގެންދާނީ 2021 ވަނަ އަހަރު ޑިސެމްބަރު މަހު ރިލީޒް ކުރަން ހަމަޖެހިފައިވާ އާމިރް ހާންއާ އެކީ ކުޅޭ ފިލްމް ލާލް ސިންގު ޗައްޑާ އިންނެވެ.


Faruvaa Beynunvaa Meehun Gaza In Nerumah WHO In Govaalaifi - Vaguthu\nފަރުވާ ބޭނުންވާ މީހުން ޣައްޒާއިން ނެރުމަށް ޑަބްލިއުއެޗްއޯއިން ގޮވާލައިފި\nޣައްޒާގެ ޝިފާ ހޮސްޕިޓަލުގައި ފަރުވާ ދެނީ\nފަލަސްތީންގެ ޣައްޒާގައި އަނިޔާވެފައިވާ މީހުންނާއި، ބަލި މީހުންނަށް ފަރުވާ ކުރުމަށް ރައްކާތެރި ހިސާބުތަކަށް ގެންދިޔުމުގެ ގޮތުން ޣައްޒާއިން ނެރުމުގެ އިންތިޒާމް ހަމަޖައްސަން ޖެހޭ ކަމަށް ދުނިޔޭގެ ސިއްހަތު ޖަމިއްޔާ، ޑަބްލިއުއެޗްއޯއިން ބުނެފިއެވެ.\nއެ ޖަމުއްޔާއިން މިހެން ބުނެފައިވަނީ 11 ދުވަސް ވަންދެން މެދުނުކެނޑި އިސްރާއީލުން ޣައްޒާއަށް ދިން ހަމަލާތަކުގައި، ޣައްޒާގެ ސިއްހީ މަރުކަޒުތަކާއި، ކްލިނިކްތަކެއް ބޭނުން ނުކުރެވޭ ވަރަށް ގެއްލުންވެ ގިނަ ބަޔަކަށް އަނިޔާވެފައިވާ ދަނޑިވަޅެއްގައެވެ. އިސްރާއީލުން ދިން ހަމަލާތަކުގެ ސަބަބުން ޣައްޒާގެ ސިއްހީ ނިޒާމު ވަނީ ހުއްޓުމަކަށް އައިސްފައެވެ.\nހުކުރު ދުވަހު ޑަބްލިއުއެޗްއޯއިން ޣައްޒާގެ ސިއްހީ އިދާރާތަކަށް ގުޅައި ބަލިމީހުންނާއި، ފަރުވާ ބޭނުންވާ މީހުންގެ މައުލޫމާތު ހޯދާފައިވެއެވެ. އެ ޖަމިއްޔާ އިން ބުނީ ޣައްޒާގައި ފަރުވާ ބޭނުންވާ މީހުން ގިނަ ކަމުން އެތަނުގެ ސިއްހީ މަސައްކަތްތެރިންނަށް މީހުންނަށް އެކަށީގެންވާ ފަރުވާ ދިނުމަށް ވަނީ ދަތި ކަމަކަށް ވެފައިވާ ކަމަށެވެ.\nދިގު މުއްދަތަކަށް ބޭސްކުރާ މީހުން ހިމެނޭހެން 600 އަށް ވުރެ ގިނަ މީހުންނަށް ޣައްޒާއިން ބޭރަށް ގެންގޮސްގެން ސިއްހީ ފަރުވާ ދޭން ޖެހޭ ކަމަށް ޑަބްލިއުއެޗްއޯއިން ބުނެއެވެ. ނަމަވެސް، ޣައްޒާއިން ނުކުތުމަށް އޮންނަ މަގުތައް ބަންދުކުރުމުގެ ސަބަބުން ފަރުވާއަށް ބޭނުންވެފަައިތިބި މީހުން ވެސް ތިބީ އަދިވެސް ޣައްޒާގައެވެ. ޕަލަސްތީނުގައި ތިބި މީހުންނަށް އަޅާލުމާއި ފަރުވާ ދިނުމަކީ މުހިންމު ކަމެއް ކަމަށާއި، ހާއްސަކޮށް ޣައްޒާއިން ބޭރަށް ގެންގޮސްގެން ފަރުވާ ދިނުން މުހިންމު ކަމަށް ޑަބްލިއުއެޗްއޯގެ ތަރުޖަމާނު ވިދާޅުވިއެވެ.\nއިސްރާއިލުން ދިން ހަމަލާތަކުގެ ސަބަބުން ގިނަ އަދަދެއްގެ މީހުން ވަނީ މަގުމަތިވެފައެވެ. މި ހަމަލާތަކުގެ ސަބަބުން 1،900 އަށް ވުރެ ގިނަ މީހުން ޒަހަމް ވެފައިވާ ކަމަށް ރިޕޯޓުތައް ބުނެއެވެ. އިންސާނީ އެހީތެރިކަން ފޯރުކޮށްދޭ ފަރާތްތަކުން ބުނަނީ ޣައްޒާގައި އެތައް ބަޔަކު މަގުމަތިވެ، ތޮއްޖެހިފައިވާ މި ދަނޑިވަޅުގައި ކޮވިޑް ފެތުރިދާނެ ކަމުގެ ބިރު އެބަ އޮތް ކަމަށެވެ. އިންސާނީ އެހީތެރިންނަށް ޣައްޒާއަށް ވަދެ އެހީތެރިކަން ފޯރު ކޮށްދިނުމަށާއި، ބޭސް ފަދަ ތަކެތި ޣައްޒާ ރައްޔިތުންނަށް ފޯރު ކޮށްދިނުމަށް ދަތިތަކަކާ ކުރިމަތިލާންޖެހޭ ކަމަށް ޖަމިއްޔާތަކުން ބުނެއެވެ.


Bhagyashree Aa Kairi Nuvumah Edhi Salman Ah Inzaareh! - Vaguthu\nބާގްޔަޝްރީ އާ ކައިރި ނުވުމަށް އެދި ސަލްމާންއަށް އިންޒާރެއް!\nއިންޑިއާގެ ބަަތަލާ ސޫރަޖް ބަރްޖަތްޔާގެ ފިލްމެއްކަމަށްވާ މައިނޭޕިޔާރްކިޔާ ރިލީޒްކޮށްފައިވަނީ 1989 ވަނަ އަހަރުގައެވެ. އޭނާގެ މި ފިލްމު ވެގެންގޮސްފައިވަނީ އާންމުންގެ މެދުގައި އެންމެ މަގުބޫލުކަން ލިބިގެންދިޔަ ސަލްމާން ހާން ކުޅެފައިވާ ލޯބީގެ ފިލްމުތަކުގެ ތެރެއިން އެއް ފިލްމަށެވެ. މި ފިލްމުގައި ސަލްމާންހާން އާއި އެކު ބަތަލާއެއްގެ ރޯލުން ފެނިގެންގޮސްފައިވާ ބާގްޔަޝްރީގެ ރީތި ކަމާއި ޗާލޫ ކަމާއި އޭނާ ކުޅެފައިވާ މަޑުމައިތިރި ލަދުރަކި ގޮތްތަކުން އެތަކެއް ބައެއްގެ ހިތް ތަކުން އޭނާ އަށް ވަނީ ޖާގަ ލިބިގެން ގޮސްފައިވެއެވެ.\nކޮންމެ އަކަސް މިފަދަ ބޮޑު ކާމިޔާބަކާއި އެކު ވެސް އޭނާ ވަނީ ހިންދީ ފިލްމު އިންޑަސްޓްރީ ދޫކޮށްލާފައެވެ. އަދި ފިލްމު ކުޅެ ފިލްމު އުފެއްދުމުގައި އުޅޭ ވިޔަފާރި ވެރިއެއް ކަމަށްވާ ހިމަލަޔާ ދަސަނީ އާއި ކައިވެނި ކުރުމުން އޭނާއަށް ސަޕޯޓްކުރާ މީހުންނަށް ލިބިގެންދިޔައީ ކުއްލި ހައިރާން ކަމެކެވެ. އެތަކެއް އަހަރު ތަކެއް ފާއިތުވެގެން ގޮސްފައިވީ ނަމަވެސް އޭނާގެ މަތިން އަދިވެސް އެތައް ބަޔަކު ހަނދާން އެބަހުއްޓެވެ.\nއޭނާއާ ގުޅޭގޮތުން އެތައް ވާހަކައެއް ދެކެވިފައިވާއިރު، އޭނާ ވަނީ ފިލްމުގެ މަންޒަރުތައް ނަގަމުންދިޔަ ތަނުގައި އޭނާގެ ފިރިމީހާއާއި ސަލްމާން ހާން އާއި އެކު ހިނގާފައިވާ މަޖާ ހާދިސާ އަކާއި ބެހޭގޮތުން އޭނާ ވަނީ ވާހަކަ ދައްކާފައެވެ.\nއެ ވާހަކަ އޭނާ ދެއްކީ 2017 ވަނަ އަހަރު އީޓައިމްސްއާ ވާހަކަދައްކަމުންނެވެ. އޭނާ ވަނީ އެންމެންގެ މެދުގައި މަޝްހޫރު ކަން ލިބިގެން ގޮސްފައިވާ ފިލްމު މައިނޭޕިޔާރްކިޔާގެ މަންޒަރުތައް ނަގަމުން ދިޔައިރު ހިނގާފައިވާ ކަމެއް ހަނދާންކޮށް އެކަންތަކާއި ބެހޭގޮތުން ވާހަކަ ދައްކާފައެވެ. އޭނާ ބުނެފައިވަނީ ސަލްމާން ހާން އަށް އޭނާ އާއި ވަކި ދުރުމިނެއްގައި ހުރުމަށް އިންޒާރު ދީފައިވާނެ ކަމަށެވެ. އޭނާ މިގޮތަށް ބުނެފައިވަނީ ވާހަކަ ފަތުރަމުން ދާ މީހުންގެ ކިބައިން ސަލާމަތް ވުމަށްޓަކައި ކަމަށްވެސް އޭނާ ބުނެފައިވެއެވެ.\nއޭނާ އިތުރަށް ވާހަކަ ދައްކަމުން ބުނެފައިވަނީ ފިލްމުގެ ލަވައެއް ކުޅުމުގެ ތެރޭގައި އޭނާއާ ހިމަލަޔާގެ ގުޅުމާއި ބެހޭގޮތުން އެންމެ ފުރަތަމަ އެނގޭނެ މީހަކީވެސް ސަލްމާން ކަމަށެވެ.\nމަންމަ ކައްކާ ބިރިޔާނީ ޢީދުދުވަހު ކެއުމަކީ ސަލްމާނަށް ވަރަށް މުހިއްމުކަމެއް\nއައިޝްވާރިޔާއާއި އަބީޝެކްގެ ކައިވެންޏާއި ބެހޭގޮތުން ސަލްމާން ވާހަކަދައްކައިފި


ޤައުމީ މަންހަޖުގައި ކަނޑައަޅާފައިވާ ލަނޑުދަނޑިތައް ޙާޞިލްވާގޮތަށް ކުލާހުގަޔާއި ކުލާހުން ބޭރުގައި ކިޔަވައި ދިނުމާއި ކިޔަވައި ދިނުމަށް ކުރަންޖެހޭ އެންމެހައި މަސައްކަތް ކުރުން.\nޤައުމި މަންހަޖުގައި ކަނޑައަޅާފައިވާ ލަނޑުދަނޑިތައް ޙާޞިލްވާގޮތައް ލެސަންޕްލޭން ތައްޔާރުކުރުން.\nކިޔަވައިދޭ މާއްދާއާ ގުޅޭގޮތުން ދަރިވަރުންގެ ފޮތްތަކާއި އެސެސްމެންޓް ޕޭޕަރާއި، ޔުނިޓް ޓެސްޓް ޕޭޕަރުތަކާއި، ޓާމް ޓެސްޓް ޕޭޕަރު އަދި މިނޫންވެސް ދަރިވަރުންނަށް ޙާޞިލްވި މިންވަރު ނުވަތަ ކުރިއެރުން ވަޒަންކުރުމަށް ބާއްވާ ޓެސްޓްތަކުގެ ޕޭޕަރުތައް މާކްކުރުން.\nދަރިވަރުން ޙާޞިލްކުރާ މިންވަރާއި ކުރިއެރުމުގެ ރެކޯޑްތައް ބެލެހެއްޓުން.\nކުލާހުގައާއި ކުލާހުން ބޭރުގައި ސްކޫލްގެ ޙަރަކާތްތަކުގައި އުޅޭއިރު ދަރިވަރުންގެ އަޚްލާޤީ ކަންތައްތައް ބެލެހެއްޓުން.\nދަރިވަރުންގެ ކުރިއެރުމާއި ބެހޭގޮތުން ބެލެނިވެރިންނާއި، ސްކޫލްގެ ވެރިންނާއި ތަޢުލީމީ ދާއިރާގެ ފަރާތްތަކަށް ބޭނުންވާނެ މަޢުލޫމާތު ޙިއްޞާކުރުން.\nދަރިވަރުން ގެންގުޅޭ މާހައުލަކީ ދަރިވަރުންނަށް ރައްކާތެރިކަމާއި އަމާންކަން ލިބިގެންވާ މާހައުލެއްކަން ކަށަވަރު ކުރުން.\nދަރިވަރުންނަށް ތަޢުލީމީ ލަނޑުދަނޑިތައް ޙާޞިލްވަމުން ދާކަމާއި، ދަރިވަރުންގެ ކިބައިގައި ދީނީ، އަދި ރަނގަޅު އަޚްލާގީ އާދަތައް ހަރުލެއްވެމުންދާކަން ކަށަވަރުކުރުން.\nސްކޫލްގައި ހިންގާ ކުލަބު ހަރަކާތްތައް ހިންގުން.\nކިޔަވައިދޭ މާއްދާއާ ގުޅޭގޮތުން އިތުރުމުއްސަނދިކަމެއް (ރިސޯސް) ބޭނުންވާ ޙާލަތުގައި ސްކޫލްގެ ވެރިންގެ ލަފަޔާއި މަޝްވަރާގެ މަތިން އެފަދަ ކަންތައްތައް ކޯޑިނޭޓް ކުރުން.\nސްކޫލްގެ ފަރާތުން އިންތިޒާމްކުރާ ޕްރޮފެޝަނަލް ޑިވެލޮޕްމަންޓް ޙަރަކާތްތަކުގައި ބައިވެރިވުން.\nމުދައްރިސުންގެ ފަންނީ ޤާބިލްކަން އިތުރުކުރުމަށް މިނިސްޓްރީ އޮފް އެޑިޔުކޭޝަނާއި ދާއިރާގެ މުއައްސަސާތަކުން ބާއްވާ ޙަރަކާތްތަކުގައި ބައިވެރިވުމަށް ލިބޭ ފުރުސަތުތަކުގައި ބައިވެރިވުން.\nތަޢުލީމީ ދާއިރާ ހަރުދަނާ ކުރުމަށް މިނިސްޓްރީ އޮފް އެޑިޔުކޭޝަނުން ކުރާ މަސައްކަތްތަކުގައި ބައިވެރިވުމަށް، މިނިސްޓްރީ އޮފް އެޑިޔުކޭޝަނުން އެދިއްޖެނަމަ، އެމަސައްކަތުގައި ބައިވެރިވެ އެއްބާރުލުން ދިނުން.\nޓީޗަރުންގެ މަސައްކަތު ވަގުތު ކަނޑައަޅާނީ، ޖަދުވަލް 1 ގައި ވާގޮތަށެވެ.\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 2019 ޑިސެމްބަރު 12 ވާ ބުރާސްފަތި ދުވަހުގެ މެންދުރު 13:00 ގެ ކުރިން، ފ.މަގޫދޫ ސްކޫލް އޮފީހަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް މެދުވެރިކޮށްވެސް ބަލައި ގަނެވޭނެއެވެ. އީ-މެއިލް އެޑްރެހަކީ، [email protected] އެވެ. އަދި އިއުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދުދުވަހެއް ކަނޑައަޅާފިނަމަ، އެކަނޑައަޅާ ދުވަހުގެ ޢަދަދަށް ވަޒީފާއަށް އެދޭފޯމް ބަލައި ގަނެވޭނެއެވެ.\nމިމަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ، 15 ޑިސެމްބަރު 2019 އިން 19 ޑިސެމްބަރ 2019 އާއި ދެމެދު ފ.މަގޫދޫ ސްކޫލްގައެވެ.\nމި އިޢުލާނާ ގުޅިގެން މަޢުލޫމާތު ސާފުކުރުމަށް ގުޅާނީ 7952912 އަށެވެ. އީ-މެއިލް ކުރާނީ [email protected] އަށެވެ.\nސުންގަޑި: 12 ޑިސެންބަރު 2019 1300


Raajjeyge Fihaaraehggai Furathama Gaaim Kuri "Disinfection Chamber" Fahi Plaza Gai - Vaguthu\nސިޔާސީ މުވައްޒަފުން އެޗްޕީއޭގެ އުސޫލަށް ތަބާވުމެއް ނެތް! - 19 ގަޑިއިރު ކުރިން\nރާއްޖޭގެ ފިހާރައެއްގައި ފުރަތަމަ ޤާއިމްކުރި "ޑިސްއިންފެކްޝަން ޗެމްބަރު" ފަހި ޕްލާޒާގައި\n8 މަސް ކުރިން ( ޖޫން 2, 2020 )\nރާއްޖޭގެ ފިހާރައެއްގައި އެންމެ ފުރަތަމަ ހަރުކުރި ޑިސްއިންފެކްޝަން ޗެމްބަރު ހުޅުމާލޭގައި ހުންނަ ފަހި ޕްލާޒާގައި ހަރުކޮށްފިއެވެ.\nމިހާރު ރާއްޖޭގައި ކޮވިޑް-19 ފެތުރެމުންދާ މި ދުވަސްވަރުގައި ރައްކާތެރި ފިޔަވަޅެއްގެ ގޮތުން، އެ ޗެމްބަރު އެ ފިހާރާގައި ހަރުކޮށްފައި ވަނީ ރޭގެ ވަގުތެއްގައެވެ.\nފަހި ޕްލާޒާއިން މައުލޫމާތުދިން ގޮތުގައި، އެ ޗެމްބަރު ހަރުކުރުމުން ފިހާރައަށް ވަންނަ މީހުންގެ ހަށިގަނޑުގެ، ފިނިހޫނުމިން އެއިން ބެލޭނެ އެވެ. ފިނިހޫނުމިން ރަނގަޅުކަމަށް އެއިން ދައްކާނަމަ ފިހާރައަށް ވަނުމުން، އޭގެން އޮޓޯމެޓިކްކޮށް، މީހާ ސެނެޓައިޒްވެސް ކޮށްލާނެއެވެ.\n"ވަނީމަ މީހާގެ ގަޔަށް މަތިންނާއި ތިރިން ސްޕްރޭ ކޮށްލާނެ، އެއީ ސެނެޓައިޒާ ސްޕްރޭ، އެއިރުން މީހާ ހުންނާނީ ޑިސްއިންފެކްޓް ވެފައިތާ، މިއަށް މާބަނޑު މީހުންނާއި، ކުޑަކުދިންނަށް ނުވަދެވޭނެ". އެ ފިހާރައިން މައުލޫމާތު ދިނެވެ.\nއެ ފިހާރައިން ބުނީ، މި ދުވަސްވަރާއި ދިމާކޮށް ފިހާރާއިން ހިދުމަތް ހޯދަމުންދާ ކަސްޓަމަރުންގެ ރައްކާތެރިކަމަށްޓަކައި ފިހާރަ ބޮޑުކޮށް، ކައުންޓަރު ކައިރީގައި މީހުން ދުރުދުރުގައި ތިބެވޭނެ ގޮތަށް ތައްޔާރުކޮށްފައިވާ ކަމަށެވެ.\nފަހި ޕްލާޒާއަކީ ހުޅުމާލޭގައި ފުރަތަމަ ހުޅުވި ފިހާރަތަކުގެ ތެރެއިން ފިހާރައެކެވެ. އެފިހަރައިން ކެއުމަށާއި، ރީތިވުމަށް ބޭނުންވާ ހުރިހަ ސާމާނެއް ލިބެން ހުންނާނެއެވެ.\nޖޫން 2, 2020 15:13\nމީ ވަރަށް ރަނގަޅު ކަމެއް ގިނަ ތަންތަނުގައި މިކަހަލަ ސިސްޓަމްސް ތަށް ބެހެއްޓިފައި ވާނަމަ ރައްކާތެރިވާނެ\nހާއްސަ ކޮށް އާންމުން އެއްވެ އުޅޭ ތަންތަނުގައި


SunOnline: Neymar aa medhu yageen kan nethumun PSG ge misraabu Dybala ah\nނޭމާއާ މެދު ޔަގީންކަން ނެތުމުން ޕީއެސްޖީގެ މިސްރާބު ޑިބާލާއަށް\nޢަބްދުﷲ އައިމަން 21 Jul 2019, 11:45\nޕީއެސްޖީއަށް ކުޅެމުން އަންނަ ބްރެޒިލްގެ ހުނަރުވެރި ފޯވާޑް ނޭމާ ޖޫނިއާ އެކުލަބުގައި މަޑު ކުރާނެ ކަމުގެ ޔަގީންކަން ނެތުމުން ޔުވެންޓަސްގެ ތަރި ޕައޮލޯ ޑިބާލާ ހޯދުމުގެ މަސައްކަތް ޕީއެސްޖީން ފަށައިފި އެވެ.\nޔޫރޮޕުގެ "ސަމާ ޓްރާންސްފާ" އެންމެ ހަލަބޮލިވެފައިވާ މި ދަނޑިވަޅުގައި ނަން މަޝްހޫރު ގިނަ ކުޅުންތެރިންތަކެއް ކުލަބު ބަދަލު ކުރަން އުޅޭ ކަމުގެ ވާހަތައް ދަނީ ފެތުރެމުންނެވެ. އެގޮތުން ވެސް އެންމެ ގިނަ ދުވަސްތަކެއް ވަންދެން އެންމެ ގިނަ ބަޔަކު ދައްކަމުން އައި އެއް ވާހަކަ އަކީ ޕީއެސްޖީ ދޫކޮށް އެނބުރި ބާސެލޯނާއަށް އޭނާ ދާން ބޭނުންވާ ވާހަކަ އެވެ. މިކަމަށް ބާރު ލިބޭ ގިނަ ހެކިތަކަކާ އެކު ގިނަ ރިޕޯޓްތަކެއް ކޮންމެ ދުވަހަކު ވެސް ނޭމާއޭ ކިޔައިގެން އެކި އެކި ނޫސްތަކުން ފަތުރަ އެވެ.\nޔުވެންޓަސްގެ ޒުވާން ފޯވަޑް ޕައުލޯ ޑިބާލާ --- ފޮޓޯ/ އޭޕީ\nކަން މިހެން އޮތުމާ އެކު ޕީއެސްޖީއަށް ވެސް ވަނީ ނޭމާ އެކުލަބުގައި މަޑު ކުރާނެ ކަމުގެ ޔަގީންކަން ގެއްލިފަ އެވެ. ދީފައިވާ ތާރީހަށް ޕްރި ސީޒަނަށް ހާޒިރުނުވުމާ އެންމެ ފަހުން ދިން އިންޓަވިއުގައި ބާސެލޯނާ މޮޅުކޮށް ދެއްކި ވާހަކަތަކުން ޕީއެސްޖީއިން ވަނީ ނޭމާއާ ނުލައި އެ ކުލަބުގެ ސްކޮޑު އިތުރަށް ވަރުގަދަ ކުރުމަށް ޔުވެންޓަސްއަށް ކުޅެމުން އަންނަ އާޖެންޓީނާގެ ފޯވާޑް ޕައޮލޯ ޑިބާލާ ހޯދުމުގެ މަސައްކަތް ފަށައިފަ އެވެ.\nކުރިސްޓިއާނޯ ރޮނާލްޑޯ ރެއާލް މެޑްރިޑް ދޫކޮށް ޔުވެންޓަސް އާ ގުޅުނު ހަމައިން ޑިބާލާއަށް ކުޅެން ލިބޭ ވަގުތު މަދުވުމުން އޭނަގެ މާޔޫސްކަން މިދިޔަ ސީޒަނުގައި ވަރަށް ބޮޑަށް ވަނީ ފެނިފަ އެވެ. ނަމަވެސް ލިބޭ ފުރުސަތުގެ ބޭނުން ހިފައި މޮޅު ކުޅުމެއް ދައްކަމުން އަންނަ ޑިބާލާއަށް އަންނަ ސީޒަނުގައި ވެސް ފުރަތަމަ އެގާރައިން ޖާގަ ލިބުމުގެ ފުރުސަތު ކުޑަ އެވެ. އެހެން ކަމުން އޭނާ ވެސް އެ ކުލަބު ދޫކޮށްލަފާނެ ކަމަށް ބެލެވެ އެވެ.\nނަމަވެސް ބާސެލޯނާއިން ނޭމާ ގެންދިއުމަށް މިހާތަނަށް އެއްވެސް ހުށައެޅުމެއް ނާޅާ ކަމަށް ޕީއެސްޖީއިން ވަނީ ބުނެފަ އެވެ. އަނެއް ކޮޅުން އޭނާގެ ބައްޕަ ވެސް ވަނޫ ބާސެލޯނާއަށް ދާން އުޅޭ ކަމުގެ ވާހަކަ ދޮގުކޮށް އޭނާގެ ދަރިފުޅު ކުޅޭނީ ޕީއެސްޖީއަށް ކަމަށް ބުނެފަ އެވެ.\nޓްރާންސްފާ ސީޒަނުގައި އަދި ތިން ހަފްތާ ބާކީ އޮތް އިރު ކުރިއަށް އޮތް ދުވަސްތަކަކީ ކުލަބުތަކުގެ މެދުގައި ވިޔަފާރީގެ ގޮތުން ފޯރިހިފާލާނެ ދުވަސްވަރެކެވެ. ޔޫރޮޕުގެ ގިނަ ކުލަބުތައް މިހާރު ސީޒަނަށް ތައްޔާރުވުމުގެ ގޮތުން ފަރިތަކުރުންތައް ފަށާފައިވާ އިރު އެ ޓީމުތައް އަންނަނީ ދުނިޔޭގެ އެކި ކަންކޮޅުތަކަށް ދަތުރުކޮށް ޓުއާތައް ކުރަމުންނެވެ.


Barca eh varu, Atletico alun race ah\nސޮސިއެދާދުގެ އޮޑެގާޑް އަތުން ބޯޅަ ހޯދަން ބާސާގެ ކުޅުންތެރިން މަސައްކަތް ކުރަނީ\nރެއާލް ސޮސިއެދާދު އަތުން ބާސާލޯނާ 2-2 އިން އެއްވަރުވެގެން ނިމިއްޖެ އެވެ.\nބާސާ މެޗުން އެއްވަރު ވުމުން، ވާދަވެރި ރެއާލް މެޑްރިޑަށް ވަނީ ލީގް ތާވަލުގެ އެއް ވަނަ އަށް ދާން ފުރުސަތެއް ލިބިފަ އެވެ. މިރޭ ވެލެންސިއާ ދެކޮޅަށް ކުޅޭ މެޗުން މޮޅުވެގެން، ރެއާލް އަށް ދެ ޕޮއިންޓްގެ ލީޑާކާ އެކު ކުރިއަށް އެރޭނެ އެވެ.\nބާސާ އެއްވަރުވީ ސުވާލު އުފެދުނު ގޮތަކަށެވެ. ރެއާލް ސޮސިއެދާދުގެ ޕެނަލްޓީ އޭރިއާ ތެރެއިން ބާސާގެ ޑިފެންޑަރު ޖެރާޑް ޕީކޭ އަށް ކުރި ފައުލަކާ ގުޅިގެން ބާސާ އަށް ޕެނަލްޓީ އެއް ދިނުމަށް ބާސާގެ ކުޅުންތެރިން އެޕީލް ކުރި އެވެ. އެ ހާލަތު ވީއޭއާރު މެދުވެރިކޮށް ރިވިއުކޮށް ދޭން ބާސާގެ ބެންޗުން އެޕީލް ކުރި ނަމަވެސް މެޗުގެ ރެފްރީ ނިންމީ ވީއޭރް ރިވިއު ކުރާނެ ހަލާތެއް ނެތް ކަމަށެވެ.\nމެޗުގެ ފުރަތަމަ ލީޑް ސޮސިއެދާދުން ނެގީ ވީއޭއާރް މެދުވެރިކޮށް ބަލައިގެން އެ ޓީމަށް ލިބުނު ޕެނަލްޓީ އަކުންނެވެ. އެ ލިބުނު ޕެނަލްޓީން އެ ޓީމަށް މެޗުގެ 12 ވަނަ މިނެޓްގައި ލީޑް ނަގައިދިނީ މިކެލް އޮޔާޒަބަލް އެވެ. ބާސާއަށް މެޗުގެ ނަތީޖާ ހަމަހަމަ ކޮށްދިނީ 38 ވަނަ މިނެޓްގައި އެންޓްއާން ގްރީޒްމަން އެވެ.\nބާސާއަށް މެޗުގައި ފުރަތަމަ ފަހަރަށް ލީޑް ނަގައިދިނީ ދެ ވަނަ ހާފު ފެށިގެން ހަތަރު ވަނަ މިނެޓްގައި ލުއިސް ސުއަރޭޒް އެވެ. ސޮސިއެދާދު އަށް މެޗުގެ ނަތީޖާ ހަމަހަމަ ކޮށްދިނީ އެލެގްޒެންޑާ އީސާކް އެވެ.\nއެތުލެޓިކޯ މެޑްރިޑް ވަނީ އެއް މަހަށް ފަހު ލީގްގައި ފުރަތަމަ މޮޅެއް ހޯދައި އަލުން ރޭހަށް އެނބުރި އައިސްފަ އެވެ. ރޭ އޮސަސޫނާ އާ ދެކޮޅަށް ކުޅުނު މެޗުގައި 2-0 އެ ޓީމު ހޯދި މޮޅަކި މިދިޔަ މަހުގެ 10 ވަނަ ދުވަހަށް ފަހު އެ ޓީމުން ލީގް ގައި ހޯދި ފުރަތަމަ މޮޅެވެ.\nއެ ދޭތެރޭގައި ކުޅުނު ތިން މެޗުންވެސް އެ ޓީމަށް މޮޅެއް ހޯދިފަ އެއް ނުވެ އެވެ. ރޭ އޮސަސޫނާ އާ ދެކޮޅަށް އެ ޓީމުގެ ލަނޑުތައް ކާމިޔާބު ކުރީ އަލްވާރޯ މޮރާޓާ އާއި ސައުލް އެވެ.


SunOnline: Kuri ah oiy2dhuvahu sarukaaruu office thah nuhulhuvaane\nކުރިއަށް އޮތް ދެ ދުވަހު ސަރުކާރު އޮފީސްތައް ނުހުޅުވާނެ\nޝަފްނާ ހުސައިން 30 Jun 2020, 17:29\nމާދަމާއިން ފެށިގެން ސަރުކާރު އޮފީސްތައް ހުޅުވަން ރައީސް އިބްރާހިމް މުހައްމަދު ސޯލިހު ނިންމެވި ނިންމެވުން ބަދަލުކުރައްވައިފިއެވެ.\nމާދަމާއިން ފެށިގެން ސަރުކާރު އޮފީސްތައް ހުޅުވައި، ކެފޭ ރެސްޓޯރަންޓްތަކާއި ފިހާރަތައް ހިމެނޭގޮތުން ވިޔަފާރިތައް އަލުން ފެށުމުގެ ހުއްދަ ދޭނެ ކަމަށް ރައީސް މިއަދު ހެނދުނު ކުރެއްވި ޓުވީޓެއްގައި ވަނީ ވިދާޅުވެފައެވެ.\nއެހެން ނަމަވެސް ރައީސް އޮފީހުން ފަހުން ނެރުނު ދެންނެވުމެއްގައި ބުނެފައި ވަނީ ސަރުކާރުން ކޮންމެހެން ދޭންޖެހޭ ހިދުމަތްތައް ދިނުމަށް ސަރުކާރުގެ އިދާރާތައް ހުޅުވާ މުއްދަތު ޖުލައި އެއް ވަނަ ދުވަހުން ފެށިގެން ދެވަނަ ދުވަހުގެ ނިޔަލަށް އިތުރުކުރައްވަން ރައީސް ނިންމަވާފައިވާ ކަމަށެވެ.\nއަދި އެ މުއްދަތުގައި އޮފީސްތައް ހުޅުވާނީ ހެނދުނު 9:00 އިން މެންދުރު 1:00 އަށް ކަމަށް ވެސް ބުނެފައިވެއެވެ.\nރައީސް އޮފީހުން ބުނީ މި މުއްދަތުގެ ތެރޭގައި އިދާރާތަކަށް ރައްޔިތުން ހާޒިރުވެގެން ހިދުމަތް ހޯދުމުގެ ފުރުސަތު، އާންމުކޮށް ހުޅުވާނުލި ނަމަވެސް، އެ އިދާރާއެއްގެ ވަޒީރު ނުވަތަ އެ އިދާރާއެއްގެ އެންމެ އިސްވެރިޔާ ކަނޑައަޅުއްވާ ގޮތެއްގެ މަތިން، ރައްޔިތުންނަށް ކޮންމެހެން ފޯރުކޮށްދޭންޖެހޭ ހިދުމަތްތައް އެ އިދާރާއަކުން ދިނުމަށް ރައީސް އަންގަވާފައިވާ ކަމަށެވެ.\nއަދި ސަރުކާރުގެ އޮފީހެއް ހުޅުވައިގެން ހިދުމަތްތައް ދޭނީ އެ އޮފީހަކުން ދޭ ހިދުމަތްތަކުގެ ތަފްސީލު ހެލްތް ޕްރޮޓެކްޝަން އެޖެންސީއަށް ހުށަހަޅައި، އެ އެޖެންސީން ކަނޑައަޅާ ގޮތެއްގެ މަތިން އަދި އެ އެޖެންސީން ކަނޑައަޅާ މިންގަނޑުތަކާ އުސޫލުތަކާ އެއްގޮތްވާގޮތުގެ މަތިންކަމަށް ވެސް ރައީސް ވަނީ އަންގަވައިފައެވެ.\nސަރުކާރުގެ އޮފީހެއް ހުޅުވިނަމަވެސް، މިހާރެކޭވެސް އެއްފަދައިން، ގޭގައި މުވައްޒަފުން ތިބެގެން ދެވެން ހުރި ހިދުމަތްތައް ގޭގައި ތިބެގެން ދިނުމަށާއި، އޮންލައިންކޮށް ދެވެން ހުރި ހިދުމަތްތައް އޮންލައިން ދެމުން ގެންދިއުމަށްވެސް ރައީސް ވަނީ އޮފީސްތަކަށް އަންގަވައިފައެވެ.\n"އެސްޖީން އައްޔަނުކުރާނީ ކައުންސިލުގެ ލަފަޔާއެކު"\nއޮފީސްތައް ބަންދުކޮށްފައި ހުންނަ މުއްދަތު ޖޫންއަށް\nއަންނަ ހަފްތާ ވެސް ސަރުކާރު އޮފީސްތައް ބަންދު


ޒިކުރާ މިސްކިތުގެ ކޮރަޕްޝަން މައްސަލައިގައި ކުރީގެ މިނިސްޓަރު ޒިޔާދަށް ދައުވާކުރަން ފޮނުވައިފި – Haftha\nThu,3December, 2020, 6:04 pm\nޒިކުރާ މިސްކިތް 10 ބުރިއަށް އިމާރާތް ކުރަން އެސްޖޭ ކޮންސްޓްރަކްޝަނާ ހަވާލުކުރުމަށް ބޭއްވި ރަސްމިއްޔާތުގެ ތެރެއިން --- ފޮޓޯ: މިހާރު\nޒިކުރާ މިސްކިތުގެ ކޮރަޕްޝަން މައްސަލައިގައި ކުރީގެ މިނިސްޓަރު ޒިޔާދަށް ދައުވާކުރަން ފޮނުވައިފި\nޒިކުރާ މިސްކިތް 10 ބުރިއަށް އިމާރާތް ކުރަން ކުރީގެ ސަރުކާރުން އެސްޖޭ ކޮންސްޓްރަކްޝަނާ ހަވާލުކުރުމުގައި ކޮރަޕްޝަނަށް މަގުފަހިވާ ކަންކަން ހިންގާފައިވާ ކަމަށް ތުހުމަތުކޮށް، ކުރީގެ އިސްލާމިކް މިނިސްޓަރު ޑރ. އަހްމަދު ޒިޔާދު ބާގިރަށް ދައުވާ ކޮށްދޭން އެދި އެންޓި ކޮރަޕްޝަން ކޮމިޝަން (އޭސީސީ) އިން ޕްރޮސެކިއުޓާ ޖެނެރަލް (ޕީޖީ) އޮފީހުގައި އެދިއްޖެ އެވެ.\nއޭސީސީން މިއަދު ނެރުނު ނޫސްބަޔާނެއްގައި ބުނީ، އެ މައްސަލައިގައި ޒިޔާދުގެ އިތުރުން އޭރު އެ މިނިސްޓްރީގެ އެންޑޯމަންޓް ސެކްޝަންގެ ވެރިއަކަށް ހުރި، އިބްރާހިމް އަބްދުﷲ ސައީދުގެ މައްޗަށް ވެސް ދައުވާ ކޮށްދޭން އެދިފައިވާނެ ކަމަށެވެ.\nމިނިސްޓަރު ކަމުގައި ޒިޔާދު ހުންނެވި އިރު "ދާރުލް ޒިކްރާ"ގެ ނަމުގައި 10 ބުރިއަށް ޒިކުރާ މިސްކިތް އިމާރާތް ކުރަން އެސްޖޭ ކޮންސްޓްރަކްޝަނާ ހަވާލުކުރީ ޖުލައި 9، 2018 ގަ އެވެ. ކޮންޓްރެކްޓާ ފައިނޭންސް އުސޫލުން ހިންގަން ހަވާލުކުރި މަޝްރޫއުގެ އަގަކީ 130 މިލިއަން ރުފިޔާ އެވެ. މީގެ ތެރެއިން 30 މިލިއަން ރުފިޔާ ދޭން ނިންމީ ސަރުކާރުންނެވެ.\nއޭގެ އިތުރުން އެ ޕްރޮސެސްއަކީ ކޮމްޕެޓިޓިވް ޕްރޮސެސްއެއްކަން ދައްކަން ކަމަށް ގަބޫލުކުރެވޭ ގޮތަށް، އޭރު އިސްލާމިކް މިނިސްޓަރުގެ މަގާމުގައި ހުންނެވި ޒިޔާދު ރައީސް އޮފީހަށް ސިޓީ ފޮނުވާފައިވީ ނަމަވެސް އެ ޕްރޮޕޯސަލްތަކަކީ ކިހިނެއް، ކޮންގޮތަކަށް ހޯދާފައިވާ ޕްރޮޕޯސަލްތަކެއްކަން އެ މިނިސްޓްރީގެ ރެކޯޑްތަކުން އެނގެން ނެތް ކަމަށް އޭސީސީން ބުންޏެވެ.\nއޭސީސީން އިތުރަށް ބުނީ، އިސްލާމިކް މިނިސްޓްރީން އެ މަސައްކަތް ކުރިއަށް ގެންގޮސްފައި ވަނީ މިނިސްޓްރީގައި އާންމުކޮށް ކަންކުރާ އުސޫލުން ނޫން ކަމަށާއި އެފަދަ މަސައްކަތްތަކުގައި އަމަލީގޮތުން ބައިވެރިވާ އެ މިނިސްޓްރީގެ އެއްވެސް މުވައްޒަފަކު އެ ޕްރޮޕޯސަލްތައް ހޯދުމުގައި ބައިވެރިވެފައިނުވާ ކަމަށެވެ.\nއެގޮތުން ގާނޫނުލްއުގޫބާތުގެ 512 ވަނަ މާއްދާ އާއި 513 ވަނަ މާއްދާގެ (ށ) ގެ ދަށުން ޒިޔާދަށް ދައުވާކޮށްދޭން އެދުނީ ޒިކުރާ މަސައްކަތް ހަވާލުކުރުމުގައި ވަކި ފަރާތަކަށް ނާޖާއިޒު ފައިދާ ހޯދައިދީފައިވާ ކަން ތަހުގީގުން ހޯދުނު ކިތާބީ ހެކިތަކުންނާއި ޝަފަހީ ހެކިތަކުން ސާބިތުކުރެވޭތީ ކަމަށާއި އަދި އެއީ ދައުލަތަށް ފައިދާވާން އޮތް ކަމެއްގައި، އެ ނޫން ގޮތަކަށް އަމަލުކުރަން އެއްބަސްވުމެއްގައި ސޮއިކޮށް، ބޮޑު ގެއްލުމެއް ލިބިފައިވާތީ ކަމަށް ވެސް އޭސީސީން ބުންޏެވެ.\nމި މައްސަލައިގައި ސައީދުގެ މައްޗަށް ދައުވާ އުފުލީ ޒިކުރާ މިސްކިތް އިމާރާތް ކުރުމަށް އިސްލާމިކް މިނިސްޓްރީ އާއި އެސްޖޭ ކޮންސްޓްރަކްޝަނާ ދެމެދު ވެފައިވާ އެއްބަސްވުމާ ޚިލާފަށް ބިން ހަވާލުކުރާ ލިޔުމުގައި ސޮއިކޮށް ބިން ހަވާލުކޮށްފައިވާތީ އެވެ.\nތޫފާނުގައި ޖެހި މިސްރާބު އޮޅިގެން ހާލުގައި ޖެހުނު ލަންކާ ދެ މަސްބޯޓަކަށް އެހީވެއްޖެ


ދަޢުވަތު ސިލްސިލާ: 01 (އިސްލާމީ ޢަޤީދާ) – DhiSalafiyyah\nދަޢުވަތު ސިލްސިލާ: 01 (އިސްލާމީ ޢަޤީދާ)\n26/02/2012 ދައުވަތު ސިލްސިލާދިސަލަފިއްޔާ\nﷲ ތަޢާލާ ވަޙީކުރައްވާފައިވެއެވެ. ((وَمَنْ أَحْسَنُ قَوْلاً مِمَّنْ دَعَا إِلَى اللَّهِ وَعَمِلَ صَالِحاً وَقَالَ إِنَّنِي مِنْ الْمُسْلِمِينَ)) فصلت: 33 މާނައީ: “ﷲގެ މަގަށް ގޮވާލައި، އަދި ޞާލިޙުޢަމަލުކޮށް، އަދި ހަމަކަށަވަރުން ތިމަންނާވަނީ މުސްލިމުންގެ ތެރެއިންނޭ ބުނާމީހަކަށްވުރެ ރަނގަޅުބަސް ބުނާމީހަކީ ކާކު ހެއްޔެވެ؟” އަދި ނަބިއްޔާ ޞައްލަﷲ ޢަލައިހިވަސައްލަމަ ޙަދީޘްކުރައްވާފައިވެއެވެ. ((الدَّالُّ عَلَى الْخَيْرِ كَفَاعِلِهِ)) (الترمذي – وصحّحه الألباني في السلسلة) މާނައީ: “ހެޔޮކަމަށް މަގުދައްކައިފިމީހާ އެކަން ކުރިމީހާ ފަދައެވެ.”\nއާދެ، ސައިންސާއި ޓެކްނޮލޮޖީގެގޮތުން ކުރިއަރާފައިވާ މިފަދަ ދުވަސްވަރެއްގައި، ﷲ ތަޢާލާގެ މަގަށް ދަޢުވަތު ދިނުމުގައި ވަރަށް ގިނަ ވަސީލަތްތައް ބޭނުންކުރެވިދާނެއެވެ. މިގޮތުން ލީފްލެޓަކީ، މިކަމަށްޓަކައި އެންމެ ފަސޭހަކަމާއެކު ބޭނުންކުރެވިދާނެ އެއްވަސީލަތެވެ. އެހެންކަމުން، “ދަޢުވަތު ސިލްސިލާ” ގެ ނަމުގައި ދިސަލަފިއްޔާ ވެބްސައިޓުގެ ފަރާތުން ގެނެސްދެވޭ މިލީފްލެޓްތަކަކީ، މިކަންތައް ތިޔަ އެންމެހާ ލޮބުވެތި އަޚުންނާއި އުޚުތުންނަށް ފަސޭހަކޮށްދިނުމުގެ މަޤްޞަދުގައި ގެނެސްދެވޭ ސިލްސިލާ ލީފްލެޓްތަކެކެވެ.\nދުޢާއަކީ، މިސިލްސިލާ ލީފްލެޓްތަކަކީ ﷲގެ މަގަށް ދަޢުވަތުދިނުމުގައި ތިޔަ އެންމެހާ ލޮބުވެތި އަޚުންނާއި އުޚުތުންނަށްވެސް ހިއްސާވުމަށް ކޮށާލެވޭ މަގެއްކަމުގައި ލެއްވުމެވެ. އަދި މިއީ ގިނަބަޔަކަށް އިސްލާމްދީނުގެ ޢިލްމު ފޯރުކޮށްދެވޭނޭ މަގެއްކަމުގައި ލެއްވުމެވެ.\nދަޢުވަތު ސިލްސިލާގެ އެހެނިހެން ބައިތައް


Haggu Shareeatheh kohfiyyaa alhugandu ge gai gai aiy leveyne jaaga eh noannaane: Yameen - One Online\n30 ނޮވެމްބަރު 2021: މާލެ، މަނީ ލޯންޑަރިންގެ ހުކުމް ސުޕްރީމް ކޯޓުން ބާތިލުކުރުމުން ރައީސް ޔާމީން މިނިވަންވުމުން، އެމަނިކުފާނު ސަޕޯޓަރުންނާ ބައްދަލުކުރައްވަނީ --- ވަން ފޮޓޯ: ޔޫސުފް ސޮފްވާން\nހައްގު ޝަރީއަތެއް ކޮށްފިއްޔާ އަޅުގަނޑުގެ ގައިގައި އަތްލެވޭނެ ޖާގައެއް ނޯންނާނެ: ޔާމީން\nހައްގު ޝަރީއަތެއް ކޮށްފިނަމަ، އެމަނިކުފާނު ގައިގައި އަތް ލެވޭނެ ޖާގަ އެއް ނޯންނާނެ ކަމަށް ކުރީގެ ރައީސް އަބްދުﷲ ޔާމީން ވިދާޅުވެއްޖެއެވެ.\nމަނީލޯންޑަރިންގެ ކުށުގައި މީގެ ދެ އަހަރު ކުރިން ކުރިމިނަލް ކޯޓުން އިއްވި ޖަލުހުކުމުން ސަލާމަތްވެވަޑައިގެން، ފުރަތަމަ ފަހަރަށް ރައްޔިތުންނާ ބައްދަލުކުރެއްވުމަށް ޕީޕީއެމް އޮފީހުގައި މިރޭ ބޭއްވި ޖަލްސާގައި ރައީސް ޔާމީން ވިދާޅުވީ ދެ އަހަރާއި ދެ ދުވަސް ފަހުން އެމަނިކުފާނު ޖަލުން މިނިވަންވެވަޑައިގެންނެވީ ރާއްޖޭގެ ހުރިހާ ރައްޔިތުން ހުއްޓުމެއް ނެތި ކުރި ބުރަ މަސައްކަތުގެ ސަބަބުން ކަމަށެވެ.\nރާއްޖޭގެ ޝަރުއީ ދާއިރާ އަދިވެސް އޮތީ "ކޮރުކޮށް" ކަމުގައި ސިފަކުރައްވައި ރައީސް ޔާމީން ވިދާޅުވީ ޝަރުއީ ދާއިރާއަށް އެކި ފަރާތްތަކުގެ ނުފޫޒު އޮންނަ ކަމަށެވެ. އޭގެ ތެރޭގައި ދައުލަތާއި ބޮޑެތި ވިޔަފާރިވެރިން ހިމެނޭ ކަމަށާއި ގައުމު އިސްލާހުވާނީ ޝަރުއީ ދާއިރާ އިސްލާހުވެގެން ކަމަށް ވިދާޅުވިއެވެ.\n"މިރޭވެސް އަޅުގަނޑު ދަންނަވާނީ ﷲގެ ރަހުމަތާއެކީ، ދައުލަތުން ވައްކަން ކޮށްގެނެއް، ދައުލަތުގެ ފައިސާގައި ޖެހިގެނެއް، ހައްގު ޝަރީއަތެއް ކޮށްފިއްޔާ އަދުލުވެރިކަމާއެކު ކަމެއް ބަލައިފިއްޔާ، ހަމަ މީގެ އަހަރުތަކެއް ކުރިން މި ޕޯޑިއަމްގައި ދެންނެވި ގޮތަށް އަޅުގަނޑުގެ ގަޔަކު އަތް ލެވޭނެ ޖާގައެއް ނޯންނާނެއޭ" ރައީސް ޔާމީން ވިދާޅުވިއެވެ.\nރައީސް ޔާމީންގެ މައްޗަށް ފަސް އަހަރު ދުވަހުގެ ޖަލު ހުކުމަކާއި އެއް މިލިއަން ޑޮލަރުން ޖޫރިމަނާ ކުރުމަށް މީގެ ދެ އަހަރު ކުރިން ކުރިމިނަލް ކޯޓުން ހުކުމް ކުރީ ގއ. ވޮޑަމުއްލާ މައްސަލައިގައި ދައުލަތުން އުފުލި މަނީލޯންޑަރިންގެ ދައުވާގެ ކުށް ސާބިތުވުމުންނެވެ. އެ ހުކުމަށް ހައި ކޯޓުންވެސް ވަނީ ތާއީދު ކޮށްފައެވެ.\nއެ ހުކުމުން ރައީސް ޔާމީން ސަލާމަތްވެވަޑައިގެންނެވީ ޝަރުއީ ދާއިރާގެ ފަހު މަރުހަލާ ކަމަށްވާ ސްޕްރީމް ކޯޓުގައި އެ މައްސަލަ އިސްތިއުނާފުކޮށް، އެ ކޯޓުން އެ މައްސަލަ ބެލުމަށް ފަހު ރައީސް ޔާމީންގެ މައްޗަށް މަނީލޯންޑާކުރިކަން ސާބިތު ނުވާ ކަމަށް އިއްޔެ ހުކުމް ކުރެއްވުމާ ގުޅިގެންނެވެ.\nރައީސް ޔާމީން ޖަލުން މިނިވަންވެވައިގެންފައިވާއިރު، ކުރިމިނަލް ކޯޓުގައި މިހާރުވެސް އެމަނިކުފާނުގެ ދެ މައްސަލައެއް އެބަ އޮތެވެ. އެއީ ރ. ފުއްގިރި އާއި ވ. އާރަށު މައްސަލާގައި އުފުލާފައިވާ މަނީލޯންޑަރިން އާއި ރިޝްވަތުގެ ދައުވާތަކެވެ.\nވ. އާރަށް ވިއްކާލައިގެން ލިބުނު ފައިސާ ލޯންޑާކުރި ކަމަށް ތުހުމަތު ކުރެވޭ މައްސަލާގައި ޔާމީންގެ މައްޗަށް ދައުވާކުރީ މީގެ ހަތް ދުވަސް ކުރިންނެވެ. އާރަށުގައި ރިސޯޓެއް ތަރައްގީ ކުރަން އެރަށް ވިއްކައިގެން ލިބުނު ރުފިޔާ އަމިއްލަފުޅު އެކައުންޓަށް ޖަމާކުރިކަމުގެ ތުހުމަތުގައި ރައީސް ޔާމީންގެ މައްޗަށް ދައުވާކޮށް ދޭން އެދި ޕްރޮސެކިއުޓަރު ޖެނެރަލް (ޕީޖީ) އޮފީހަށް ފޮނުވީ، ހުސްވި އޭޕްރީލް މަހުގެ ތެރޭގައެވެ.\nއާރަށު މައްސަލަ ތަހުގީގުކޮށްފައިވަނީ ފުލުހުންނެވެ. ފުލުހުން ތުހުމަތުކޮށްފައިވާ ގޮތުގައި ރިސޯޓެއް ގޮތަށް ތަރައްގީ ކުރުމަށްޓަކައި އާރަށް ބޭރުގެ ބަޔަކަށް ވިއްކައިގެން ލިބުނު އެއް މިލިއަން ޑޮލަރު ޔާމީންގެ ބޭންކު އެކައުންޓަކަށް ޖަމާކޮށްފައިވެއެވެ.\nގުޅޭ ޓެގު ޕީޕީއެމް "ޕްރޮގްރެސިވް ކޯލިޝަން" ކުރީގެ ރައީސް އަބްދުﷲ ޔާމީން\nމާވިން އާއި ލަމްހާގެ ޝަރީއަތް މާދަމާ ފަށަނީ\nބްރިޖްގައި ހިނގި އެކްސިޑެންޓެއްގައި އަނިޔާވި ޒުވާނަކު މަރުވެއްޖެ\nހުޅުމާލޭ ދެވަނަ ފިޔަވަހީގައި އިތުރު މިސްކިތެއް އަޅަނީ\nކްރޮސްރޯޑްސްގެ ފަސް ރަށެއް ވިއްކާލަން އަނެއްކާވެސް އިއުލާނުކޮށްފި


Health ge state minister husen Rasheed isthiufa dhevvaifi | Mihaaru\nހެލްތުގެ ސްޓޭޓް މިނިސްޓަރު ހުސެން ރަޝީދު: އޭނާ މިއަދު ވަނީ މަގާމުން އިސްތިއުފާ ދެއްވާފައި-- މިހާރު ފޮޓޯ\nހެލްތުގެ ސްޓޭޓް މިނިސްޓަރު ހުސެން ރަޝީދު އިސްތިއުފާ ދެއްވައިފި\n05 ފެބުރުއަރީ 2018 - 13:29 23 comments\nހެލްތު މިނިސްޓްރީގެ ސްޓޭޓް މިނިސްޓަރު ހުސެން ރަޝީދު މިއަދު މަގާމުން އިސްތިއުފާ ދެއްވައިފި އެވެ.\nރައީސް އަބްދުﷲ ޔާމީނަށް ފޮނުއްވި އިސްތިއުފާގެ ސިޓީގައި ހުސެން ވިދާޅުވި ގޮތުގައި އޭނާ މަގާމުން އިސްތިއުފާ ދެއްވީ ޖަލުގައި ތިއްބެވި ސިޔާސީ ބޭފުޅުން ދޫކޮށްލުމަށް މިދިޔަ ބުރާސްފަތި ދުވަހުގެ ރޭ ސުޕްރީމް ކޯޓުން ކުރި އަމުރާ ގުޅިގެން ސަރުކާރުން އަމަލު ކުރަމުންދާ ގޮތް އޭނާގެ ޒަމީރަށް ގަބޫލުކުރަން ދަތިވުމުންނެވެ.\nސްޓޭޓް މިނިސްޓަރުގެ މަގާމުގެ އިތުރުން ހުސެން ވަނީ އޭނާ ހުންނެވި ނެޝަނަލް ޑްރަގް އެޖެންސީގެ ބޯޑު މެމްބަރު ކަމުންނާއި މަސްތުވާތަކެތި ކޮންޓްރޯލް ކުރާ ގައުމީ ފަންޑުގެ ގަވަނިން ބޯޑުގެ ވައިސް ޗެއާމަންކަމުން ވެސް އިސްތިއުފާ ދެއްވައިފަ އެވެ.\nރައީސަށް ފޮނުއްވި ސިޓީގައި ހުސެން ވިދާޅުވީ ދައުލަތެއްގެ އެންމެ އިސް ސިފައަކީ ދައުލަތުގެ ފެށުން ކަމުގައިވާ ރައްޔިތުންގެ އިންސާނީ އަދި އަސާސީ ހައްގުތައް ހިމާޔަތްކޮށްދިނުން ކަމަށެވެ. އަދި ރާއްޖޭގައި ގާއިމުވެފައިވަނީ ބާރުތައް ވަކިވެފައިވާ ޑިމޮކްރަސީއެއް ކަމަށާއި އެކަމަކު ސަރުކާރުގެ މުއައްސަސާތަކުގެ މައްޗަށް އެންމެ މަތީ ކޯޓުން ކުރި އަމުރާ ގުޅިގެން ކަންތައްތައް ކުރަމުންދާ ގޮތުން، ސުވާލު އުފެދޭ މައްސަލަތަކަށް ޖަވާބު ނުލިބި ދިގުލައިގެން ދިޔުމަކީ އޭނާގެ ޒަމީރު ގަބޫލު ކުރުން ދަތިކަމެއް ކަމަށް ވެސް ހުސެން ވިދާޅުވި އެވެ.\nހެލްތު މިނިސްޓްރީގެ ސްޓޭޓް މިނިސްޓްރީގެ އިތުރުން ރައީސް އޮފީހުގެ ފޮރިން ރިލޭޝަންސް އަންޑަ ސެކްރެޓަރީ ފައްޔާޒް ޝާތިރާއި އެޑިއުކޭޝަން މިނިސްޓްރީގެ އިސް ބޭފުޅަކު ވެސް ވަނީ މިދިޔަ ދެ ދުވަހުގެ ތެރޭގައި އިސްތިއުފާ ދެއްވައިފަ އެވެ.\nޖަލުގައި ތިއްބެވި ސިޔާސީ ލީޑަރުންނާއި ސިޔާސީ އެހެން ބޭފުޅުން ދޫކޮށްލުމަށް ސުޕްރީމް ކޯޓުން ނެރުނު އަމުރަށް ތަބާ ނުވާނެ ކަމަށް ސަރުކާރުން ވަނީ އަންގައިފަ އެވެ. އަދި އެއާ ގުޅިގެން މާލޭގައި ކޮންމެ ރެއަކު އިދިކޮޅު ފަރާތްތަކުން މުޒާހަރާ ކުރަމުން އަންނަ އިރު، އެ އަމުރާ އެއްގޮތަށް އަމަލު ކުރުމަށް ބޭރުގެ ގައުމުތަކުން އަންނަނީ ގޮވާލަމުންނެވެ.\nއިތުރު ލިޔުންތައް ސަރުކާރު ސުޕްރީމް ކޯޓް އިދިކޮޅު އިއްތިހާދު ހެލްތު މިނިސްޓްރީ


vnews - Raajjeyge athlete un Bangalore ah\nއިންޑިއާ ސަރުކާރުން އެތުލެޓިކްސް އެސޯސިއޭޝަނަށް ލިބިފައިވާ އެތުލެޓިކްސް ޓްރެއިނިން ސްކޮލަރޝިޕްގައި 09 އެތުލީޓުންނާއި2ކޯޗުން އިންޑިއާގެ ބެންގަލޫރަށް ފޮނުވާގޮތަށް ހަމަޖައްސައި ސްކޮލަރޝިޕަށް ދާނެ އެތުލީޓުން ކަނޑައަޅައިފިއެވެ.\nޓްރެއިނިން ފޮނުވަން އެސޯސިއޭޝަނުން ހޮވާފައިވާ އެތުލީޓުންނަކީ ރާއްޖޭގެ އެންމެ ބާރު ދުވުންތެރިޔާ ޙަސަން ސާޢިދު އާއި ގައުމި އެތްލެޓިކްސް މުބާރާތުގެ މިދިޔަ އަހަރުގެ އެންމެ މޮޅު އެތްލީޓު ޙުސައިން ފަޒީލް ހާރުން އާއި ޙުސައިން ރިޒާ އާއި ނުޖޫމް ޙަސަން އާއި ސަރީޝް އަޙްމަދު އާއި ޢިބާދުﷲ އާދަމް އާއި އަޙްމަދު ޝާމް މުޙައްމަދު އާއި އިބްރާހީމް އަޝްފާން ޢަލީ އަދި މުޙައްމަދު ނާއިލް އެވެ. ޓީމްގެ ކޯޗުންގެ ގޮތުގައި ހޮވާފައިވަނީ ނޭޝަނަލް ސްޕްރިންޓް ހެޑްކޯޗް އަޙްމަދު ފާޢިލް އާއި މުޙައްމަދު ޢާމިރުއެވެ.\nއިންޑިއަން ހައިކޮމިޝަންގައި ބުދަ ދުވަހު ބޭއްވި ރަސްމިއްޔާތެއްގައި ސްކޮލަރޝިޕްގައި ފޮނުވާ އެތުލީޓުންނަށް ސްކޮލަރޝިޕް ލިޔުން ޙަވާލުކޮށްދެއްވީ އެކްޓިން އެމްބެސެޑަރ މިސް އަރުޗަނާ ނާއިރުއެވެ.\nމި ސްކޮލަރޝިޕްގެ ދަށުން ރާއްޖޭގެ އެތުލީޓުން މިހިނގާ ފެބްރުއަރީ މަހުގެ 21ން ފެށިގެން އޭޕްރީލް މަހުގެ 18 ވަނަ ދުވަހުގެ ނިޔަލަށް ސްޕޯޓްސް އޮތޯރިޓީ އޮފް އިންޑިއާގެ ބެންގަލޫރު ޓްރެއިނިން ސެންޓަރުގައި ގައި ތަމްރީންތައް ކުރިޔަށް ގެންދާނެއެވެ.\nއިންޑީއާ ސަރުކާރުގެ އެހީގެ ދަށުން މީގެ ކުރިންވެސް ރާއްޖޭގެ އެތުލީޓުން ވަނީ ސްޕޯޓްސް އޮތޯރިޓީ އޮފް އިންޑިއާގައި ތަމްރީންތައް ކުރިޔަށް ގެންގޮސްފައެވެ. އޭގެ ތެރޭގައި 2010ވަނަ އަހަރުގެ ދިއްލީ ކޮމަންވެލްތް ގޭމްސްގެ ޓްރެއިނިން، 2015 އައި އޯ އައި ޖީ ޓްރެއިނިން އަދި 2017ވަނަ އަހަރުގެ އޭޝިއަން އެތުލެޓިކްސް ޗެމްޕިއަންޝިޕް ޓްރެއިނިން ޕްރޮގްރާމް ހިމެނެއެވެ.


Dhuniyeyge court ah fiyavalhualhaane kamuge inzaaru America in dheefi\nއަފްގާނިސްތާނުގައި ހައްޔަރުގައިތިބި ގައިދީންނަށް އެމެރިކާ ސިފައިން އަނިޔާކުރި މައްސަލަތަކެއް އައިސީސީ އިން ކުރިއަށް ގެންދަން ދަނީ ވިސްނަމުން. -- ފޮޓޯ: ރޮއިޓާސް\nވޮޝިންގްޓަން (ސެޕްޓެމްބަރު 11) - އެމެރިކާ ސިފައިންގެ މައްޗަށް ކުރެވިފައިވާ ދައުވާތައް ކުރިއަށް ގެންދާނަމަ، ދުނިޔޭގެ ކޯޓު ނުވަތަ އިންޓަނޭޝަނަލް ކްރިމިނަލް ކޯޓާއި ދެކޮޅަށް ހަރުކަށި ފިޔަވަޅު އަޅާނެ ކަމުގެ އިންޒާރު އެމެރިކާ އިން ދީފި އެވެ.\nމި އިންޒާރު ދީފައިވަނީ އަފްގާނިސްތާނުގައި ހައްޔަރުގައިތިބި ގައިދީންނަށް އެމެރިކާ ސިފައިން އަނިޔާކުރި މައްސަލަތަކެއް އައިސީސީ އިން ކުރިއަށް ގެންދަން ވިސްނަމުންދާ ދަނޑިވަޅެއްގަ އެވެ.\nދުނިޔޭގެ ކޯޓަކީ "ގަވައިދާ ހިލާފު" މުއައްސަސާއެއް ކަމަށް ސިފަކުރައްވައި، އެމެރިކާގެ ރައްޔިތުން ދިފާއުކުރަން ކޮންމެ ކަމެއް ވެސް ކުރަން ފަސްނުޖެހޭނެ ކަމަށް ވިދާޅުވެ އެމެރިކާގެ ނެޝަނަލް ސެކިއުރިޓީ އެޑްވައިޒަރު ޖޯން ބޯލްޓަން ވަނީ އިންޒާރު ދެއްވާފަ އެވެ.\nބޯލްޓަންގެ ފާޑުކިޔުން ފުރަތަމަ އަމާޒުކުރެއްވީ، އަފްގާނިސްތާނުގައި އެމެރިކާ ސިފައިން ހިންގިކަމަށް ތުހުމަތު ކުރެވޭ ޖަރީމާތައް ފުރިހަމައަށް ތަހުގީގު ކުރުމަށް އައިސީސީ އިން މިދިޔަ އަހަރު އެދުނު އެދުމުގެ މައްޗަށެވެ.\nއެކަމާއި ގުޅިގެން ބޯލްޓަން ވިދާޅުވީ އެފަދަ ތަހުގީގެއް ހިންގުމަށް އަފްގާނިސްތާނު ހިމެނޭ ގޮތަށް އެއްވެސް ގައުމަކުން އެދިފައިނުވާ ކަމަށެވެ.\nޣައްޒާގައި ފަލަސްތީނު ރައްޔިތުންނާއި ދެކޮޅަށް އިޒްރޭލުން ހިންގަމުންދާ ޖަރިމާތަކާއި ގުޅިގެން، އެ މައްސަލަތައް އައިސީސީއަށް ހުށަހެޅުމަށް ކުރަމުންދާ މަސައްކަތަށް ވެސް ބޯލްޓަން ވަނީ ފާޑުވިދާޅުވެފަ އެވެ. އަދި އެކަމާއި ގުޅިގެން އެމެރިކާގައި ހުންނަ ފަލަސްތީނުގެ އެމްބަސީ ބަންދުކުރަން ނިންމާފައިވާކަމަށް އޭނާ ވަނީ ހާމަކުރައްވާފަ އެވެ.\n"އައިސީސީއަށް އެއްވެސް އެއްބާރުލުމެއް އަހަރެމެން ނުދޭނަން، އައިސީސީއަށް އެއްވެސް އެހީތެރިކަމެއް ވެސް ފޯރުކޮށް ނުދޭނަން، އަހަރެމެން އައިސީސީ އާ ނުވެސް ގުޅޭނަން، އައިސީސީ އަމިއްލައަށް ނެތި ދާން ދޫކޮށްލާނީ، ސަބަބަކީ އަހަރެމެންގެ ނަޒަރުގައި އައިސީސީ ވަނީ މަރުވެފައި،" ބޯލްޓަން ވިދާޅުވި އެވެ.\nއައިސީސީގެ ފަނޑިޔާރުންނާއި ވަކީލުން އެމެރިކާއަށް އެތެރުވުން މަނާކުރުމުގެ އިތުރުން، އެމެރިކާގައި ހުރި އެމީހުންގެ މުދާ ހިފެހެއްޓުން ފަދަ ފިޔަވަޅުތައް އަޅާނެކަމުގެ އިންޒާރު ބޯލްޓަން ވަނީ ދެއްވާފަ އެވެ.\nބޯލްޓަންގެ ސްޓޭޓްމަންޓަށް ވައިޓް ހައުސްއިން ވަނީ ތާއީދުކޮށްފަ އެވެ.\nއައިސީސީއަކީ 2002 ވަނަ ރޯމްގައި 123 ގައުމަކުން އެއްބަސްވި މުއާހަދާއެއްގެ ދަށުން، ދުނިޔޭގެ އެކި ކަންކޮޅުތަކުގައި ހިންގާ ބޮޑެތި ގަތުލުއާންމުތަކާއި، ޖަރިމާތައް ބަލާ ފިޔަވަޅުއަޅަން އުފެއްދި ކޯޓެކެވެ.\nއެމެރިކާ ފަލަސްތީން އިޒްރޭލް + އަފްޣާނިސްތާން ޑޮނަލްޑް ޓްރަމްޕް ގާޒާ


Ras Online - ފުވައްމުލަކު ނެރުތަައް ބަންދުކުރަނީ ރަށްގިރާތީ: ކައުންސިލް\nފުވައްމުލަކު ނެރުތަައް ބަންދުކުރަނީ ރަށްގިރާތީ: ކައުންސިލް\nފުވައްމުލަކަށް ދިމާވެފައިވާ ރަށްގިރުމުގެ މައްސަލައަށް އަވަސް ހައްލެއް ގެނައުމުގެ ގޮތުން އެ ސިޓީގެ ހުޅަނގު ފަރާތުގައިވާ ހަތަރު ނެރު ބަންދުކުރެވޭނެ ގޮތެއް ހަމަޖައްސައިދިނުމަށް ޕްލޭނިން މިނިސްޓްރީގައި އެދިފައިވާނެ ކަމަށް ފުވައްމުލަކު ސިޓީ ކައުންސިލުން ބުނެފި އެވެ.\nސިޓީ ކައުންސިލުން މި ކަމަށް އެދި ފޮނުވާފައިވާ ސިޓީ ކަމަށް ބުނެ ދައުރުވާ ސިޓީގެ ސައްހަކަން "ރަސް އޮންލައިން" އަށް އެ ކައުންސިލްގެ އޮފިޝަލަކު ވަނީ ކަށަވަރުކޮށްދީފައެވެ.\nމި ގޮތުން، ފުވައްމުލަކު ސިޓީ ކައުންސިލުން މިދިޔަ އަހަރުގެ ސެޕްޓެމްބަރު މަހު އެކަމަށް އެދި ޕްލޭނިން މިނިސްޓްރީއަށް ފޮނުވި ސިޓީގައި ބުނެފައި ވަނީ އެ ރަށުގެ ނެރުތަކުގެ ސަބަބުން ގިނަ އަދަދަކަށް ވެއްޔާއި ގާ ބޭރުވަމުންދާ ކަމަށެވެ.\n"މިކަން ހައްލުކޮށް ރަށްގިރުން ކުޑަކުރުމަށްޓަކައި ގިރާ ސަރަހައްދު ހިމާޔަތް ކުރުމުގެ މަޝްރޫއުގެ ފުރަތަމަ ފޭސް 2011 ވަނަ އަހަރު ވަނީ ފެށިފަ އެވެ. މި ޕްރޮގްރާމުގެ ދަށުން އެރަށުގެ އިރުމަތީ ފަރާތުގެ ހަތަރު ނެރު ވަނީ ބަންދުކުރެވިފަ އެވެ. އަދި އެކަމުގެ ނަތީޖާ ވެސް ރަނގަޅު ކަމަށް ރަސްގެފަންނު ސަރަހައްދަށް ބަލާލުމުން ފާހަގަކުރެވެ އެވެ." އެ ސިޓީގައި ލިޔެފައި ވެއެވެ.\nފުވައްމުލަކު ކައުންސިލުން ބުނީ މި ވަގުތު ވެސް މޯލްޑިވްސް ޓްރާންސްޕޯޓް އެންޑް ކޮންޓްރެކްޓިން ކޮމްޕެނީ (އެމްޓީސީސީ)ގެ ބޮޑު ޕްރޮޖެކްޓެއް އެ ރަށުގައި ކުރިއަށްދާ ކަމަށާއި މި ދުވަސްވަރު ނެރުތައް ބައްދާލެވޭ ނަމަ ހަރަދު ކުޑަވާނެ ކަމަށެވެ.\nމީގެ އިތުރުން، އެމްޓީސީސީގެ އެކި މަޝްރޫއުތަކަށް ބޮޑު ހިލަ ރާއްޖޭގައި ގިނަވެފައި ހުރުމަކީ އެކަށީގެންވާ ކަމެއް ކަމަކަށް ވާތީ، މި ދުވަސްވަރު މި މަސައްކަތް ކުރުމުން ހަރަދު ކުޑަކޮށް، ފުވައްމުލަކުގެ ރަށްގިރުމުގެ މައްސަލަ ހައްލު ކުރެވިދާނެ ކަމަށް ކައުންސިލުން ވަނީ ބުނެފަ އެވެ.\nމީސްމީޑިޔާގައި މި ސިޓީ ދައުރުވަމުންދާއިރު އިދިކޮޅުފަރާތްތަކުން ދަނީ މި ސިޓީ ފޮނުވުމުގެ އަސްލު މަގުސަދު އޮޅުވާލުމަށް އެކިއެކި ވާހަކަތައް ދައްކަމުންނެވެ.\nއެ ގޮތުން، ނެރުތަައް ބަންދުކުރުމާއި އެ ސަރަހައްދު މޫދުގައި ހިނގާފައިވާ ނުރައްކާތެރި ހާދިސާތަކާ ވެސް އެމީހުން ދަނީ ގުޅުވަމުންނެވެ.\nފުވައްމުލަކުގައި މޫދަށް އެރި އުޅެނިކޮށް ގެނބުނު ކުދިންތަކެއް ސަލާމަތްކުރަން އުޅުމުގެ ތެރޭގައި އެ ރަށު އުމުރުން 17 އަހަރުގެ އަހްމަދު ފައުޒާން މިދިޔަ ހަފްތާގައި ވަނީ މަރުވެފަ އެވެ.\nފަހުގެ ތާރީހުގައި ފުވައްމުލަކުގައި މޫދަށް 25 އަށް ވުރެ ގިނަ މީހުން މަރުވެފައިވާ ކަމަށް ވެއެވެ. ފައުޒާންގެ މަރާއެކު ފުވައްމުލަކުގައި މީހުން މޫދަށް އެރި އުޅޭ ހިސާބުތައް ރައްކާތެރި ކުރެވޭނެ ގޮތްތައް ހެދުމަށް އެކި ފަރާތްތަކުން ގޮވާލަން ފެށި އެވެ.\nއެކަމަކު ކައުންސިލުން ކަށަވަރުކޮށްދިން ގޮތުގައި ނެރު ބެއްދުމާއި މި ހާދިސާތަކާ އެއްވެސް ގުޅުމެއް ނެތެވެ.


Film Ehge Role Eh Gehlligen3Dhuvas Vandhen Katrina Rui! - Vaguthu\n2003 ވަނަ އަހަރު ޖޯން އަބްރަހަމްއާއި އެކު ފިލުމު ''ސާޔާ'' ކުޅުމަށް ކެޓްރީނާ ކައިފް ހަމަޖެހިފައިވަނިކޮށް، އެ ފިލްމްގައި ލީޑް ރޯލުން ފެނިގެންދާ ޖޯން ވަނީ ކެޓްރީނާ ފިލުމުން ބޭރުކޮށް ތާރާ ޝަރުމާ އެ ފިލުމަށް ހަމަޖައްސައިފައެެވެ.\nމިކަމާއި ކެޓްރީނާ ވަރަށް ހިތާމަ ކުރިއެވެ. އަދި ތިން ދުވަސް ވަންދެން ރޯންވެސް ރުޔެވެ.\nއެކަމުގެ ތަފްސީލް ހާމަކުރަމުން އިންޑިޔާ ޓީވީއަށް ސަލްމާން ދިން އިންޓަވިއުއެއްގައި ބުނީ، މި ފިލުމުން ރޯލު ގެއްލުމުން ތިން ދުވަސް ވަންދެން ކެޓްރީނާ ރުއިކަމަަށެވެ.\n''ވަރަށް ކުރިން ޖޯން އަބްރަހަމް ކެތުރީނާ ފިލުމަކުން ބޭރުކޮށްލި. އެވަގުތު ކެޓްރީނާ ހުރިގޮތް މިހާރު ވެސް ސިފަވޭ. ކެޓްރީނާ އެ ފިލުމުން ބޭރުކޮށްލުމަށް ފަހު ފިލުމަށް ހަމަޖެހުނީ ތާރާ ޝަރުމާ. އެކަމާއި ދެރަވެގެން ތިން ދުވަސް ވަންދެން ކެޓްރީނާ ރުއި. އޭނާގެ މުޅި ކެރިއަރ އެ ހިސާބުން އެ ނިމުނީ ކަމަށް ބުނެ ވަރަށް ރުއި. ތިން ދުވަސް ވަންދެން ކެޓްރީނާގެ ރުއިން އަޑުއަހަން ޖެހުނު'' އިންޓަވިއުގައި ސަލްމާން ބުނެފައިވެއެވެ.\nކެޓްރީނާ ހަމައަކަށް އަޅުވަން ވާހަކަ ދައްކަމުން ސަލްމާން ބުނެފައިވަނީ އޭނާގެ ކެރިއަރ އެ ހިސާބުން ނުނިމޭ ކަމަށެވެ. މުޅި އިންޑިޔާއިން ވެސް ފާހަގަ ކޮށްލެވޭނެ އެކްޓަރަކަށް ވާނެ ކަމަށެވެ.\nފަހުން މި ވާހަކަތައް ހަނދާންވުމުން ކެޓްރީނާ ވެސް ހޭނެ ކަމަށް ސަލްމާން ބުނެފައިވެއެވެ. މިއަދު ކެޓްރީނާއަކީ އިންޑިޔާގައި ވެސް ފާހަގަ ކޮށްލެވޭ އެންމެން ދަންނަ ފަންނާނެއް ކަމަށް ވެސް ސަލްމާން ފާހަގަ ކޮށްފައިވެއެވެ.\nސަލްމާނާއި ކެޓްރީނާ ވަނީ އެކުގައި އެތައް ފިލުމެއް ކުޅެފައެވެ. މެއިނޭ ޕިޔާރު ކިޔުން ކިޔާ، އޭކްތާ ޓައިގަރ، ޓައިގަރ ޒިންދާހޭ ފަދަ ފިލުމުތަކެވެ.\nމި ދެފަންނާނުން ވެސް މިހާރު ތައްޔާރުވަމުން ދަނީ ޓައިގަރ ގެ ތިން ވަނަ ފިލުމަށެވެ.


އ.ދ. ގެ ޢާންމު މަޖިލީހުގެ 76 ވަނަ ބައްދަލުވުމުގެ ޙަވާސާގައި، ރައީސުލްޖުމްހުރިއްޔާ ޕަލާއޫގެ ރައީސާ ބައްދަލުކުރައްވައިފި - The President's Office\n23 ސެޕްޓެންބަރު 2021، ރިފަރެންސް: 2021-394-UNGA76\nއ.ދ.ގެ ޢާންމު މަޖިލީހުގެ 76 ވަނަ ބައްދަލުވުމުގައި ތަޤުރީރު ކުރެއްވުމަށް އެމެރިކާގެ ނިއުޔޯކަށް މިހާރު ކުރައްވަމުން ގެންދަވާ ދަތުރުފުޅުގެ ޙަވާސާގައި، ރައީސުލްޖުމްހޫރިއްޔާ އިބްރާހީމް މުޙައްމަދު، ޞާލިޙް ރިޕަބްލިކް އޮފް ޕަލާއޫގެ ރައީސް ހިޒް އެކްސެލެންސީ ސުރަންގެލް އެސް. ވިޕްސް ޖޫނިއަރ އާ ބައްދަލުކުރައްވައިފިއެވެ. މި ބައްދަލުކުރެއްވުން ބާއްވާފައި ވަނީ މިއަދު އ.ދ. ގެ މައި އިދާރާގައެވެ.\nމި ބައްދަލުކުރެއްވުމުގައި މައިގަނޑު ގޮތެއްގައި މަޝްވަރާކުރައްވާފައިވަނީ ކޮވިޑް-19 އާއި، ތިމާވެއްޓަށް އަންނަމުންދާ ބަދަލުތަކާއި، ފަތުރުވެރިކަމާ ގުޅޭގޮތުންނެވެ.\nމި ބައްދަލުކުރެއްވުމުގައި ރައީސުލްޖުމްހޫރިއްޔާ ވަނީ ޕަލާއޫގެ ކޮވިޑް-19ގެ ޙާލަތާ ގުޅޭގޮތުން ވާހަކަފުޅު ދައްކަވައި، ޕަލާއޫގެ ސަރުކާރުން އެޤައުމުގެ ކޮވިޑް-19 ޙާލަތު ކޮންޓްރޯލްކުރުމުގައި ގެންގުޅުއްވި ސިޔާސަތުތަކަށް ތަޢުރީފުކުރައްވާފައެވެ. މީގެ އިތުރުން ރައީސުލްޖުމްހޫރިއްޔާ ވަނީ ކޮވިޑްގެ ސަބަބުން ރާއްޖޭގެ ބޯޑަރު ބަންދުކުރަން ޖެހުމުން ކުރިމަތިވި ގޮންޖެހުންތަކަށް އަލިއަޅުއްވާލައްވައި، ވީހާވެސް އަހަވަކަށް ރާއްޖޭގައި ދިރިއުޅޭ އެންމެނަށް ވެކްސިން ޖަހައި ނިންމުމަށް ބޭނުންފުޅުވާކަމުގައި ހާމަކުރައްވާފައެވެ.\nޕަލާއޫގެ ރައީސް ވަނީ ޕަލާއޫގެ ބޯޑަރުތައް ބަންދުކުރުމާއެކު އެޤައުމުން ކޮވިޑް-19 ކޮންޓްރޯލް ކުރެވިފައިވާކަމުގައި ވިދާޅުވެ، މިހާތަނަށް އެޤައުމުން ކޮވިޑްގެ ސަބަބުން މީހަކު މަރުވެފައި، ނުވަތަ ވައިރަސްގެ ސަބަބުން ހޮސްޕިޓަލްގައި އެނދުމަތިކޮށްފައި ނުވާކަމުގައި ވިދާޅުވެފައެވެ. އެހެންނަމަވެސް ރާއްޖެއިން އަލުން ބޯޑަރު ހުޅުވާލައި އަލުން ފަތުރުވެރިކަން ފަށައިގަތުމުން ޕަލާއޫ ފިލާވަޅު ލިބިގަންނަން ޖެހޭކަމުގައި އެ ޤައުމުގެ ރައީސް ވިދާޅުވިއެވެ.\nއެއޯސިސް އަދި ތަރައްޤީ ވަމުންދާ ކުދި ޖަޒީރާ ޤައުމެއްގެ ހައިސިއްޔަތުން ދެ ޤައުމުގެ ލީޑަރުންވެސް ވަނީ މޫސުމަށް އަންނަމުންދާ ބަދަލުތަކާ ގުޅޭގޮތުން ފުޅާ ދާއިރާއެއްގައި މަޝްވަރާކުރައްވާފައެވެ. އަދި ދެ ޤައުމުގެ ރައީސުންވެސް ވަނީ ބައިނަލްއަޤްވާމީ މައިދާނުގައި، ތިމާވެއްޓަށް އަންނަމުންދާ ބަދަލުތަކުގެ އަސަރުތައް ކުޑަކުރުމަށާއި، ދެމެހެއްޓެނިވި ތަރައްޤީ އަދި، ކަނޑުފަޅު ބެލެހެއްޓުމުގައާއި ނޫ އިޤްތިޞާދު ބިނާކުރުމުގައި ގުޅިގެން މަސައްކަތްކުރުމަށް ނިންމަވާފައެވެ. މިވާހަކައާ ގުޅިގެން ޕަލާއޫގެ ރައީސް ވަނީ ޕަލާއޫގައި 2022 ވަނަ އަހަރުގެ ފެބްރުއަރީ 16-17 ފައި ބޭއްވުމަށް ހަމަޖެހިފައިވާ7ވަނަ އޯޝަން ކޮންފަރެންސްގައި ބައިވެރިވެވަޑައިގަތުމަށް ރައީސުލްޖުމްހޫރިއްޔާއަށް ދަޢުވަތު އަރުވާފައެވެ.\nމީގެ އިތުރުން ރައީސުލްޖުމްހޫރިއްޔާ ވަނީ، ޕަލާއޫއަކީ ޕެރިސް އެގްރީމަންޓް އެންމެ ފުރަތަމަ ތަސްދީޤުކުރި ޤައުމުތަކުގެ ތެރޭގައި ހިމެނޭ ޤައުމެއްކަން ފާހަގަ ކުރައްވައި، ދުނިޔެ ހޫނުވަމުންދާ މިންވަރު 1.5 ޑިގްރީ ސެލްސިއަސްގައި ހިފެހެއްޓުމަށް އިސްވެ ވަކާލާތުކުރައްވާ ޤައުމެއްކަންވެސް ފާހަގަކުރައްވާފައެވެ. މި ބައްދަލުކުރެއްވުމުގައި ދެބޭފުޅުންވެސް ވަނީ ގްލަސްގޯގައި ކުރިއަށް އޮތް ކޮޕް-26 ބައްދަލުވުމުގައި ގުޅިގެން މަސައްކަތްކުރެއްވުމަށް ނިންމަވާފައެވެ.\nރައީސުލްޖުމްހޫރިއްޔާ އަދި ޕަލާއޫގެ ރައީސް ވަނީ، ދެމެހެއްޓެނިވި ފަތުރުވެރިކަން ކުރުމަށްޓަކައި ބޭނުންވާ ފަންނީ ލަފާ ދެ ޤައުމުގެ ދެމެދުގައި ހިއްސާކުރުމަށާއި، އެދާއިރާއިން އިތުރަށް ގުޅުން ބަދަހިކުރުމަށް ޝައުޤުވެރިކަން ފާޅުކުރައްވާފައެވެ. ދެބޭފުޅުންވެސް ބައްދަލުކުރެއްވުން ނިންމަވާލައްވާފައިވަނީ ކުރިޔަށް އޮތް ދުވަސްތަކުގައި ދެ ޤައުމަށް ފައިދާހުރި ދާއިރާތަކުން އިތުރަށް ގުޅުން ބަދަހިކުރުމަށް ބޭނުންފުޅުވާކަން ހާމަކުރައްވަމުންނެވެ.\nރާއްޖެއާއި ޕަލާއޫއާ ދެ ޤައުމުގެ ދެމެދުގައި ސިޔާސީ ގުޅުން ޤާއިމުކޮށްފައިވަނީ 17 އޮކްޓޯބަރ 2014 ގައެވެ.


Hoarafushi Airport ge gondudhoh himaayaiy kurumuge masahkaiy fashaifi - vNews.mv\nހޯރަފުށީ އެއާޕޯޓުގެ ގޮނޑުދޮށް ހިމާޔަތްކުރުމުގެ މަސައްކަތް ފަށައިފި\nރިފާޢަތު Male' | 27 July 2021, 12:05\nހޯރަފުށީ އެއާޕޯޓުގެ ގޮނޑުދޮށް ހިމާޔަތްކުރުމުގެ އަމަލީ މަސައްކަތް ފަށައިފިއެވެ.\nހޯރަފުށީ އެއާޕޯޓު ސަރަޙައްދުގައި ބޭއްވި ޚާއްސަ ރަސްމިއްޔާތެއްގައި މި މަަސައްކަތް ރަސްމީކޮށް ފަށްޓަވައިދެއްވީ ރައްޔިތުންގެ މަޖިލީހުގެ ހޯރަފުށީ ދާއިރާގެ މެމްބަރު ޢަހްމަދު ސަލީމާއި، މަޝްރޫޢުގެ ކޮންޓްރެކްޓަރ އެމްޓީސީސީގެ ސީއީއޯ އާދަމް އާޒިމް ކަމަށް އެމްޓީސީސީން ބުނެއެވެ.\nމި ރަސްމިއްޔާތުގައި ރީޖަނަލް އެއަރޕޯޓްސް ކޮމްޕެނީ ލިމިޓެޑްގެ މެނޭޖިންގ ޑިރެކްޓަރ މުހައްމަދު ރިޒްވީއާއި، ހޯރަފުށީ ކައުންސިލުގެ ރައީސް މުހައްމަދު ވަހީދުގެ އިތުރަށް އެމްޓީސީސީގެ އިސްވެރިންވެސް ވަނީ ބައިވެރިވެވަޑައިގެންފައެވެ.\nމިމަޝްރޫޢުގެ ދަށުން، ހޯރަފުށީގެ އެއަރޕޯޓް ރަންވޭގެ ދެފަރާތުގައި 2،861 މީޓަރުގެ އެއްގަމު ތޮށްޓެއް ލުމަށް ނިންމާފަވާއިރު އެއާޕޯޓާއި އެ ރަށާއި ގުޅުވައިދޭ ކޯޒްވޭގެ ދެ ފަރާތުން އޮއިދެމޭ ނިޒާމެއް ގާއިމުކުރުމަށްވެސް ހަމަޖެހިފައިވާ ކަމަށް އެ ކުންފުނިން ބުނެއެވެ.\nހޯރަފުށީ އެއާޕޯޓްގެ ރަންވޭގެ ހުޅަނގު ފަރާތުގެ ގޮނޑުދޮށް ހިމާޔަތް ކުރުމުގެ މަޝްރޫޢު ސަރުކާރުން އެމްޓީސީސީއާ ހަވާލުކުރީ މިދިޔަ ޖޫން މަހުގެ 30 ވަނަ ދުވަހުއެވެ.\nއެމްޓީސީސީއާ މި މަސައްކަތް ހަވާލުކޮށްފައިވަނީ 360 ދުވަހުގެ ތެރޭގައި މަސައްކަތް އެއްކޮށް ނިންމާގޮތަށެވެ.\nމިއީ ދަޢުލަތުން 90.5 މިލިއަން ރުފިޔާ ޚަރަދުކޮށްގެން ކުރިއަށްގެންދާ މަޝްރޫޢެކެވެ.\nވިޔަފާރި ހޯރަފުށީ އެއާޕޯޓު ރާއްޖެ އެމްޓީސީސީ


Vaccine ufedhdhumah beynunvaa thakethi America in beyru kurumah alhaafaivaa hurasthah uvaalumah govaalaifi\nވެކްސިން އުފެއްދުމަށް ބޭނުންވާ ތަކެތި އެމެރިކާއިން ބޭރުކުރުމަށް އަޅާފައިވާ ހުރަސްތައް އުވާލުމަށް ގޮވާލައިފި\nކޮވިޑް-19 ބަލިން ދިފާއުވުމަށް ބޭނުންވާ ވެކްސިންތައް އުފެއްދުމަށް ބޭނުންވާ ތަކެތި އެމެރިކާއިން އެކްސްޕޯޓްކުރުމަށް އަޅާފައިވާ ހުރަސްތައް އުވާލުމަށް، ސީރަމް އިންސްޓިޓިއުޓްގެ ސީއީއޯ އާދަރް ޕޫނާވާލާ ގޮވާލައްވައިފިއެވެ.\nދުނިޔޭގެ އެންމެ ބޮޑު އެއް ވެކްސިން އުފައްދާ ކުންފުނިކަމުގައިވާ އިންޑިއާގެ ސީރަމް އިންސްޓިޓިއުޓުން ދަނީ އޮކްސްފޯޑް-އެސްޓްރަޒެނެކާގެ މަރުކާގެ ކޮވިޑް ވެކްސިނެއް އުފައްދަމުންނެވެ. ފާހަގަކޮށްލެވޭ ގޮތުގައި އެސްޓްރަޒެނެކާއިން ވަނީ ކުދި އަދި މެދުފަންތީގެ ޤައުމުތަކަށް އަމާޒުކޮށްގެން އެއް ބިލިޔަން ޑޯޒްގެ ވެކްސިން ފޯރުކޮށްދޭން ސީރަމް އިންސްޓިޓިއުޓާއި އެކު ލައިސަންސިންގ އެއްބަސްވުމެއްގައި ސޮއިކޮށްފައެވެ.\nމި އެއްބަސްވުމުގެ ދަށުން ސީރަމް އިންސްޓިޓިއުޓުން ވަނީ ކޮވިޝީލްޑް ނަމުގައި ކޮވިޑް ވެކްސިނެއް ދުނިޔޭގެ ބާޒާރަށް ނެރެފައެވެ. މި ވެކްސިން ވަނީ ޑަބްލިޔުއެޗްއޯގެ އިމަރޖެންސީ ޔޫޒް ލިސްޓިންގގައި ހިމެނިފައެވެ.\nމިއާއި އެކު ހިލޭ އެހީގެ ދަށުންނާއި، ކޮވެކްސް ފެސިލިޓީ އަދި ޑިރެކްޓް ޕަރޗޭސިންގގެ ދަށުން ކުދި އަދި މެދު ފަންތީގެ ގިނަ ގައުމުތަކުން ދަނީ ކޮވިޝީލްޑް ވެކްސިން ހޯދައި ބޭނުންކުރަމުންނެވެ. އޭގެ ތެރޭގައި ދިވެހިރާއްޖެވެސް ހިމެނެއެވެ.\nނަމަވެސް ކޮވިޝީލްޑް ވެކްސިނަށް ޑިމާންޑް އޮތްވަރާއި އަޅާބަލާއިރު، އެ ވެކްސިން ފޯރުކޮށްދެވޭ މިންވަރުގައި ލަސްކަމެއް އުޅޭކަމަށް ދާދިފަހުން ގިނަ ފަރާތްތަކުން ވަނީ ފާހަގަކުރަން ފަށާފައެވެ. މީގެ ސަބަބުން ދުނިޔޭގައި ދެވަނައަށް އެންމެ ގިނަ އާބާދީއެއް އޮންނަ ޤައުމުކަމަށްވާ އިންޑިއާ، އަދި ދުނިޔޭގެ އެހެނިހެން ޤައުމުތަކުގައި ހިންގަމުންދާ ކޮވިޑް ވެކްސިން ދިނުމުގެ ހަރަކާތަށް މަޑުޖެހުމެއް އަތުވެދާނެކަމުގެ ބިރުވެރިކަން ވަނީ ވަރަށް ބޮޑުވެފައެވެ.\nމިކަމާ ގުޅޭގޮތުން ސީރަމް އިންސްޓިޓިއުޓްގެ ސީއީއޯ އާދަރް ޕޫނާވާލާ ވަނީ، އެމެރިކާގެ ރައީސް ޖޯ ބައިޑެން ޓެގްކުރެއްވުމަށްފަހު މުހިންމު ޓްވީޓެއް ކުރައްވާފައެވެ. އާދަރް ވިދާޅުވީ މި ވައިރަސް ބަލިކުރުމަށް ޙަޤީޤަތުގައިވެސް ގުޅިގެން މަސައްކަތްކުރާނަމަ، އެމެރިކާއިން ބޭރުގައިވާ ވެކްސިން ސިނާއަތުގެ ފަރާތުން، ވެކްސިން އުފެއްދުމަށް ބޭނުންވާ ސާމާނުތައް އެމެރިކާއިން އެކްސްޕޯޓްކުރުމަށް އަޅާފައިވާ ހުރަސްތައް ނެގުމަށް ގޮވާލައްވާ ކަމަށެވެ. އަދި އެކަމުގެ ސަބަބުން ވެކްސިން އުފެއްދުން އިތުރުވާނެކަމަށާއި، މިކަމުގެ ތަފުސީލުތައް އެމެރިކާގެ ސަރުކާރުގެ ކިބައިގައި ވާނެކަމަށް އާދަރް ވިދާޅުވިއެވެ.\nޕާކިސްތާނަށް ސިނޯފާމް ވެކްސިންގެ އިތުރު ފަސް ލައްކަ ޑޯޒް ލިބިއްޖެ03 months ago\nދިރާގުގެ ފްރަންޓްލައިން މުވައްޒަފުންނަށް ކޮވިޑް ވެކްސިން ދީފި04 months ago\nރައީސް ޞާލިހް ކޮވިޑް ވެކްސިން ޖައްސަވައިފި04 months ago\nއިންޑިއާއިން ހަދިޔާކޮށްފައިވާ ކޮވިޝީލްޑް ވެކްސިން ޖަހަން ބޭނުން: ރައީސް ނަޝީދު24 months ago\nސްރީލަންކާއަށް މާދަމާ ކޮވިޝީލްޑް ވެކްސިން ލިބޭނެ، ހުކުރު ދުވަހު ވެކްސިން ދޭން ފަށަނީ24 months ago\nއެސްޓްރަޒެނެކާ ވެކްސިން ޖޫން މަހު ތެރޭގައި ލިބޭނެ ކަމުގެ ވަރަށް ބޮޑު އުއްމީދެއް އެބައޮތް: ނަސީމް04 weeks ago


Faaris Dharani Nudhehkikan Saabithu Kuran Dhiyanaa Fuluhah Heki Hushahalhaifi - Vaguthu\nމަޖިލިސް އިންތިހާބާށާއި، ރިޔާސީ އިންތިހާބުގެ ކެމްޕެއިނަށް ކާށިދޫ ދާއިރާގެ މެންބަރު އަބްދުﷲ ޖާބިރުގެ އަތްޕުޅުން ކުރީގެ ރައީސް މައުމޫން އަބްދުލް ގައްޔޫމް ނެންގެވިކަމަށް ބުނާ 29 މިލިއަން ރުފިޔާއާއި ހަވާލުވެވަޑައިގަތީ ދަރިކަލުން ފާރިސް މައުމޫންކަމަށް ތުހުމަތުކޮށް، އެ ދަރަނި ނުދެއްކިކަން ސާބިތުކުރުމަށް ޖާބިރުގެ އަނބިކަނބަލުން އަދި ކުރީގެ ބަންޑާރަ ނައިބު ދިޔާނާ ސައީދު ފުލުހަށް ބަޔާން ދިނުމަށްފަހު ހެކި ހުށަހަޅައިފިއެވެ.\nމި މައްސަލަ ދިޔާނާ ފުލުހުންނަށް ހުށައަޅާފައި ވަނީ މި މަހުގެ 23 ވަނަ ދުވަހުއެވެ. އެފައިސާ އަނބުރާ ނުދައްކަވާކަމަށް ތުހުމަތުކޮށް ޖާބިރު ވަނީ 2019 ވަނަ އަހަރުގެ ފަހުކޮޅު ސިވިލް ކޯޓަށް މައްސަލައެއްވެސް ހުށައަޅާފައެވެ.\nމި މައްސަލައާއި ގުޅިގެން ދިޔާނާ ވަނީ މިއަދު ފުލުހަށް ހާޒިރުކޮށް ތަހުގީގަށް ބަޔާނެއް ނަގާފައެވެ. މިކަން ހާމަކުރައްވަމުން ދިޔާނާ ކުރެއްވި ޓްވީޓެއްގައި ވިދާޅުވީ ބަޔާނާއެކު މައްސަލައާ ގުޅޭ ބައެއް ހެކިވެސް ފުލުހުންނަށް ދީފައިވާނެ ކަމަށެވެ. އަދި ފުލުހަށް މި މައްސަލަ ހުށަހެޅުމަށްފަހު، މީޑިޔާގައި މި މައްސަލަ ފެންމަތިކުރަން މަޖުބޫރުވީ ދެހައަހަރު ވަންދެން ސުލްހަވެރިކަމާއެކު މަޝްވަރާކުރުމަށްފަހު ހައްލެއް ނުލިބުމުން ކަމަށް ދިޔާނާ ވިދާޅުވިއެވެ.\nފުލުހަށް ހުށައަޅާފައިވާ ފާރިސްގެ މައްސަލައާއި ގުޅިގެން އެއިދާރާއަށް ހާޒިރުވުމަށް ޗިޓު ލިބުނު. ދެއަހަރަށްވުރެ ގިނަ ދުވަހު މަޑުން ހުރެވިއްޖެ. ހުރިހާ ޕާޓީއެއްވެގެން އެ މައްސަލަ ސުލްހަވެރިކަމާއި އެކު ހައްލުކުރުމަށް ބުނެވިއްޖެ.އެކަމަކު ރައިށް މައުމޫން އާއި ފާރިސް ދަނީ އެކަން ތަކުރާރުކޮށް ދޮގުކުރަމުން. އެހެންވެ އަޅުގަނޑު ޖެހުނީ ގާނޫނީ އިމުގެ ތެރެއަށް މައްސަލަ ގެންނަން" ދިޔާނާ ކުރެއްވި ޓްވީޓްގައި ވިދާޅުވިއެވެ.\nI’ve received police summons to record my statement in the case I lodged against Faris. For more than two years I’ve remained silent, urging all parties to resolve amicably. But as both RM & Faris continue to deny and I become implicated, I’ve no choice but to turn to the system.\n— Dhiyana 🎈?🌹 (@dhiyanasaid) January 29, 2021\nދިޔާނާ ވިދާޅުވި ގޮތުގައި ރައީސް މައުމޫނާއި ފާރިޝް ދަނީ އެފައިސާ ނަގާފައި ނުވާކަމަށް ބުނެ އެކަން ދޮގުކުރަމުންނެވެ. ނަމަވެސް ޖާބިރުގެ އަތްޕުޅުން ދަރަންޏަށް 29 މިލިއަން ރުފިޔާ ރައީސް މައުމޫން ނަގާފައިވާކަން ފާހަގަކުރައްވަމުން ދިޔާނާ ވިދާޅުވީ އޭގެ ތެރެއިން 24 މިލިއަން ރުފިޔާ ރައީސް މައުމޫންގެ ވިދާޅުވުމަށް ދަރިކަލުން ފާރިސް މައުމޫނާއި ހަވާލުކުރެއްވި ކަމަށެވެ. ދިޔާނާ މިފަދައިން ވިދާޅުވެފައި ވަނީ ޕޮލިސް ކޮމިޝަނަރު މުހައްމަދު ހަމީދަށް ފޮނުވި ސިޓީއެއްގައެވެ.\nދިޔާނާ ވިދާޅުވީ، އިންސާފުވެރި ތަހްގީގަކުން އެފައިސާ ލިބުނު ފަރާތެއް ގާއިމު ނުކުރެވޭހާ ހިނދަކު މި ހިޔާނާތް ރައްދު ވަނީ ފާރިސްއަށް ކަމަށެވެ. އަދި އެ ފައިސާގެ ރަހުނުގެ ގޮތުގައި މައުމޫންގެ ގެކޮޅު، މއ. ކިނބިގަސްދޮށުގޭ ރަޖިސްޓްރީ ބާއްވައިގެން ވިޔަސް ފައިސާ ދެއްވުމަށް ރައީސް މައުމޫން އެދިވަޑައިގެންނެވި ނަމަވެސް، އެ ރަޖިސްޓްރީ ކޮންމެހެން ބާއްވަން ބޭނުން ނުވާކަމަށާއި ރައީސް މައުމޫނުގެ ބަސްފުޅު ގެރެންޓީއެއްގެ ގޮތުގައި ފުދޭ ކަމަށް ޖާބިރު ވިދާޅުވެފައިވާ ކަމަށް އެ ސިޓީގައި ފާހަގަކޮށްފައިވެއެވެ.\nޖެނުއަރީ 30, 2021 16:51\nދިޔާނާ ތިހެއްދެވީ ރަނގަޅަށް. މައުމޫނު ގެ ޢާއިލާ އިން ދެކެނީ ވެރިކަމަކީ އެމީހުންގެ ވާރުތަ މުދާ ބޮނޑިއެއް ކަމަށް.\nޖެނުއަރީ 30, 2021 17:59\nމިމީހުން އެންމެން ވެގެން ރައީސް ޔާމީންގެ ވެ ރިކަން ބަދަލުކުރުމަށް ފައިސާ ދިނީ. މައުމޫނަށް ނުވަތަ ފާ ރިޝް އަށް ދިން ފައިސާއެއް ނަމަ ހު ރި ހާ ޕާޓީތައް އެކުވެގެން މައްސަލަ ހައްލުކުޜާ ވާހަކައެއް ނުދެއްކީސް. ޖާބިޜު އަށް ބޯކިބަލުން އެއްވެސް މިންވަ ރެއް ހިންނަވަ ރޭ ނުދިނީމަ މައްސަލަ ފެންމަތިވީ. ވ.ވެދުން.\nޖެނުއަރީ 30, 2021 18:14\nފުރަތަމަ ތިޔަ ލާރި ދިންކަން ސާބިތުކުރަން ހެކި ހުށަހަޅަންވީ އެއްނު؟


Dhiraagu in roadhamaha gulhigen haasa offer thakeh tha'aaraf koffi\nދިރާގުން ރަމަޟާން މަހާ ގުޅިގެން ޚާއްސަ އޮފަރ ތަކެއް ތައާރަފުކޮށްފި\nމިއަހަރުގެ ރަމަޟާން މަސް މުސްލިމް އުންމަތާ ކުރިމަތލާން ޖެހުނީ ކޮވިޑް19ގެ ބަލިމަޑުކަމުގެ ތެރޭގައިއެވެ. މި ބަލިމަޑުކަމުގެ ސަބަބުން ދުނިޔޭގެ ހުރިހާ ހިސާބުތަކެއްގައި ދިރިއުޅޭ މުސްލިމުންގެ ދިރިއުޅުމަށްވެސް މިވަނީ ބޮޑެތި ބަދަލު ތަކެއް ގެންނަން ޖެހިފައިއެވެ. އެގޮތުން، ދިވެހި ރާއްޖޭގައިވެސް މިވަނީ، މި ބަލި އިތުރަށް ފެތުރުނަ ނުދިނުމުގެ ގޮތުން މިސްކިތްތައްވެސް ވަނީ ބަންދުކޮށްފައިއެވެ.\nމި ރަމަޟާން މަހު އެހެން އަހަރުތަކާ ހިލާފަށް ނަމާދު ކުރުމާ، އަޅުކަން ކުރުމާއި ރޯދަ ވީއްލަން ޖެހިފައި މިވަނީ ގޭގައިއެވެ. އަދި އާއިލާއާ ރައްޓެހިންގެ ހާލުބަލާ، ގުޅުންބަދަހި ކުރަން ޖެހިފައިމިވަނީ އިންޓަނެޓްގެ ޒަރިއްޔާއިން ސޯޝަލް މީޑިއާ ނުވަތަ މީސް މީޑިއާ މެދުވެރިކޮށެވެ.\nމި ފަދަ ދަތި އުނދަގޫ ދުވަސްވަރެއްގައި ދިރާގުގެ ކަސްޓަމަރުންނަށް ލުއި ފަސޭހަކޮށްދިނުމުގެ ގޮތުން ތަފާތު ގިނަ އޮފަރ ތަކެއް ދިރާގުން ވަނީ ތަޢާރަފްކޮށްފައިއެވެ.\nދިރާގު މޯބައިލް ޕޯސްޓްޕެއިޑް\nދިރިއުޅުމަށް މި ގެންނަން ޖެހިފައިވާ ބަދަލުތަކުގެ ސަބަބުން، ކުރިއަށް ވުރެވެސް ބޮޑަށް ސޯޝަލްމީޑިއާގެ ބޭނުން ވަނީ އިތުރު ވެފައިއެވެ. އެގޮތުން، ދިރާގު މޯބައިލް ޕޯސްޕެއިޑް ހުރިހާ ކަސްޓަމަރުންށް އިތުރު ސޯޝަލް މީޑިއާ ޑޭޓާ ލިބިގެންދާ ޕްރޮމޯޝަންގެ މުއްދަތުވަނީ މެއި މަހުގެ ނިޔަލަށް އިތުރު ކުރަން ނިންމާފައިއެވެ. މިހާރު ކުރިއަށް މިދާ ޕްރޮމޯޝަންގައި އިތުރު 10 ޖީބީ އާ ހަމަޔަށް ލިބިގެންދާނެއެވެ.\nއެގޮތުން، ދިރާގު ޕޯސްޑްޕެއިށް 350،550 އަދި 750 ގެންގުޅުއްވާ ކަސްޓަމަރުންނަށް އިތުރު 2ޖީބީ ލިބިގެން ދާއިރު، ޕޯސްޑްޕެއިޑް 1000 އަށް އިތުރު 5ޖީބީ އަދި ޕޯސްޑްޕެއިޑް 1700 އަށް 10 އިތުރު 10 ޖީބީގެ ސޯޝަލް މީޑިއާ ޑޭޓާ ލިބިގެން ދާނެއެވެ.\nދިރާގު މޮބައިލް ޕްރީޕެއިޑް\nމި ރަމަޟާންމަހު ދިރާގު ޕްރީޕެއިޑް ކަސްޓަމަރުންނަށް ޑޭޓާ ބޭނުންކުރުމުގައި އިތުރު ލުއފަސޭހައެއް ފޯރުކޮށްދިނުމުގެ ގޮތުން، އެންމެ 75 ރުފިޔާއަށް 3ޖީބީގެ ޑޭޓާ ލިބިގެންދާ ޑޭޓާ ޕެކެއް ވަނީ ތަޢާރަފުކޮށްފައިއެވެ. މި ޑޭޓާގެ މުއްދަތަކީ އެކްޓިވޭޓް ކުރާ ވަގުތުން ފެށިގެން7ދުވަސް ވަންދެނެވެ. މިގޮތުން، ކަސްޓަމަރުންނަށް މި ޑޭޓާ ބޭނުންކުރުމަށް އިތުރު ލުއި އަދި ފަސޭހަކަން ލިބިގެންދާނެއެވެ. މި އޮފަރ ކުރިއަށް ދާނީ މެއި މަހުގެ ނިޔަލަށެވެ.\nދިރާގު ޕޭ މެދުވެރިކޮށް ފަސޭހަކަމާއެކު ފިތުރު ޒަކާތް ދެއްކުން\nމާލެ ސިޓީ ލޮކްޑައުން ހާލުތުގައި ވުމުގެ ސަބަބުން ޕިތުރު ޒަކާތް ދެއްކުމަށް ޑިޖިޓަލް ވަސީލަތްތައް ވަނީ ކުރިއަށްވުރެ ބޮޑަށް މުހިންމުވެފައިއެވެ. އެހެން އަހަރު ތަކޭ އެއްފަދއިން މިއަހަރުވެސް ދިރާގު ހުރިހާ ކަސްޓަމަރުންނަށް ފަސޭހަކަމާއެކު ދިރާގު ޕޭ ގެ ޚިދުމަތް މެދުވެރިކޮށް ފިތުރު ޒަކާތް ދެއްކޭނެއެވެ. ފިތުރު ޒަކާތް ދެއްކުމަށް https://www.dhiraagu.com.mv/ocs/service_zakath.aspx\nމީގެ އިތުރުން، ދިރާގު ޕްރިޕެއިޑް ކަސްޓަމަރުންނަށް އެހެން އަހަރުތަކެކޭ އެއްފަދައިން އެސްއެމްއެސް މެދުވެރިކޮށް ޒަކާތް ދެއްކޭނެ މަގު ވަނީ ދިރާގުން ފަހިކޮށްދީފައިއެވެ. އެސް.އެމް.އެސް. މެދުވެރިކޯށް ފިތުރު ޒަކާތް ދެއްކުމަށް ގުޅަން ޖެހެނީ *454*5# އަށެވެ.\nކޮވިޑް19 އާ ގުޅިގެން ކަސްޓަމަރުންނަށް ލުއި ފަސޭހަ ފޯރުކޮށްދިނުމުގެ ގޮތުން ދިރާގުން ދަނީ މާރިޗް މަހުން ފެށިގެން އިތުރު ޑޭޓާ އަދި ޑިސްކައުންޓް ދިރާގު މޯބައިލް އަދި ފިކްސްޑް ބްރޯޑްބޭންޑް ކަސްޓަމަރުންނަށް ފޯރުކޮށްދެމުންނެވެ. އަދި މި ޑިސްކައުންޓްތަކާއި އިތުރު ޑޭޓާ މެއި މަހުގެ ނިޔަލަށް ދޭންވަނީ ނިންމާފައިއެވެ.\nދިރާގުން ދަނީ ކޮވިޑް-19 އާ ގުޅިގެން ގައުމުގެ ހާލަތަށް ދިމާވާ ކަންތައްތައް ވަރަށް ގާތުން ބަލައި، މި ދަނޑިވަޅުގައި ކަސްޓަމަރުންނަށް އިތުރު ލުއިފަސޭހަތައް ފޯރުކޮށްދެވޭނެ ގޮތްތައް ބަލަމުންނެވެ. ކޮވިޑް-19 އާ ގުޅިގެން ދިރާގުން ކުރަމުންދާ ކަންތައްތަކުގެ އިތުރު މައުލޫމާތު ހޯދުމަށް https://www.dhiraagu.com.mv/supporting_our_community.aspx\nދިރާގުގެ އުންމީދަކީ ދިރާގު ފޯރުކޮށްދޭ ޑިޖިޓަލް ޚިދުމަތްތަކުން ކަސްޓަމަރުންގެ ދިރިއުޅުމަށް ފާގަތިކަން ގެނެސްދުމުމެވެ.


1 Mega Vote Ge Generator Setaa Eku Karantuge Haalathu Rangalhu Vegen Dhaane — Ihavandhoo.com\n1 މެގަވޯޓްގެ ޖަނަރޭޓަރާއެކު ކަރަންޓުގެ ހާލަތު ރަނގަޅު ވެގެންދާނެ: ފެނަކަ\n30 ސެޕްޓެމްބަރު 20200ޢަބުދުﷲ ޙަމީދު\nހއ. އިހަވަންދޫއަށް ގެނެވުނު 1 މެގަ ވޯޓުގެ ޖަނަރޭޓަރާއެކު ކަރަންޓު ހާލަތު ސްޓޭބަލް ވެގެން ދާނެ ކަމަށް ފެނަކަ އިހަވަންދޫ ބުރާންޗުގެ ޑެޕިއުޓީ މެނޭޖަރ އަލްފާޟިލް މުޙައްމަދު ސަމީރު ވިދާޅުވެއްޖެއެވެ.\nމިނޫހަށް މައުލޫމާތު ދެއްވަމުން ސަމީރު ވިދާޅުވީ މިފަހަރު މިގެނެވުނު ޖަނަރޭޓަރ ސެޓަކީ ކަރަންޓްގެ ހާލަތު ރަނގަޅު ކުރުމުގެ ގޮތުން ގެނެވުނު ޖަނަރޭޓަރެއް ކަމަށެވެ.\nއިއްޔަ މިގެނެވުނު 1 މެގަވޯޓްގެ ޖަނަރޭޓަރ ސެޓާއެކު ވޭތުވެދިޔަ2އަހަރުތެރޭ ޖުމުލަ3ޖަނަރޭޓަރ ސެޓް އިހަވަންދޫއަށް ގެނެވިފައިވާ ކަމަށް ސަމީރު ވިދާޅުވިއެވެ. އަދި އަލަށް މިގެނެވުނު ޖަނަރޭޓަރ ސެޓަކީ ހއ.އަތޮޅުގެ ރަށަކަށް ގެނެވުނު އެންމެބޮޑު ޖަނަރޭޓަރ ސެޓެވެ.\nއަލަށް ގެނަ ޖަނަރޭޓަރ ސެޓު އިންސްޓޯލް ކުރުމަށް ބޭނުންވާ އެހެނިހެން ސާމާނުތައްވެސް ލިބިފައިވާ ކަމަށާއި މި ޖަނަރޭޓަރ ސެޓު އިންސްޓޯލް ކުރުމަށް ހަމަޖެހިފައިވަނީ އިންޖީނުގޭގައި މިހާރު ހަދަމުންދާ އައު އިމާރާތުގައި ކަމަށް ސަމީރު ވިދާޅުވިއެވެ. ސަމީރު ވިދާޅުވީ އައު އިމާރާތުގެ 95 އިންސައްތައަށްވުރެ ބޮޑު މަސައްކަތް ނިމިފައިވާ ކަމަށެވެ.\nއިއްޔަ އިހަވަންދޫއަށް ގެނަ ޖަނަރޭޓަރ ސެޓު ރަށަށް ބާލާފައިވާއިރު މިވަގުތު ފެނަކައިން ދަނީ ޖަނަރޭޓަރ ސެޓު ފެނަކަ އިމާރާތަށް ގަނައުމުގެ މަސައްކަތް ކުރަމުންނެވެ. މި ޖަނަރޭޓަރ ސެޓު އުފުލި އުލަނދު ފަރަށް އެރުމުގެ ސަބަބުން ޖަނަރޭޓަރ ތަކަށް ލޮނުގެ އަސަރު ކޮށްފައިވާނެ ކަމަށް މީގެ ކުރިން މީސްމީޑިއާގައި ވާހަކަ ދެކެވިފައި ވެއެވެ. މިކަމާ ގުޅިގެން ސަމީރު ވިދާޅުވީ، އެންމެ ފުރަތަމަވެސް އެބޭފުޅުން އެކަން ޗެކު ކުރައްވާފައިވާ ކަމަށެވެ. "އިރާދަކުރިއްވިއްޔާ ޖަނަރޭޓަރަށް ލޮނުގެ އަސަރެއް ކޮށްފައެއް ނެތް" ސަމީރު ވިދާޅުވިއެވެ.\nމިޖަނަރޭޓަރުން ޚިދުމަތް ދޭން ފެށުމުން ޕަވަރ ޖެނެރޭޝަންގެ ބައި ސްޓޭބަލް ވެގެންދާނެ ކަން ފާހަގަ ކުރައްވާ، ސަމީރު ވިދާޅުވީ އިހަވަންދޫގެ ކޭބަލް ނެޓުވޯކު އަޕްގުރޭޑު ކުރުން މިއަންނަ އަހަރަށް ޕުލޭން ކުރެވި، ސާވޭ ނިންމާފައިވާ ކަމަށެވެ. މިހާރު ކަރަންޓުގެ ހިދުމަތް ދެމުންދާ އެލްވީ (ލޯ ވޯލްޓޭޖު) ކޭބަލް ތައް އެޗްވީ (ހައި ވޯލްޓޭޖް) ކޭބަލް އަށް ބަދަލުކޮށް ވޯލްޓޭޖު ޑްރޮޕުވުމުގެ މައްސަލަ ތަކަށް ހައްލުހޯދާ ރަށުގެ އެކިހިސާބުގައި ބަހައްޓަންޖެހޭ ޓުރާންސްފޯމަރ ތައް ބެހެއްޓިގެން ދާނެ ކަމަށް ސަމީރު ވިދާޅުވިއެވެ.\nފެނަކަ ކޯޕަރެޝަނުން އިހަވަންދޫގައި ފޯރުކޮށްދެމުންދާ ހިދުމަތްތައް ތަރައްޤީކޮށް ރަނގަޅުކުރުމަށް މި އަހަރުތެރޭ ވަރަށް ގިނަ މަސައްކަތްތަކެއް ދަނީ ކުރަމުންނެވެ. މި ގޮތުން އިންޖީނުގެ ބޮޑު ކުރުމުގެ މަސައްކަތާއި، 150،000 ލީޓަރުގެ ތެޔޮ ތާނގީއެއް ހެދުމުގެ މަސައްކަތާއި، ވޯލްޓޭޖް ދައްވާ މައްސަލައަށް ހައްލެއް ހޯދުމުގެ ގޮތުން ރަށުގެ އެކި ސަރަހައްދުތަކުގައި ޓުރާންސް ފޯމަރު ބެހެއްޓުމުގެ މަސައްކަތްވެސް ދަނީ ކުރަމުންނެވެ. އަދި ރަށުގެ ސުކޫލަށް ދިމާވެފައިވާ ކަރަންޓްގެ މައްސަލަ ހައްލުކުރުމުގެ ގޮތުން އިންޖީނުގެއިން ސުކޫލަށް ވަކި ފީޑަރެއް އެޅުމަށްފަހު ކަރަންޓް ދިނުމަށް މިހާރު ދަނީ ތައްޔާރުވަމުންނެވެ.


Morocco Aai Ehvarukoh Spain Dhevana Burah - Vaguthu\nމޮރޮކޯއާ އެއްވަރުކޮށް ސްޕެއިން ދެވަނަ ބުރަށް\nމެޗަށްފަހު ސްޕެއިންގެ ކުޅުންތެރިން - ފޮޓޯ: އޭއެފްޕީ\nފަހު ވަގުތު މޮރޮކޯއާ 2-2 އިން އެއްވަރުކޮށް ވޯލްޑް ކަޕްގެ ދެވަނަ ބުރަށް ސްޕެއިން ދަތުރުކޮށްފިއެވެ.\nމިރޭގެ މެޗު އެއްވަރުވުމުން ސްޕެއިން ގްރޫޕް ސްޓޭޖު ނިންމާލީ ފަސް ޕޮއިންޓާއެކު ގްރޫޕްގެ އެއްވަނައިގައި އޮވެއެވެ. މި ގްރޫޕްގެ ދެވަނަ ހޯދި ޕޯޗުގަލް އަށް އަށް ވެސް ހަމަ މި އަދަދަށް ޕޮއިންޓު ލިބިފައިވާއިރު ސްޕެއިން އަށް ގްރޫޕްގެ އެއްވަނަ ލިބުނީ ގޯލުގެ ތަފާތުންނެވެ. ގްރޫޕްގެ ތިންވަނަ ހަތަރު ޕޮއިންޓާއެކު އީރާން އަށް ލިބުނުއިރު ގްރޫޕްގެ ފުލަށްދިޔަ މޮރޮކޯ އަށް ލިބުނީ އެންމެ ޕޮއިންޓެކެވެ.\nމޮރޮކޯގެ ފަރާތުން ރަނގަޅު ކުޅުމެއް މި މެޗުގައި ފެނިގެން ގޮސްފައިވާއިރު މެޗުގެ ފުރަތަމަ ގޯލު ކާމިޔާބުކޮށް ލީޑު ނެގީ ވެސް އެޓީމުންނެވެ. ސްޕެއިންގެ މެދުތެރެއާއި ޑިފެންސްލައިނަށް ހެދުނު ގޯހެއްގެ ފައިދާ ނަގައި މި ގޯލު މެޗުގެ 14 ވަނަ މިނެޓްގައި ކާމިޔާބުކޮށްދިނީ ހާލީދް ބޫތާލިބްއެވެ.\nގޯލަށްފަހު ބޫތާލިބް އުފާފާޅުކުރަނީ - ފޮޓޯ: އޭއެފްޕީ\nނަމަވެސް އޭގެ ފަސް މިނެޓްފަހުން ސްޕެއިން އިން ވަނީ ނަތީޖާ އެއްވަރުކޮށްފައެވެ. އިނިއެސްޓާ ދިން ޕާހަކުން މި ގޯލު ސްޕެއިން އަށް ކާމިޔާބުކޮށްދިނީ އިސްކޯއެވެ.\nފުރަތަމަ ހާފް ނިމުމުގެ ކުރިން ލީޑު ނަގަން ދެ ޓީމަށްވެސް ރަނގަޅު ފުރުސަތުތަކެއް ވަނީ ލިބިގެން ގޮސްފައެވެ. އެގޮތުން ސްޕެއިންގެ ޕެނަލްޓީއޭރިއާ ތެރެއަށް ފުދޭވަރަކަށް ހުހަށް ވަނުމަށްފަހު މޮރޮކޯގެ ހާލިދު ފޮނުވާލި ހަމަލާ ސްޕެއިންގެ ކީޕަރު ޑެހެޔާ ދިފާއުކުރިއިރު މޮރޮކޯގެ ޕެނަލްޓީއޭރިއާ ތެރޭ މުޅިން ހުހަށް ހުރެ ސްޕެއިންގެ ސާޖިއޯ ބުސްކެޓްސް ބޮލުން ފޮނުވާލި ހަމަލާ ދިޔައި ގޯލުގެ ދަނޑިމަތިން ބޭރަށެވެ.\nދެ ޓީމުވެސް އެއްވަރެއްގައި އޮވެ ފުރަތަމަ ހާފް ނިމުނުއިރު ދެވަނަ ހާފްގެ ކުރީކޮޅު މޮރޮކޯގެ އަމްރަބާތް ވަނީ ސްޕެއިންގެ ގޯލަށް ވަރަށް ނުރައްކާތެރި ހަމަލާއެއް ފޮނުވާލާފައެވެ. އެގޮތުން ސްޕެއިންގެ ޕެނަލްޓީއޭރިއާގެ ބޭރުގައި ހުރެ އޭނާ ފޮނުވާލި ހަމަލާ އަމާޒުވީ ގޯލުގެ ދަނޑި އަށެވެ. މީގެއިތުރުން މެޗުގެ 62 ވަނަ މިނެޓްގައި އިސްކޯ ވެސް ވަނީ ބޮލުން މޮރޮކޯގެ ގޯލަށް ހަމަލާއެއް ފޮނުވާލިއިރު އެ ހަމަލާ ގޯލުގެ ހުރަސް ރޮގުމަތިން ދިފާއުކުރީ މޮރޮކޯގެ ޑިފެންޑަރެކެވެ.\nސްޕެއިންގެ ފުރަތަމަ ގޯލު އިސްކޯ ކާމިޔާބުކޮށްދެނީ - ފޮޓޯ: އޭއެފްޕީ\nދެ ޓީމުވެސް އެއްވަރެއްގައި އޮވެ މެޗު ނިމެންދަނިކޮށް މެޗުގެ 81 ވަނަ މިނެޓްގައި މޮރޮކޯ އިން ވަނީ ދެވަނަ ފަހަރަށް ލީޑު ނަގާފައެވެ. މި ގޯލު މޮރޮކޯ އަށް ކާމިޔާބުކޮށްދިނީ ޔޫސުފް އަން ނެސޭރީ ކަމަށްވާއިރު އޭނާ މި ގޯލު ކާމިޔާބުކުރީ ބޮލުން ފޮނުވާލި ހަމަލާއަކުންނެވެ. ނަމަވެސް މެޗުގެ އިތުރުވަގުތުގެ ތެރޭގައި އިއާގޯ އަސްޕާސް ވަނީ ސްޕެއިން އަށް ނަތީޖާ އެއްވަރުކޮށްދީ މި މެޗުން އެޓީމު ބަލިނުވެ ސަލާމަތްކޮށްދީފައެވެ.\nމި މެޗު އެއްވަރުކޮށް ސްޕެއިން ދެވަނަ ބުރަށް ދަތުރުކުރިއިރު، ދެވަނަ ބުރުގައި އެޓީމު ބައްދަލުކުރާނީ ގްރޫޕް އޭގެ ދެވަނަ ހޯދި ރަޝިޔާއާއެވެ. އެ މެޗު އޮންނާނީ އަންނަ މަހުގެ އެއްވަނަ ދުވަހުއެވެ.\nމިރޭގެ މެޗު އެއްވަރުވިއިރު މިއީ 1982 ވަނަ އަހަރަށްފަހު ވޯލްޑް ކަޕްގެ ގްރޫޕް ސްޓޭޖުގެ ފަހު މެޗުން ސްޕެއިން އަށް މޮޅު ނުވެވުނު ފުރަތަމަ ފަހަރެވެ. އަނެއްކޮޅުން މިއީ 2006 ވަނަ އަހަރަށްފަހު މެޗަކުން ބަލިނުވެ ސްޕެއިން އިން ގްރޫޕް ސްޓޭޖު ނިންމާލި ފުރަތަމަ ފަހަރުވެސް މެއެވެ.


4,000 housing unit November gai alhan fashaane: Raees | Mihaaru\nރައީސް މިއަދު ނޫސްވެރިންނާ ވާހަކަފުޅު ދައްކަވަނީ: ބޯހިޔާވަހިކަމުގެ މައްސަލަތަކަށް މި ސަރުކާރުން ހައްލު ހޯއްދަވައި ދެއްވާނެ ކަމަށް ވިދާޅުވި. --ފޮޓޯ/ރައީސް އޮފީސް\n4،000 ހައުސިން ޔުނިޓް ނޮވެމްބަރުގައި އަޅަން ފަށާނެ: ރައީސް\n19 ސެޕްޓެމްބަރ 2019 - 23:05 20 comments\nސޯޝަލް ހައުސިންގެ ގޮތުގައި މާލެ ސަރަހައްދުގައި 4،200 ހައުސިން ޔުނިޓް އަަޅަން ވަނީ ނިންމައިފަ އެވެ. އަތޮޅުތަކުގައި އިމާރާތް ކުރަނީ 5،000 ހައުސިން ޔުނިޓެވެ.\nރައީސް އޮފީހުގައި ބޭއްވި ނޫސްވެރިންގެ ބައްދަލުވުމުގައި، ބޯހިޔާވަހިކަމުގެ ބޮޑު މަޝްރޫއެއް އެންމެ އަވަހަށް ފަށާނީ ކޮން އިރަކުތޯ "މިހާރު" އިން ދެންނެވުމުން ރައީސް ވިދާޅުވީ ލަހެއް ނުވެ އަމަލީ މަސައްކަތް ފެންނާނެ ކަމަށެވެ.\n"ހިޔާ ޕްރޮޖެކްޓް" ގެ ދަށުން ހުޅުމާލޭގެ ދެވަނަ ފިޔަވަހީގައި ބިނާކުރި 7000 ފްލެޓް ހިމެނޭ ޓަވަރުތަކެއްގެ ކައިރިން އިމާރާތްކުރުމުގެ މަސައްކަތުގައި އުޅޭ މީހަކު ހިނގާފައިދަނީ.---ފޮޓޯ: ހުސައިން ވަހީދު/މިހާރު\nއެމަނިކުފާނު ވިދާޅުވި ގޮތުގައި ރަށްރަށުގައި މިހާރު ވެސް ބައެއް މަޝްރޫއުތައް ކުރިއަށް އެބަދެ އެވެ. ބޯހިޔާވަހިކަން ބޭނުން ވަނީ މާލެ އަށް އެކަނި ނޫން ކަން ފާހަގަކުރައްވައި ރައީސް ވިދާޅުވީ ހދ. ނޮޅިވަރަންފަރާއި ތ. ތިމަރަފުށީގައި މަސައްކަތް ފަށާފައިވާ ކަމަށެވެ.\nބޯހިޔާވަހިކަމުގެ މަޝްރޫއުގެ ތަފްސީލް:\n- ލ. ފޮނަދޫގައި 50 ހައުސިން ޔުނިޓް\n- ގދ. މަޑަވެލީގައި 22 ޔުނިޓް\n- ގދ. ހޯޑެއްދޫގައި 40 ޔުނިޓް\n- ފުވައްމުލަކުގައި 200 ޔުނިޓް\n- ސ. ހުޅުމީދޫގައި 48 ޔުނިޓް\n- ގދ. ގައްދޫގައި 50 ޔުނިޓް\n- ސ. ހިތަދޫގައި 264 ޔުނިޓް\n- ގއ. ވިލިނގިލީގައި 52 ޔުނިޓް\nމި މަޝްރޫއުތައް ކުރިއަށް ގެންދިއުމުގެ އިތުރުން ރަށްރަށުގައި ނުހެދި ހުރި ގޯތިތައް ހެދުމަށް ފައިސާ ދޫކުރުމުގެ މަސައްކަތް ކުރިއަށް އެބަދާ ކަމަށް ރައީސް ވިދާޅުވި އެވެ.\nކުރީގެ ސަރުކާރުން ހުޅުމާލޭގައި އިމާރާތްކޮށްފައިވާ 6،860 ހައުސިން ޔުނިޓް ހެޔޮ އަގުގައި ދޫކުރަން ކަމާބެހޭ ފަރާތްތަކާ އެކު މަޝްވަރާ ކުރަމުން އަންނަ ކަން ރައީސް ފާހަގަކުރެއްވި އެވެ. ވިސްނުންފުޅަކީ، ރައީސް ވިދާޅުވި ގޮތުގައި، 7،000ރ. އަށް ވުރެން ބޮޑު ނުވާނެ ގޮތަކަށް އެ ފްލެޓްތައް ދޫކުރުމެވެ.\n"މުއްދަތު އިތުރުކޮށްގެން ނަމަވެސް ރައްޔިތުންނަށް އެ އަގުގައި ދެވޭނެ ގޮތެއް ހޯއްދަވައި ދެއްވަން އަޅުގަނޑުމެން ވާނީ އެޗްޑީސީގައި އެދިފައި،" ރައީސް ވިދާޅުވި އެވެ.\nއިތުރު ލިޔުންތައް ރައީސް އިބްރާހިމް މުހައްމަދު ސޯލިހް ސަރުކާރު ހިޔާ މަޝްރޫއު ހައުސިން މިނިސްޓްރީ ހައުސިން ޔުނިޓް ބޯހިޔާވަހިކަން


OS medical in "Heart Safe Maldives" ge namugai campaign eh | Mihaaru\nހިތަށް ދިމާވާ މައްސަލަތައް ދެނެގަންނަން ދަސްކޮށްދޭ ކެމްޕޭނެއް އޯއެސް މެޑިކަލް އިން ހިންގަނީ\n07 އޮކްޓޯބަރ 2019 - 13:12\nކުއްލިއަކަށް ދިމާވާ ހިތުގެ މައްސަލަތައް ދެނެގަންނާނެ ގޮތް ދަސްކޮށްދޭން އޯއެސް މެޑިކަލް އިން "ހާޓް ސޭވް މޯލްޑިވްސް" ގެ ނަމުގައި ކެމްޕެއިނެއް ފަށައިފި އެވެ.\nހޮޓެލް އޭޝިއާ އެގްޒިބިޝަނަށް ހާއްސަކޮށް އޯއެސް މެޑިކަލް ސެންޓަރުން ހިންގާ މި ކެމްޕެއިނުގައި ކުރިއަށް ގެންދާ ވޯކްޝޮޕްތަކުގައި، ގެނބިގެން ހިތް ހުއްޓޭ ހާލަތްތަކުގައި އަމަލުކުރާނެ ގޮތްތަކާއި ހާސްވެގެން ހިތަށް ދިމާވާ މައްސަލަތައް ދެނެގަނެ އަމަލުކުރާނެ ގޮތް ކިޔައިދޭނެ ކަމަށް އޯއެސް މެޑިކަލް އިން ބުންޏެވެ.\nއޯއެސް މެޑިކަލް އިން ބުނީ އާންމުން މިފަދަ ކަންކަމަށް ހޭލުންތެރި ކުރުމުން، ކުއްލި ހާލަތްތަކުގައި މީހުންގެ ފުރާނަ ސަލާމަތްކުރެވުމުގެ ފުރުސަތު ބޮޑުވާނެ ކަމަށެވެ. މި ކެމްޕެއިނުގައި ރާއްޖޭގެ ޓޫރިޒަމް ދާއިރާ އަށް ހާއްސަ ވޯކްޝޮޕްތައް ވެސް ހިންގާނެ އެވެ.\nއޯއެސް މެޑިކަލް އިން ވަނީ ހިތަށް ދިމާވާ މައްސަލަތައް ދެނެގަންނާނެ ގޮތް ދަސްކޮށްދޭން ވޯކްޝޮޕްތަކެއް ހިންގަން ނިންމާފައި\nތަފާސް ހިސާބުތަކުން ދައްކާ ގޮތުން އަހަރެއްގެ މައްޗަށް ގާތްގަނޑަކަށް 30 މީހަކު ގެނބިގެން މަރުވެ އެވެ. އެހެންވެ، ގެނބޭ މީހުން ނެގުމަށް ފަހު ދެން ކަންތައް ކުރަންޖެހޭ ގޮތް ވެސް ކިޔައިދޭނެ އެވެ. އެގްޒިބިޝަނަށް ދާ މީހުންނަށް ވެސް މިކަމާ ގުޅޭ މައުލޫމާތު ދިނުމަށް ހަމަޖެހިފައިވެ އެވެ. އެގޮތުން ހެނދުނު 11:00 އިން މެންދުރު ފަހު 1:00 އަށް ދަރުބާރުގޭގައި މިކަމާ ގުޅޭ މައުލޫމާތު ދޭނެ އެވެ.\nމި ވޯކްޝޮޕްތަކުގައި ބޭނުންކުރާ "ޒޯލްސް ހާޓް ޝޮކް މެޝިން" އަކީ މެޑްޓެކް އިން ރާއްޖެ އެތެރެކުރާ މެޝިނެކެވެ. އެމެރިކާގެ މި އުފެއްދުމަކީ އެމަޖެންސީ ހާލަތްތަކުގައި ބޭނުންކުރާ، މަގުބޫލު ބްރޭންޑެކެވެ.\nދާދި ފަހުން ހުޅުވި އޯއެސް މެޑިކަލް ސެންޓަ ކްލިނިކުގައި ރާއްޖޭގެ މަޝްހޫރު ވަރަށް ގިނަ ޑޮކްޓަރުން ހިދުމަތްދެ އެވެ.\nއިތުރު ލިޔުންތައް ހޮޓެލް އޭޝިއާ އެގްޒިބިޝަން ވިޔަފާރި ޕްރޮމޯޝަން


Mayor Shifa ge mahchah dhauvaa kura fonuvaifi\nމާލެ ސިޓީ މޭޔަރު ޝިފާ މުހައްމަދު\nމާލޭ ސިޓީގެ މޭޔަރު ޝިފާ މުހައްމަދުގެ މައްޗަށް ދައުވާ ކޮށްދިނުމަށް އެދި އޭސީސީން ޕީޖީ އޮފީހަށް ފޮނުވައިފި އެވެ. ޝިފާގެ މައްޗަށް ދައުވާ ކުރަން ފޮނުވާފައި ވަނީ މާލޭ ލޮނުޒިޔާރާތްކޮޅު އަޑި ޕާކުގެ ސަރަހައްދުގައި މާލޭ ސިޓީ ކައުންސިލުން ތަރައްގީ ކޮށްފައިވާ ޕާކްގެ މައްސަލައަކާއި ގުޅިގެންނެވެ.\nއޭސީސީން އެދިފައިވަނީ ސިފާގެ މައްޗަށް ކޮރަޕްޝަންގެ އަމަލެއް ހިންގުމުގެ ދައުވާ އުފުލާ ދިނުމަށެވެ. އޭސީސީން ބުނީ މާލޭ ލޮނުޒިޔާރަތްކޮޅު ސަރަހައްދުގައި ޕާކު ތަރައްގީ ކުރުމަށް މާލޭ ސިޓީ ކައުންސިލުން ހިންގާފައިވާ މަޝްރޫއުގައި ހިމެނޭ އިމާރާތްތައް ކަމަށްވާ ދެ ފާހާނާބަރި އާއި ތިން ހަޓާއި، ތިން އެންޓްރަންސް ކެނޮޕީ އާއި ލައިފްގާޑް ޓަވަރެއް ރެނޮވޭޓް ކުރުމާއި ގާޑަން ބްރިޖް ހަދައި އިންސްޓޯލް ކުރުންގެ މަސައްކަތްތަކުގެ ތެރެއިން ފާހާނާ ބަރީގެ މަސައްކަތް އަމީން ކޮންސްޓްރަކްޝަނާއި ހަވާލު ކޮށްފައި ވަނީ ލިޔެކިޔުމެއް ވެސް ނެތި އަދި ވާދަވެރި ދެ ފުށްފެންނަ އުސޫލުން ނޫން ކަމަށެވެ. މި މަސައްކަތަށް ތިން ކޯޓޭޝަން ހަމަކޮށް ބިޑް ކޮމިޓީއަށް ހުށަހެޅި ނަމަވެސް އެ ކޮމިޓީއަށާއި ކައުންސިލްގެ މެމްބަރުންނަށް އެންގުމަކާ ނުލައި އެ މަސައްކަތް އަމީން ކޮންސްޓަރަކްޝަނާ ހަވާލު ކޮށްގެން ކުރުވާފައިވާ ކަމަށެވެ.\nއެ އަމަލަކީ އަމިން ކޮންސްޓްރަކްޝަނަށް ނާޖާއިޒު މަންފާއެއް ހޯދައިދިނުމުގެ ނިޔަތުގައި ކޮށްފައިވާ ކަމެއް ކަމަށްވާތީ ޝިފާގެ މައްޗަށް ދައުވާކުރަން ފޮނުވީ ކަމަށް އޭސީސީން ބުންޏެވެ.\nއޭސީސީ މާލޭ ސިޓީ ހިޔާނާތް + މާލޭ ސިޓީ ކައުންސިލް ޝިފާ މުހައްމަދު\nޝިފާގެ ތައުރީފް މުއިއްޒަށް


SunOnline: Zuvaanaa ge haalu annanee rangalhu vamun, ekaku hayyaru koffi\nޒުވާނާގެ ހާލު އަންނަނީ ރަނގަޅުވަމުން، އެކަކު ހައްޔަރު ކޮށްފި\nޢާލިމް އަބްދުއްލަތީފް 30 Aug 2021, 18:28\nއިއްޔެގެ ހެނދުނުގެ ވަގުތެއްގައި ޒަަހަމްކޮށްލި ޒުވާނާ -- ފޮޓޯ/ އާއިލާ\nމިދިޔަ ބުދަ ދުވަހުގެ ހެނދުނު މާލޭގައިި ކަރަށް ވަޅި ޖަހައި ޒަޚަމްކޮށްލި ޒުވާނާގެ ހާލު ރަނގަޅުވަމުން އަންނަ ކަމުގައި އާއިލާއިން ބުނެފިއެވެ.\n"ސަން"އާ ވާހަކަ ދައްކަމުން އެ ޒުވާނާގެ ބޭބެ ބުނީ މިހާރު އެ ޒުވާނާ ހޭ އަރައިފައިވާ ކަމަށާއި މިހާރު ވާހަކަ ވެސް ދައްކާލެވޭ ކަމަށެވެ. ނަމަވެސް އަޑުފޮށި ފަޅައިގެން ގޮސްފައި ހުރުމުން އަޑުގައި ވަރަށް ބޮޑު ތަފާތުކަމެއް ހުންނަ ކަމުގައި އޭނާ ފާހަގަ ކުރިއެވެ.\n"އަޑުފޮށި ފަޅައިގެން ގޮސްފަ ހުރީމަ އަޑު ފާޑަކަށް ޑަބަލް ވެގެން އަންނަނީ. މިހާރު ވެސް އައިސީޔޫގައި އޮތީ." އޭނާ ކިޔައިދިނެވެ.\nމި ހާދިސާއާ ގުޅިގެން "ސަން"އާ ވާހަކަ ދައްކަވަމުން ފުލުހުންގެ މީޑިއާ އޮފިޝަލް ވިދާޅުވީ މި މައްސަލައިގައި 18 އަހަރުގެ ޒުވާނަކު ރޭ ހައްޔަރު ކޮށްފައިވާ ކަމަށެވެ.\nއެ ޒުވާނާގެ ކަރުގެ ވާއަތް ފަރާތަށް ވަޅި ޖެހީ ބުދަ ދުވަހު ހެނދުނު އޭނާގެ ލޯބިވެރިޔާއާއެކު އޭޓީއެމްއަށް ދަނިކޮށްނެވެ. އެ ހާދިސާ ހިނގީ ސޯސަންމަގު ކޮޅުގައި، ކުރީގެ އިސްލާމިކް ބޭންކު ކައިރީގައި އެމީހުން މަޑުކޮށްލައިގެން ތިއްބާއެވެ. އޭނާގެ ކަރަށް ވަޅި ޖަހައިފައި ފިލައިގެން ދިޔައީ ތިން މީހުންގެ ގުރޫޕަކުންނެވެ.\nވަޅި ޖެހުމުން އެ ޒުވާނާ ހޮސްޕިޓަލަށް ވެސް ދިޔައީ އެކަނި ސައިކަލުގައި ދުއްވާފައެވެ. ނަމަވެސް އޭޑީކޭއާ ހިސާބަށް ދިޔައިރު އޭނާގެ ޚަބަރު ހުސްވެއްޖެއެވެ. އެ ޒުވާނާއަށް މިހާރު ފަރުވާދެމުން އަންނަނީ އައިޖީއެމްއެޗްގެ އައިސީޔޫގައެވެ.\nމީގެ ކުރިން "ސަން"އާ ވާހަކަ ދައްކަމުން އާއިލާއިން ބުނި ގޮތުގައި އޭނާއަށް ވަނީ ބޮޑެތި ޒަޚަމްތަކެއް ލިބިފައެވެ. އެގޮތުން އޭނާގެ ނޭވާލާ ހޮޅި ވެސް ބުރިވެފައިވާ ކަމަށާއި ކަރުގެ ވާއަތް ފަޅިން ހުރި ނާރުތައް ވެސް ބުރިވެފައިވާ ކަމަށް ޑޮކްޓަރުންނާ ހަވާލާދީ އާއިލާއިން ކިޔައިދިނެވެ.


BML Islamic personal financing 1 dhuvas therey hamajahsaidhenee\nބީއެމްއެލް އިސްލާމިކް ޕާސަނަލް ފައިނޭންސިން އެއް ދުވަސްތެރޭ ހަމަޖައްސައިދެނީ\nޕާސަނަލް ފައިނޭންސިން ހިދުމަތް އެއް ދުވަސްތެރޭ ހަމަޖައްސައިދޭ ގޮތަށް ބީއެމްއެލް އިސްލާމިކް އިން ހަމަޖައްސައިފި އެވެ.\nމިބޮޑު ބަދަލާއެކު މިއީ ރާއްޖޭގައި މިވަގުތު އިސްލާމިކް އުސޫލުތަކުގެ މަތިން އެންމެ އަވަހަށް ލިބޭ ޕާސަނަލް ފައިނޭންސިންގެ ހިދުމަތެވެ.\nބީއެމްއެލް އިސްލާމިކް ޕާސަނަލް ފައިނޭންސިން އަކީ މުސާރަ ޖަވާމާ ފަރާތްތަކަށް އަމާޒުކޮށް މަހުންމަހަށް ފައިސާ ދައްކާ ގޮތަށް 300،000 ރުފިޔާ އާ ހަމައަށް ބީއެމްއެލް އިސްލާމިކް އާ އެކު އެއްބަސްވުން އެކުލަވާލާފައިވާ ވިޔަފާރިތަކުން މުދާ ގަނެވޭ ހިދުމަތެކެވެ.\nއިމާރާތްކުރުމަށް ބޭނުންވާ ސާމާނު، އިލެކްޓްރޯނިކްސް، ފަރުނީޗަރާއި ހިފާގެންގުޅޭތަކެތި އަދި މޮޓޯ ސައިކަލް ފަދަ މުދާ މިސްކީމުގެ ދަށުން ނެގެ އެވެ. މިފެސިލިޓީގެ ދަށުން މުދާ ނެގިނަމަވެސް އެއްވެސް އެޑްވާންސް ޕޭމަންޓެއް އަދި ޕްރޮސެސިން ފީއެއް ދައްކާކަށް ނުޖެހެ އެވެ.\nމިހިދުމަތާ ގުޅޭ ގޮތުން ބީއެމްއެލްގެ ސީއީއޯ އަދި މެނޭޖިން ޑިރެކްޓަރު ޓިމް ސޯޔާ ވިދާޅުވީ މިބަދަލަކީ ބީއެމްއެލް އިސްލާމިކްގެ ހިދުމަތް ހޯދާ ކަސްޓަމަރުންނަށް ލުއިފަސޭހަކޮށްދިނުމުގެ ގޮތުން އެޅުނު މުހިއްމު ފިޔަވަޅެއް ކަމަށެވެ.\n"ޕާސަނަލް ފައިނޭސިން އަށް ލިބެމުންދާ އާންމުންގެ ބޮޑު ތަރުހީބާއެކު އެއްދުވަސްތެރޭ މި ހިދުމަތް ފޯރުކޮށްދެވިގެންދާ ކަމީ ވަރަށް ގިނަ ކަސްޓަމަރުންނަށް ލިބޭނެ ވަރަށް ބޮޑު ފަސޭހައެއް." ޓިމް ސޯޔާ ވިދާޅުވި އެވެ.\nބީއެމްއެލް އިން އެ ބޭންކް އިސްލާމިކް ހިދުމަތްތައް ފަރުމާކޮށްފައިވަނީ އިސްލާމިކް ބޭންކިންއާ ގުޅޭ ބައިނަލްއަގްވާމީ އެންމެ ރަނގަޅު އުސޫލުތަކަށް ބިނާކޮށް، ޝަރުއީ ހަމަތަކަށް ފުރިހަމައަށް ފެތޭ ގޮތުގެ މަތިން ކަމަށެވެ.\nބީއެމްއެލް އިސްލާމިކްގައި ކަސްޓަމަރުން ޑިޕޮސިޓްކުރާ ފައިސާ ބަހައްޓަނީވެސް މުޅިން ވަކި ފަންޑެއްގަ އެވެ. އަދި މިފައިސާ ބޭނުންކުރަނީ އިސްލާމީ ޝަރުއީ ހަމަތަކަށް ފެތޭ ކަންކަމަށެވެ. މިމަސައްކަތްތައް ހިނގަމުންދަނީ އިސްލާމިކް ފައިނޭންސިންގެ ބައިނަލްއަގްވާމީ ތަޖުރިބާކާރުން ހިމެނޭ ގޮތަށް އެކުލަވާލާފައިވާ ޝަރީއާ އެޑްވައިޒަރީ ކޮމިޓީއެއްގެ ބެލުމުގެ ދަށުންނެވެ.


ލީބިޔާއިން ފުރައިގެން ޔޫރަޕަށް އެތެރެވާންވެގެން ދަތުރުކުރި ބޯޓެއް ފެތި، އެ ބޯޓުން ދަތުރުކުރި އެތައްބަޔަކު މަރުވެއްޖެ | ޖަޒީރާރާއްޖެ\nފުރަތަމަ ސަފުޙާ » ރެފިއުޖީންގެ މައްސަލަ » އެފްރިކާ » މުޖުތަމައު » ލީބިޔާ\nލީބިޔާއިން ފުރައިގެން ޔޫރަޕަށް އެތެރެވާންވެގެން ދަތުރުކުރި ބޯޓެއް ފެތި، އެ ބޯޓުން ދަތުރުކުރި އެތައްބަޔަކު މަރުވެއްޖެ\nMonday, 15 September 2014 | 04:41\nލީބިޔާއިން ފުރައިގެން ޔޫރަޕަށް އެތެރެވާން ވެގެން 250 ވަރަކަށް މީހުން ދަތުރު ކުރަމުން ދިޔަ ބޯޓެއް، ލީބިޔާގެ ތަޖޫރާގެ އައްސޭރިފަށަށް، ފެތި އެތައް ބަޔަކު މަރުވެއްޖެކަމަށް ލީބިޔާގެ ކަނޑުގެ ސިފައިން ހާމަކޮށްފިއެވެ.\nލީބިޔާގެ ނޭވީގެ ފަރާތުން ވާހަކަދެއްކި އައްޔޫބު ޤައްސާމް އަލްޖަޒީރާއަށް މައުލޫމާތު ދިން ގޮތުގައި މިހާތަނަށް ސަލާމަތްކުރެވިފައިވަނީ އެންމެ 26 މީހުންނެވެ. ގިނައީ އެފުރިކާ ނަސްލުގެ މީހުނެވެ. އަނެއްކޮޅުން، ގިނަ އަދަދެއްގެ މީހުން ކަނޑުމަތީގައި އޮޔާދަނީއެވެ. ކޯސްޓްގާރޑް ގެ ވަޞީލަތުގެ ދަތިކަމުން މީހުން ސަލާމަތްކުރުމުގެ މަސައްކަތަށް ވަނީ އިންތިހާއަށް ދަތިވެފައެވެ. އެހެންކަމުން، މަރުވި މީހުންގެ ސީދާ އަދަދު އަދި ވަނީ ސާފުވާގޮތް ވެސް ނުވެފައެވެ.\n2011 ވަނަ އަހަރު އައި ލީބިޔާގެ އިތުރިއެރުމުގައި، އެމެރިކާގެ މަދަދާއެކު، ޤައްޒާފީގެ ވެރިކަން ފުރޮޅާލުމަށްފަހު ލީބިޔާއަކީ ދިރިއުޅުމަށް ދަތި ތަނަކަށް ވަނީވެފައެވެ. އެހެންކަމުން، ޤައުމު ދޫކޮށް ޔޫރަޕަށް، ވަކިން ހާއްސަކޮށް އިޓަލީއަށް އެތެރެވެވޭތޯ މަސައްކަތްކުރާ ލީބިޔާ މީހުން އަދި އެފުރިކާގެ އެހެނިހެން ޤައުމުތަކުގެ މީހުންގެ އަދަދު ވަނީ އެތައްތަނަކުން އިތުރުވެފައެވެ.


Miadhu Thaavalu kuri Raees Yamin ge Sharee’aiy Cancel Koffi | Atoll News\nމިއަދު ތާވަލުކުރި ރައީސް ޔާމީންގެ ޝަރީޢަތް ކެންސަލްކޮށްފި\nޝާއިޢުކުރީ: މުޙައްމަދު އަފްރާޙް މެއި 30, 2021, 14:27\nކްރިމިނަލް ކޯޓުން މިއަދަށް ތާވަލުކޮށްފައި އޮތް ރައީސް ޔާމީންގެ ޝަރީޢަތް ކެންސަލް ކޮށްފި އެވެ.\nމިއަދު ބާއްވަން ތާވަލުކުރީ ކުރީގެ ރައީސް އަބްދުﷲ ޔާމީން އަބްދުލްގައްޔޫމުގެ މައްޗަށް އުފުލާފައިވާ ރިޝްވަތު ގަބޫލުކުރުމާއި މަނީ ލޯންޑަރިންގެ ދައުވާގެ އަޑުއެހުމެވެ.\nއެ އަޑުއެހުން މިއަދު ހެނދުނު 9:30 އަށް ތާވަލު ކުރި ނަމަވެސް މިއަދުގެ އަޑުއެހުން ކެންސަލް ކޮށްފައިވަނީ ރައީސް ޔާމީންގެ އެދިވަޑައިގަތުމަށް ކަމަށް ވަނީ މަޢުލޫމާތު ލިބިފަ އެވެ.\nއެގޮތުން ރައީސް ޔާމީނަކީ 55 އަހަރުން މަތީގެ ހައި ރިސްކް ބޭފުޅެއް ކަމަށާއި ކޮވިޑާއި ގުޅިގެން އެފަދަ ފަރާތްތަކަށް ލުއި ދިނުމަށް ސުޕްރީމް ކޯޓުން ނެރެފައިވާ އެންގުމާއި އެއްގޮތަށް މިއަދުގެ އަޑުއެހުން ކެންސަލް ކޮށްދެއްވުމަށް އެދިވަޑައިގެންފައިވާތީ، އެ ޝަރީޢަތް މިއަދި ކެންސަލު ކުރީ ކަމަށް ކްރިމިނަލް ކޯޓުން ބުނެއެވެ.\nކޮވިޑުގެ ހާލަތު ރާއްޖޭގައި ގޯސްވެފައި ވާތީ، ކޯޓަށް ހާޒިރުވެވަޑައިގަތުމަށް ރައީސް ޔާމީން އުޒުރުވެރިވެވަޑައިގަތުމުން އެ މައްސަލައިގެ އަޑުއެހުންތައް ދެން ގެންދާނެ ގޮތަކާއި މެދު ކްރިމިނަލް ކޯޓުން އިތުރުގޮތެއް އަދިނިންމާފައެއް ނުވެއެވެ.\nއެމަނިކުފާނުގެ ގާނޫނީ ޓީމުން މިހާރުވަނީ ކޮވިޑް 19ގެ ހާލަތު ނިމި އާންމު ހާލަތަކަށް ދަންދެން ރައީސް އަބްދުﷲ ޔާމީން މައްޗަށް އުފުލާފައިވާ ދައުވާތަކުގެ އަޑުއެހުންތައް ފަސްކޮށްދޭން އެދިވަޑައިގެންފަ އެވެ.\nމަނީ ލޯންޑަރިންގެ ކުށް ސާބިތުވެ ފަސް އަހަރު ދުވަހުގެ ޖަލު ހުކުމެއް ތަންފީޒު ކުރައްވަމުން ގެންދަވާ ރައީސް ޔާމީން، މިވަގުތު ހުންނެވީ ގޭބަންދުގައެވެ. ކަރެކްޝަންސްއިން އޭރު ބުނީ އެމަނިކުފާނު ގެއަށް ބަދަލު ކުރީ ޖަލުގައި ކޮވިޑް ފެތުރެމުންދާތީ ކަމަށެވެ.


ކުރިއަށް އޮތް ޕްރިމިއާ ލީގުގެ މެޗް ޝެޑިއުލް އާއްމުކޮށްފި | Jazeera\tކުރިއަށް އޮތް ޕްރިމިއާ ލީގުގެ މެޗް ޝެޑިއުލް އާއްމުކޮށްފި - Jazeera\nކުރިއަށް އޮތް ޕްރިމިއާ ލީގުގެ މެޗް ޝެޑިއުލް އާއްމުކޮށްފި\nމުޙައްމަދު ޤާސިމް June 13, 2019 106 views0\nކުރިއަށް އޮތް ޕްރިމިއާ ލީގު ސީޒަނުގެ މެޗް ޝެޑިއުލް މިއަދު ނެރުނުއިރު ފުރަތަމަ މެޗުގައި އޯގަސްޓްމަހުގެ9ވާ ހުކުރު ދުވަހުގެ ރޭ ބައްދަލުކުރާނީ ޔޫރަޕްގެ ޗެމްޕިއަން ލިވަޕޫލްއާ އަލަށް ޕްރޮމޯޓުވި ނޯވިޗް ސިޓީ އެވެ.\nއެންމެފަހުގެ ލީގު ޗެމްޕިއަން މެންޗެސްޓާ ސިޓީ ރަށުން ބޭރުގައި ވެސްޓްހޭމް ޔުނައިޓެޑާ ދެކޮޅަށް ހޮނިހިރު ދުވަހުގެ ހަވީރު ނިކުންނައިރު މި ހަފްތާގައި ކުޅޭ އެންމެ ބޮޑު މެޗުގައި އާދީއްތަ ދުވަހު މެންޗެސްޓާ ޔުނައިޓެޑް ނިކުންނާނީ އަމިއްލަ ދަނޑުގައި ޗެލްސީއާ ދެކޮޅަށެވެ.\nޓޮޓެންހަމް ހޮޓްސްޕާއާ ދެކޮޅަށް އެސްޓަން ވިލާ ނިކުންނައިރު ޝެފީލްޑް ޔުނައިޓެޑް ނިކުންނާނީ ބޯންމައުތުއާ ދެކޮޅަށެވެ.\nފުރަތަމަ ހަފްތާގައި ކުޅުމަށް ހަމަޖެހިފައިވާ އިތުރު މެޗުތަކަށް ބަލާއިރު، ނިއުކާސަލް ޔުނައިޓެޑާ ދެކޮޅަށް އާސެނަލް ނިކުންނަ މެޗާއި ލެސްޓާ ސިޓީއާ ވުލްވަހެމްޕްޓަން ވޮންޑަރާސް ބައްދަލުކުރާ މެޗު ފާހަގަކޮށްލެވެއެވެ.\nމި ފަހަރުގެ ލީގުގެ މެޗް ޝެޑިއުލް ނެރުނުއިރު ފާހަގަކޮށްލެވޭ އެންމެ ބޮޑު ބަދަލަކީ ސީޒަނުގެ މެދުތެރެއިން ކޮންމެ ޓީމަކަށްވެސް ހަފްތާއެއްގެ ބްރޭކެއް ދޭން ނިންމާފައިވުމެވެ. އެގޮތުން، އަންނަ އަހަރުގެ ފެބުރުއަރީ މަހުގެ މެދުތެރޭގައި 10 ޓީމަކަށް ދެ ހަފްތާއަށް ބަހާލައިގެން ބްރޭކެއް ދޭނެއެވެ. މިއިން ކޮންމެ ހަފްތާއެއްގައި ބާކީ އޮންނަ 10 ޓީމުގެ މެދުގައި ފަސް މެޗު ކުޅޭނެ އެވެ. ފުރަތަމަ 10 ޓީމަށް ބްރޭކް ލިބޭނީ ފެބްރުއަރީ މަހުގެ ދެ ވަނަ ހަފްތާގަ އެވެ. އަދި، ޖެހިގެން އަންނަ ހަފްތާގައި އަނެއް 10 ޓީމަށް އެއް ހަފްތާގެ ބްރޭކެއް ލިބޭނެ އެވެ.\nމީގެއިތުރުން، ކުރިއަށް އޮތް ސީޒަނުގައި ހުރި ފޯރިގަދަ ބައެއް މެޗުތަކަށް ބަލާއިރު، މިދިޔަ ސީޒަނުގައި ލީގަށް ވާދަކުރި ސިޓީއާ ލިވަޕޫލްގެ ފުރަތަމަ ކުރިމަތިލުން އެންފީލްޑްގައި އަންނަ ނޮވެންބަރު މަހުގެ9ވަނަ ދުވަހު އޮންނައިރު އެ ދެ ޓީމު ބައްދަލުކުރާ ދެވަނަ މެޗު ސިޓީގެ އެތިހާދު ސްޓޭޑިއަމްގައި ކުޅުމަށް ހަމަޖެހިފައިވަނީ އަންނަ އަހަރުގެ އޭޕްރީލް މަހުގެ4ވަނަ ދުވަހުއެވެ.\nއެންމެ ފާހަގަކޮށްލެވޭ، މެންޗެސްޓާ ޑާބީގައި ޔުނައިޓެޑާ ދެކޮޅަށް ސިޓީގެ ދަނޑުގައި ފުރަތަމަ މެޗު ޑިސެންބަރު މަހުގެ ފުރަތަމަ ހަފްތާގައި ކުޅުމަށް ހަމަޖެހިފައިވާއިރު މި ދެ ޓީމު ބައްދަލުކުރާ ދެވަނަ މެޗު އޮތީ ޔުނައިޓެޑްގެ ދަނޑުގައި އަންނަ އަހަރުގެ މާރިޗް މަހުގެ ފުރަތަމަ ހަފްތާގައެވެ.\nޕްރިމިއާ ލީގުގެ ކުރިއަށް އޮތް ސީޒަން ފެށިގެންދާނީ އަންނަ އޯގަސްޓް މަހުގެ4ވަނަ ދުވަހު ވެމްބްލީގައި ލިވަޕޫލްއާ ދެކޮޅަށް ސިޓީ ކުޅުމަށް ހަމަޖެހިފައިވާ ކޮމިއުނިޓީ ޝީލްޑް މެޗުންނެވެ.


Rahvehi kamuge bill aaeku India ge Tourism dhashah\nރަށްވެހިކަމުގެ ބިލާއެކު އިންޑިއާގެ ޓޫރިޒަމް ދަށަށް\nތާޖު މަހަލް ބަލައިލަން ގޮސްތިބި ފަތުރުވެރިންތަކެއް- ހަމަނުޖެހުން ތަކުގެ ސަބަބުން އިންޑިއާގެ ފަތުރުވެރިކަން ވަނީ ދަށްވެފަ\nއިންޑިއާގެ 65 އަހަރުވެފައިވާ ސިޓިޒެންޝިޕް ގާނޫނަށް ކުއްލި ގޮތަކަށް ގެނައި އިސްލާހުގެ ސަބަބުން އިންޑިއާގެ މުސްލިމުންގެ އިންސާނީ ހައްގުތައް ގެއްލި އެކަމާ ދެކޮޅަށް މުޒާހަރާ ކުރަމުން ދިއުމުގެ ސަބަބުން އެ ގައުމުގެ ޓޫރިޒަމް ދަށްވާން ފަށައިފި އެވެ.\nއިންޑިއާގެ ބޮޑެތި އަދި މަޝްހޫރު ހިސާބުތަކުގައި ހިނގަމުންދާ މުޒާހަރާތަކުގައި މިހާތަނަށް ވަނީ 25 މީހުން މަރުވެ ގިނަ ބަޔަކު ޒަހަމްވެފަ އެވެ. މިއާއެކު އެމެރިކާ އާއި އިނގިރޭސިވިލާތާއި ރަޝިއާ، އިޒްރޭލް، ސިންގަޕޯ އަދި ކެނެޑާގެ އިތުރުން ޓައިވާނުން ވަނީ އިންޑިއާއަށް ދަތުރު ކުރުމުގައި ސަމާލުވުމަށް އަންގާ ޓްރެވެލް އެޑްވައިޒަރީ ނެރެފަ އެވެ.\nކަމާބެހޭ އޮފިޝަލުން ހަމާކޮށްފައިވާ މައުލޫމާތުން އެގޭ ގޮތުގައި ފާއިތުވި ދެ ހަފުތާ ތެރޭގައި 200،000 ފަތުރުވެރިން ވަނީ އިންޑިއާއަށް ހަދާފައިވާ ބުކިން ކެންސަލްކޮށްފަ އެވެ. މީގެ ތެރެއިން ގިނައިން ކޮށްފައިވަނީ މަގުބޫލު ބިނާއެއް ކަމުގައިވާ ތާޖު މަހަލް ބަލާލުމަށް ބުކިން ހަދާފައިވާ ފަތުރުވެރިންނެވެ.\n"2018 ވަނަ އަހަރުގެ ޑިސެބްބަރު މަހާ އަޅާ ބަލާއިރު މިއަހަރުގެ ޑިސެމްބަރު މަހު ފަތުރުވެރިން އައި މިންވަރު ވަނީ 60 ޕަސަންޓަށް ދަށްވެފަ، ޓޫރިސްޓުން މިހާރު ގަބޫލު ނުކުރޭ އިންޑިއާ އަމާންކަމަށް، އެމީހުން ބޭނުންވަނީ ހޮޓަލްތަކުގެ ބޭރުގައި ވެސް ސިގފައިން ނުވަތަ ފުލުހުން ސެކިއުރެޓީ ބަލަހައްޓަން" ތާޖު މަހަލްގް ސެކިއުރެޓީ ބަލަހައްޓާ ޓޫރިސްޓު ފުލުހެއް ކަމަށްވާ ޑިނޭސް ކުމާރް ވިދާޅުވި އެވެ.\nތާޖުމަހަލް ބަލާލަން ދާ ފަތުރުވެރިންގެ އަތުން އިންޑިއާ ސަރުކާރަށް އަހަރަކު 14 މިލިއަން ޑޮލަރު ލިބެ އެވެ. އެއީ 6.5 މިލިއަން ފަތުރުވެރިންނެވެ. އެންމެ ގިނައިން ތާޖު މަހަލް ބަލައިލަން ފަތުރުވެރިން އާގްރާއަށް ޒިޔާރަތް ކުރާ މަހަކީ ޑިސެމްބަރެވެ.\nއިންޑިއާގެ އެކި ހިސާބުތަކުގައި ކުރަމުންދާ މުޒާހަރާތައް ކޮންޓްރޯލް ނުވުމުގެ ސަބަބުން މިހާރު ވަނީ ލޭ އޮހޮރުވުން އާންމުވެފަ އެވެ. އެންމެ ގިނަ މީހުން މަރުވެ އަދި ޒަހްވެފައިވަނީ ވަނީވެސް އެންމެ އާބާދީ ބޮޑު ސްޓޭޓް، އުއްތަރަ ޕްރަދޭޝްގަ އެވެ. އެ ސްޓޭޓްގެ ފުލުހުންގެ ވެރިޔާ އޯ ޕީ ސިންހު ވިދާޅުވީ 54 މީހަކު މުޒާހަރާތެރެއިން ޒަހަމްވެފައިވާ ކަމަށެވެ.\nމުޒާހަރާގެ ކޮންޓްރޯލް ގެއްލިފައިވާތީ މިހާރު ގިނަ ހިސާބުތަކުގައި މުޒާހަރާކުރުން މަނާކޮށް އިންޓަނެޓުގެ ހިދުމަތް ވަނީ ކަޑާލައިފަ އެވެ. ނަމަވެސް މި ހިސާބުތަކުގައި އަދިވެސް ގެންދަނީ މުޒާހަރާ ކުރަމުންނެވެ. ވެރިރަށް ނިއު ދިއްލީގެ ބޮޑު ބަޔަކުން ވެސް މިހާރު ވަނީ އިންޓަނެޓުގެ ހިދުމަތް މެދުކަޑާލައިފަ އެވެ.\nއެމްނެސްޓީގެ އިންޑިއާ އޮޕަރޭޝަން ހުއްޓުމަކަށް


ބާސެލޯނާ (ފެބްރުއަރީ 19) - މިއީ ބާސެލޯނާގެ އަސްލު ފެންވަރު ސާބިތުކޮށްދިނުމަށް ހުރިހާ ކުޅުންތެރިން އެކުވެގެން މަސައްކަތް ކުރަންވީ ވަގުތު ކަމަށް އެ ޓީމުގެ ކޯޗު ލުއިސް އެންރީކޭ ބުނެފި...\nފަސް މިނިޓް ތެރޭ ގަމޭރޯ ހެޓްރިކް ހަދައިފި\nމެޑްރިޑް (ފެބްރުއަރީ 19) - ސްޕެނިޝް ލީގުގައި ރޭ ސްޕޯޓިން ގިޔޯން އަތުން 4-1 އިން އެތުލެޓިކޯ މެޑްރިޑް މޮޅުވި މެޗުގައި އެ ޓީމުގެ ފްރާންސް ފޯވާޑް ކެވިން ގަމޭރޯ ފަސް މިނިޓް ތެރޭގައި...\nމެޑްރިޑް ހަތަރު ޕޮއިންޓަށް ލީޑު ފުޅާކޮށްފި\nމެޑްރިޑް (ޖެނުއަރީ 30) – ބާސެލޯނާ އާއި ސެވިއްޔާ އަށް މޮޅުނުވެވުމުގެ ފައިދާ ނަގައި ރޭ ރެއާލް ސޮސިއެޑާޑް އަތުން 3-0 އިން މޮޅުވެ ސްޕެނިޝް ލީގުގެ އެއް ވަނައިގައި ހަތަރު ޕޮއިންޓުގެ ލީޑެއް...\nމެޑްރިޑް (ޖެނުއަރީ 15) - ސްޕެނިޝް ލީގުގައި މިރޭ ސެވިއްޔާއާ ދެކޮޅަށް ރަށުން ބޭރުގައި ކުޅޭ މެޗަށް ރެއާލް މެޑްރިޑް ނުކުންނައިރު ލަލީގާގައި އޮތް ހުރިހާ ޓީމެއް ބޭނުންވާނީ ރެއާލް މެޑްރިޑް...\nބާސެލޯނާ (ޖެނުއަރީ 15) - ސްޕެނިޝް ލީގުގެ ކުރީގައި އޮތް ރެއާލް މެޑްރިޑް އަތުލަން އެންމެ ފަހު މެޗާ ޖެހެންދެން ބާސެލޯނާ އިން ހިތްވަރުކުރާނެ ކަމަށް އެ ޓީމުގެ ކޯޗު ލުއިސް އެންރީކޭ ބުނެފި...\nމެޑްރިޑް (ޖެނުއަރީ 7) – ގްރަނަޑާ އަތުން 5-0 އިން މޮޅުވެ ސްޕެނިޝް ލީގުގެ އެއް ވަނައިގައި ހަ ޕޮއިންޓުގެ ލީޑެއް ނަގައި އަދި ބާސެލޯނާ އިން ބަލިނުވެ 39 މެޗު ފުރިހަމަކޮށްގެން ހަދާފައިވާ...\nމެޑްރިޑް (ޖެނުއަރީ 7) - ސީޒަންގެ ފަހު ހަ މަސް ދުވަހާ ކުރިމަތިލާއިރު ރެއާލް މެޑްރިޑްގެ އެންމެ މުހިއްމު ކުޅުންތެރިޔާ ކްރިސްޓިއާނޯ ރޮނާލްޑޯ ބޭނުން ކުރުމުގައި ސަމާލުވާން ޖެހޭ ކަމަށް އެ...\nމިއީ އެތުލެޓިކޯގެ ފެންވަރެއް ނޫން: ސިމިއޯނީ\nރާމޯސް އަނެއްކާ ވެސް ރެއާލް ސަލާމަތްކޮށްދީފި!\nމެޑްރިޑް (ޑިސެމްބަރު 11) – ފަހު ވަގުތު ލަނޑު ޖަހައި ޓީމު ސަލާމަތްކޮށްދޭ ހީރޯގެ ގޮތުގައި މަޝްހޫރުވެފައިވާ ރެއާލް މެޑްރިޑުގެ ކެޕްޓަން ސާޖިއޯ ރާމޯސް ރޭ އަނެއްކާ ވެސް ފަހު ވަގުތު އެ ޓީމު ސަލާމަތްކޮށްދީފި އެވެ.\nރެކޯޑް ހަދަން ނުކުންނަނީ މުހިއްމު ކުޅުންތެރިން ނެތި\nމެޑްރިޑް (ޑިސެމްބަރު 10) - ރެއާލް މެޑްރިޑުގެ ތާރީހުގައި ބަލިނުވެ އެންމެ ގިނަ މެޗު ފުރިހަމަކުރުމުގެ ރެކޯޑް ހެދުމުގެ އަމާޒުގައި މިރޭ ސްޕެނިޝް ލީގުގައި ޑިޕޯޓިވޯ ލަކަރޫނިއާއާ ދެކޮޅަށް ނުކުންނައިރު މެޑްރިޑުގެ މުހިއްމު ބައެއް ކުޅުންތެރިން ނުކުޅޭނެ ކަމަށް ކޯޗު ޒައިނުއްދީން ޒިދާން ބުނެފި އެވެ.\nމެޑްރިޑް (ނޮވެމްބަރު 5) - ސްޕެނިޝް ލީގުގައި ކުރިއަށް ގިނަ މެޗުތަކެއް އެބަހުރި ކަމަށާއި މި ވަގުތު ލީގުގެ އެއް ވަނައިގައި ހަ ޕޮއިންޓުގެ ލީޑެއް ލިބިފައިވީ ނަމަވެސް އެއީ އެޑްވާންޓޭޖެއްގެ ގޮތުގައި ނުދެކޭ ކަމަށް ރެއާލް މެޑްރިޑުގެ ކެޕްޓަން ސާޖިއޯ ރާމޯސް ބުނެފި އެވެ.


މިފެކަލްޓީގެ ކޯސްތަކުގެ ތެރެއިން ތިރީގައިވާ މާއްދާތައް 2019 ވަނަ އަހަރު ކިޔަވައިދެއްވާނެ ޕާޓްޓައިމް ލެކްޗަރަރއިން ބޭނުންވެއްޖެއެވެ.\n- މިކަމަށް އެދިލައްވާ ފަރާތްތަކުން 14 މާރޗް 2019 ވަނަ ދުވަހުގެ 14:00 ގެ ކުރިން މި ފެކަލްޓީގެ ތިން ވަނަ ފަންގިފިލާގައި ހުންނަ އެޑްމިނިސްޓްރޭޓިވް އޮފީހަށް ސިޓީ ފޮނުއްވުން އެދެމެވެ. އަދި އީ-މެއިލް މެދުވެރިކޮށް ސިޓީ ފޮނުއްވާނީ fhts@mnu.edu.mv އަށެވެ.\nސުންގަޑި: 14 މާރިޗު 2019 1400